Fuvahmulak ge narudhamaa ge massala hahlu kurumah fenaka ah\nފުވައްމުލަކުގެ ނަރުދަމާގެ މައްސަލަތައް ހައްލުކުރުމަށް ފެނަކައަށް\n22 ފެބްރުއަރީ 2021 - 21:04:45\nފުވައްމުލައް ސިޓީގެ ނަރުދަމާ ނިޒާމުގެ މައްސަލަތައް ހައްލުކޮށް މަރާމާތު ކުރުމަށް ފެނަކަ ކޯޕަރޭޝަން ލިމިޓެޑްއާ ހަވާލުކޮށްފިއެވެ.\nއެމަސައްކަތް ހަވާލުކުުރަމުގެ އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގައި އެންވަޔަރަމަންޓް މިނިސްޓްރީން ސޮއިކުރެއްވީ މިނިސްޓަރު ޑރ. ހުސައިން ރަޝީދު ހަސަނެވެ. އަދި ފެނަކަ ކޯޕަރޭޝަނުން ސޮއިކުރެއްވީ މެނޭޖިން ޑިރެކްޓަރު އަހްމަދު ސައީދު މުހައްމަދެވެ.\nއެ މަސައްކަތް6މަސްދުވަހުންގެ މުއްދަތެއް ކުރުމަށް އެ ކުންފުންޏާ ދީފައިވާއިރުގައި އެމަސައްކަތަށް ސާޅީސް ތިން މިލިޔަން ރުފިޔާއަށްވުރެ ގިނަ ރުފިޔާ ހަރަދުވެއެވެ.\nފުވައްމުލައް ސިޓީގައި ފެނާއި ނަރުދަމާ ނިޒާމްގެ މަސައްކަތް ސިއެރާ ކޮންސްޓްރަކްޝަން ޕްރައިވެޓް ލިމިޓެޑާ ހަވާލުކޮށްގެން ފެށީ 2016ވަނަ އަހަރުގައެވެ. އަދި 2018ވަނަ އަހަރު ބައެއް ގެތަކަށް ވަނީ ނަރުދަމާގެ ހިދުމަތް ދޭން ފަށާފައެވެ.\nއެގޮތުން 2016 ވަނަ އަހަރު ފެށި ނަރުދަމާ ނިޒާމު ގާއިމުކުރުމުގެ މަޝްރޫއުގެދަށުން 91 ކިލޯމީޓަރުގެ ހޮޅި ވަނީ އަޅާފައެވެ. އަދި އެންމެ ބޮޑު ސްވަރޭޖް ޓްރީޓްމަންޓް ސިސްޓަމެއްވެސް ވަނީ ބަހައްޓާފައެވެ.\nސާފު ފެން ފޯރުކޮށްދިނުމުގެ މަޝްރޫއުގެ ދަށުން އެރަށުގައި 500 ޓަނުގެ ތިން ފެން ޕްލާންޓާއި، 62 ކިލޯ މީޓަރުގެ ފެންހޮޅި ވެސް ވަޅުލާފައި ވެއެވެ.\nއެހެންމަމަވެސް މިއަދާ ހަމަޔަށް އައިރުވެސް އެ ނިޒާމް ފޯރުކޮށްދިނުމުގައި ބައެއްކަހަލަ މައްސަލަތަކެއް ފޯރުކޮށްދެމުން އަންނަކަމަށް ފުވައްމުލައް ސިޓީ ކައުންސިލުން މައުލޫމާތުދެއްވައެވެ. އަދި މިކަމުގެ ސަބަބުން އަދިވެސް ބައެއް ގެތަކުން އެ ނިޒާމް ބޭނުން ނުކުރާކަމަށް ކައުންސިލުން ވަނީ ހާމަކޮށްފަ އެވެ.\nޖުމްލަ 297 މިލިއަން ރުފިޔާގެ މި މަޝްރޫއޫއަށް ކުވައިތް ފަންޑްގެ ލޯނު އެހީގެ ގޮތުގައި 163 މިލިއަންރުފިޔާވަނީ ލިބިފައެވެ. އަދި ބާކީ 134 މިލިއަން ރުފިޔާ ހަރަދު ކުރަނީ ދިވެހި ސަރުކާރުގެ ބަޖެޓުންނެވެ.


Finee Ge Thoofaaneh Gai Tasmania Ah Aadhayaa Hilaafu Manzareh! - Vaguthu\nއާދަޔާއި ޚިލާފަށް މޫސުން ގޯސްވެ އޮސްޓްރޭލިއާއަށް ކުރަމުންދާ ވިއްސާރައިގައި އެޤައުމުގެ ތަސްމޭނިއާއަށް ސްނޯ ވެހިއްޖެ އެވެ.\nއޮސްޓްރޭލިއާގެ މެލްބަންގެ ހުޅަނގުން 200 ކިލޯމީޓަރު ދުރުގައި ވަކިން އޮންނަ ތަސްމޭނިއާއަކީ އާންމު ގޮތެއްގައި ފިނި ގަދަވީނަމަވެސް ސްނޯ ވެހޭ ރަށެއް ނޫނެވެ. ނަމަވެސް މީގެ ހަފްތާއެއްހައި ދުވަސް ކުރިން ފަށައިގެން ފިނިގަދަވެ، މިހާރު ތަސްމޭނިއާގެ ބޮޑު ސަރަޙައްދެއް ވަނީ ސްނޯ އިން ފުރިފައެވެ. މިގޮތުން އެރަށުގެ ބައެއް މަގުތަކުން ދަތުރު ނުކުރެވޭ ވަރަށް ސްނޯ ވެހިފައިވާ ކަމަށް ނޫސްތައް ބުނެއެވެ.\nތާރީޚުން އެނގޭ ގޮތުން މީގެ އެތައް ޒަމާނެއް ކުރިން ތަސްމޭނިއާއަށް މިފަދަ ގޮތަކަށް ސްނޯ ފައިބާފައި ވެއެވެ. އެއީ 1921 ވަނަ އަހަރުގެ ފިނި މޫސުމުގައެވެ. އޭގެ ފަހުން އެރަށަށް ސްނޯ ފައިބާފައި ވަނީ 1970 ވަނަ ދުވަހު އެވެ. އެފަހަރު ސްނޯ ވެހުނު ނަމަވެސް ބިންމަތީގައި މާގިނައިރުވަންދެން ސްނޯ ފެންނާކަށް ނެތް ކަމަށް ވެއެވެ.\nތަސްމޭނިއާއަށް ސްނޯ ފައިބަމުން ދަނީ، އެ ސަރަޙައްދުގައި އުފެދިފައިވާ ލޯ ޕްރެޝާ ސިސްޓަމެއްގެ ސަބަބުން ގަނޑު ފެނުގެ ބައްރު، އެންޓާކްޓިކާއިން އަންނަ ފިނީގެ ރޯޅިތަކުގެ އަސަރު ކުރަމުންދާތީ ކަމަށް މޫސުމާއި ބެހޭ އިދާރާތަކުން ބުނެއެވެ. އަދި ކުރިޔަށް އޮތް ދުވަސްތަކުގައި ވެސް އެ ރަށަށް ސްނޯ ފައިބަމުންދާނެ ކަމަށް އިދާރާތަކުން ލަފާކޮށްފައި ވެއެވެ.\nއިދާރާތަކުން ބުނާގޮތުން މިހާރު ތަސްމޭނިއާއަށް އާދަޔާއި ޚިލާފަށް ފިނިގަދަވެ، ފިނިހޫނުމިން ވަނީ 2.4 ޑިގްރީއަށް ތިރިވެފައެވެ. ސްނޯ ފޭބުމުގެ އިތުރުން އެރަށަށް އަންނަނީ ވާރޭވެހުމާއެކު ގުގުރުމާއި ހޮނުއެޅުމުގެ ހާދިސާތައް ވެސް ހިނގަމުންނެވެ.\nތަސްމޭނިއާގައި ދިރިއުޅޭ ގިނަ އަދަދެއްގެ އާންމުންނަށް މިއީ އަލަށް ފެނުނު މަންޒަރެއް ކަމުން ގިނަ ބަޔަކު އަންނަނީ މި މަންޒަރު ފެންނަ ފޮޓޯތަކާއި ވީޑިއޯތައް މީސްމީޑީއާގައި ޙިއްސާކޮށް ޝުޢޫރު ފާޅުކުރަމުންނެވެ.\nއޮސްޓްރޭލިއާ އަކީ ވަރަށް މަދުން ނޫނީ ސްނޯ ނުވެހޭ ޤައުމެކެވެ. އާންމު ގޮތެއްގައި ފިނި މޫސުންތަކުގައި ވެސް އެޤައުމުގައި ބޮޑަށް ސްނޯ ވެހެނީ ފަރުބަދަމަތީގެ ސަރަޙައްދުތަކަށެވެ.\nއަންކާރާއަށް ވަރުގަދަ ވެލީގެ ތޫފާނެއް އެރި ވަގުތުގެ ބިރުވެރި މަންޒަރު\nތޫފާން ލައުރާ: ތާރީޚުގައިވެސް އެމެރިކާއަށް އަރާ އެންމެ ވަރުގަދަ އެއް ތޫފާން


ދޭނަން ހިތާ ޖާނާ…! 1ވަނަ ބައި | Esfiya - Dhivehi Vaahaka Site\nނިހާމާ އިނީ ކޮޓަރިތެރޭގައެވެ. އޭރު ނިހާމާގެ ހިތަށްކޮއްފައިވާ ފުންއަސަރު ލޮލުން ކަރުނައިގެ ސިފައިގައި އޮހޮރެމުންދެއެވެ. މަޑުމަޑުން ނިހާމާތެދުވެގެންގޮސް ޑްރެސިންޓޭބަލް ކައިރީ މަޑުކޮއްލިއެވެ. ގިނައިރު ރޮއުމުގެ ސަބަބުން ނިހާމާގެ ދެލޯކައިރިވަނީ ކޮންމެވެސް ވަރަކަށް ދުޅަވެފައެވެ. ނިހާމާ ކަރުގައި އަޅާފައިއޮތް ރިހިކުލައިގެ ފަށަށް ބަލާލިއެވެ. އަދި އެފަށުގައިވާ “އެން” އަކުރުގައި އަތްޖައްސަލިއެވެ. އެއާއެކު ދެލޯމަރާލާ ބާރުކޮއްލެވުނެވެ.\n“ނިހާ…!” ނިހާމާ ސިހިގެންދިޔައީ ނާއިފްގެ އަޑަށްށެވެ. އެއީ ނިހާމާ އެމީހަކުދެކެ އިންތިހާއަށް ލޯބިވާ ނިހާމާގެ އަލަތުފިރިމީހާއެވެ. ނިހާމާ އަވަސްއަވަހަށް އަތުގެ ނުފުށުން ކަރުނަތައްފޮހެލަމުން ބަލާލިއެވެ.\n“ނިހާ.. އަހަރެންގެ އެންމެ ސުވާލަކަށް ޖަވާބުދީފާނަންތަ…؟” ނާއިފްގެ އަޑުވަނީ ހިތާމައެވެ. އެދެލޮލަށް ޖަމާވަމުންދާ ކަރުނަތައް ފޮރުވަން މަސައްކަތްކުރަމުން ނާއިފް ވާހަކަދެއްކިއެވެ.\n“ނިހާ ކީއްވެ…؟ ކީއްވެ ތިހެންތިހެދީ….؟ އަހަރެންގެ ފަރާތުން ކޮންއުފަލެއް ނުލިބެނީ.. ނިހާ..” ނާއިފްގެ އަޑު މިފަހަރު ކުރިޔައްވުރެން ބާރެވެ. ހިސާބަކަށް ނުރުހުންވުން އެކުލެވިގެންވާ އަޑަކުން ނާއިފް ވާހަކަދެއްކީ ނިހާމާއަށް ފުރަގަސްދީގެންހުރެއެވެ. ނިހާމާގެ ލޮލުން އޮހޮރެމުންދާ ކަރުނަތަށް ބަލާނެހިތްވަރު ނާއިފްއަށް ނުލިބުނީއެވެ.\n“ނާއިފް ޕްލީޒް.. އަހަރެން ދައްކާވާހަކަ އަޑުއަހާބަލަ.. އަހަރެން…” ނާއިފް އަތުގެ އިޝާރާތުން ނިހާމާގެ ވާހަކަތައް ހުއްޓުވިއެވެ.\n“އިތުރަށް އަޑުއަހާނެ އެއްޗެއް އެބައޮތްތަ..؟؟ އަހަރެންވީ ލޯބީގެ އަގު.. އަދާކުރިގޮތް ވަރަށް ރަނގަޅު…” ނާއިފްއަށް ރޮވުނެވެ. އިތުރަށް ވާހަކަދައްކާނެ ހިތްވަރު ނުލިބުނީއެވެ. މަޑުމަޑުންގޮސް ފާރުގައި ލެނގިލިއެވެ.\n“ނާއިފް… ހަމަ އެންމެ ފަހަރަކު އަޑުއަހާބަލަ.. އަހަރެންނަށް އިތުބާރުކޮއްބަލަ.. ޕްލީޒް…” ނިހާމާ ނާއިފްގެ ގާތައްއައިސް ނާއިފްގެ އަތުގަ ހިފަމުން ވާހަކަދެއްކިއެވެ.\n“ނާއިފް އަށް ހީވޭތަ.. އަހަރެން އެވަރުގެ ބޮޑު ފާފައެއްކުރާނެހެން.. އަހަރެންނަކަށް ނުވެސް އެނގޭ އެއީ ކާކުކަމެއްވެސް…!” ނިހާމާ ނާއިފްގެ މޫނުގައި ދެއަތުން މަޑުމަޑުން ހިފާއްޓާލިއެވެ.\n“ދުރަށްދޭ .. ބޭނުމެއްނޫން ތިވާހަކަތަށް އަޑުއަހާކަށް.. ހުރިހާކަމެއް ލޮލަށް ފެނުނިމާވެސް… އަހަރެން ހީކުރީ އިތުރަށް އޮޅުވާނުލާ ނިހާ މާފަށް އެދޭނެކަމަށް.. އެކަމަކު… އަދިވެސް ތިބަލަނީ ދޮގުހެދެތޯ.. ” ނާއިފް ނިހާމާ ދުރަށް ކޮއްޕާލަމުން ނިހާމާގެ ކަރުގައި އަޅާފައިއޮތް ރިހިކުލައިގެ ފަށް ކަނޑާލާ ދުރަށް އެއްލާލިއެވެ.\n“ނާއިފް…!” ނިހާމާއަށް ނާއިފްގެ މޫނަށް ބަލާލެވުނެވެ.\n“އަހަރެން ބުނީމެއްނު… އަހަރެމެންދެމީހުން އެކުގައި ވާހާހިނދަކު މިފަށް ނުނަގައްޗޭ..! މިހާރު މިފަށް ނިހާއަތުގަ ބޭއްވުމުގެ ބޭނުމެއްނެއް.. އަހަރެން ނިހާއަކަށް މާފެއްނުކުރާނަން…! އެހެންވީމަ އެކުގަ އުޅުމުގެ އެއްވެސް މާނައެއްނެއް.. މިކޮޓަރީގަވެސް އަދި އަހަރެންގެ ހިތުގަވެސް ތިނިހާ އަކަށް މިހާރަކު ޖާގައެއްނެއް….!! އަޑު އިވިއްޖެތަ..؟” ނާއިފް ނިހާމާއަށް ބަލާލީ ނަފްރަތުންފުރިގެންވާ ނަޒަރަކުންނެވެ. އެއަށްފަހު އެންމެސިކުންތަކުވެސް އެތާމަޑުކުރާކަށް ނާއިފް ބޭނުމެއްނުވިއެވެ. އަވަސް ފިޔަވަޅުތަކެތް އަޅަމުން ގޮސް ކޮޓަރިން ނިކުތެވެ.\nނިހާމާއަށް އެހުރިގޮތަށް ތިރިވެ ޓައިލްސްތަކުގެ މަތީ އިށީނދެ އެނދުގައި ބޯއަޅާލެވުނެވެ. އެއާއެކު ހިފޭއްޓިފައިހުރި ކަރުނަތައް އަނެއްކާވެސް އޮހޮރިގަތެވެ. ގިސްލަގިސްލާފައި ރޮމުންދިޔައިރު އެރުއިން އަޑުއަހާނެ އެކަކުވެސް މިއަދު ނިހާމާގެ ގާތުގައިނެތެވެ. އެވަގުތު ނިހާމާގެ މާޒީގެ ސޮފުހާތައް ތަސްވީރުތަކެތް ފަދައިން ކުރިމަތީ ސިފަވާންފެށިއެވެ.\nއިރުއޮއްސުނުގަޑީގައި ވެހެންފެށިގޮތަށް ހުއްޓުމެއްނެތި ބޯކޮން ވާރޭވެހެމުންދިޔަ ރެއެކެވެ. ގިނައިރު ވެހުމުގެ ސަބަބުން މަގުތަކުގައި ވަނީ ފެންހެދިފައެވެ. ނިހާމާ ހުރީ ބޮޑުދައިތަގޭގެ ދޮރުމަތީގައެވެ. ވާރޭ ހުއްޓާލާނެ އިރެއްގެ އިންތިޒާރުގައެވެ.\n“ވާރޭ އެއްކޮން ހުއްޓާނެހެންނެއް ހިއެއްނުވޭ.. މަންމަ ހުންނާނީ މިހާރު ނިހާމާ ނުގޮސްގެން ލަސްވެފަ.. މިހާރު ދިހައެއް ޖަހަނީ..” ބޮޑުދައިތަ ނިހާމާގެގާތުގައި ހުއްޓެމުން ބޭރުބަލާލިއެވެ.\n“ފޯނުވެސް ނިވިފަ އޮތީ.. ކުޑަކޮން ތުނިކޮއްލީމަ ދެންދާނީ…” ނިހާމާ ފޯނަށް ބަލާލަމުން ބުނެލިއެވެ.\nބައިގަޑީއިރެއްހާއިރު ފަހުން ވާރޭ ތުނިކޮއްލައިފިއެވެ. ނިހާމާ އަވަސްފިޔަވަޅުތަކެއްގައި ގެއާދިމާލައް ހިނގައިގަތެވެ. ނަސީބު ދެރަކަމުން ނިހާމާއަށް ދެވުނީ ވަކިހިސާބަކަށްށެވެ. އަނެއްކާވެސް ވާރޭ ބޯކޮއްލައިފިއެވެ. ނިހާމާ ދުއްވައިގަތީ ގެއެއްގެ އަސްކެނިދަށަށް ވަދެ ހިޔާވުމުގެ ބޭނުމުގައެވެ. ނިހާމާއާއި އެކުއެކީގައި އިތުރުމީހަކުވެސް އައިސް އަސްކެނިދަށަށް ވަނެވެ.\nއެއީ އިސްކޮޅުންދިގު ރީތި ޒުވާނެކެވެ. ކުރުކޮންކޮށާލައިފައިވާ ފަން އިސްތަށިގަނޑާއި އެކަސްރަތީ ހަށިގަނޑުގެ ސަބަބުން ރީތިކަން އިތުރުކޮއްދެއެވެ. ކަނޑު ނޫކުލައިގެ ޖިންސަކާއި ކަޅު ކުލައިގެ އަތްދިގު ގަމީހުގައި އެޒުވާނާ ފެންނަނީ ވަރަށްވެސް ހިތްގައިމުކޮންނެވެ. އެޒުވާނާ އިރުއިރުކޮޅުން ފޯނަށްބަލާލައެވެ. މޫނުމަތިންނާ އެކިއެކި ހަރަކާތްތަކުން ކަމަކާ ހާސްވެފައިވާކަން ބަލާލާކޮންމެމީހަކައްވެސް އެނގޭނެއެވެ. މިމަންޒަރުބަލަން ނިހާމާއަށް ހުރެވުނީ ގެއްލިފައެވެ. އެފަދަ ސިފަތަކެއް ލިބިފައިވާ ޒުވާނެއް މީގެކުރިން ފެނިފައި ނުވާކަހަލައެވެ.\nއެޒުވާނާއަށް ނިހާމާ ހުރިކަންވެސް ރޭކާލީ މާފަހުންނެވެ. ނިހާމާފެނުމާއެކު ދެފިޔަވަޅެއްވަރު ކައިރިއަށް ޖެހިލިއެވެ. އެއާއެކު ނިހާމާ ވެހެމުންދިޔަ ވާރޭގެ ތެރެއަށް ނަޒަރުހުއްޓާލިއެވެ.\n“ހޭ.. މިރަށު ކުއްޖެއްތަ؟” އެޒުވަނާ ނިހާމާއާއި ސުވާލުކުރިއެވެ.\n“ނާއިފް… މީ ނާއިފް އިނގޭ…! ތީ…؟” ނާއިފް އަމިއްލައަށް ތައާރަފްވަމުން ސުވާލުކޮއްލިއެވެ. ނިހާމާ ޖަވާބެއްނުދީ އިސްޖަހާލިއެވެ.\nނިހާމާހުރީ ނާއިފްގެ ސުވާލުތަކަށް ޖަވާބުދޭހިތުންނެވެ. އެހެންނަމަވެސް އެތޫނު ނަޒަރުފެނުމުން ނިހާމާގެ ދޫހަރަކާތްނުކުރީއެވެ.\n“ވާހަކަ ނުދައްކާނަންތަ..؟ އޯކޭ…!” ނާއިފް އަނެއްކާވެސް ނިހާމާއަށް ބަލާލިއެވެ. ހަގީގަތުގައި ނާއިފްއަށްވެސް ކުރެވުނީ ތަފާތު އިހުސާސެކެވެ. ނާއިފްބޭނުންވީ އެ އަޑު އަހާލާށެވެ.\n“މިރަށު ކުއްޖެއްތަ؟ ކޮންނަމެއް ކިޔަނީ..؟” ވާހަކަނުދައްކާ ދާކަށް ނާއިފްގެ ހިތެއް ގަބޫލެއްނުވިއެވެ. އެހެންކަމުން ދެންވެސް ވާހަކަ ދެއްކީ ނާއިފްއެވެ.\n“ތިހާރީތި ކުއްޖެއް މިހާލަސްގަޑިއެއްގަ.. ބޭރުގައުޅުން އެހާރަނގަޅެއްނޫން…އެވެސް މިކަހަލަރެއެއްގަ..! މީ ނަސޭހަތެއް އިނގޭ…!” ނާއިފް ނިހާމާއަށް ބަލާލިއެވެ. އޭރުވެސް ނިހާމާ ހުރީ އިސްދަށަށް ޖަހައިގެންނެވެ.\n“ދެން ބުނެދީބަލަ ނަން… ޕްލީޒް…!” ނާއިފް އާދޭހުގެ ރާގެއްގައި ބުނެލިއެވެ.\n“ނިހާމާ…!” މަޑުމައިތިރި އަޑަކުން ނިހާމާ ޖަވަބުދިނެވެ.\n“ނިހާމާ… ނިހާ… ފްރެންޑްސްތަ؟ ނާއިފް ސަލާންކޮއްލަން އަތްދިއްކޮއްލިއެވެ. އެހެންނަމަވެސް ނިހާމާ ޖަވާބެއްނުދިނެވެ.\nނިހާމާ ސިހިގެންދިޔައި ކުއްލިއަކަށް މީހަކު ނިހާމާގެގައިގާޖެހިގަތުމުންނެވެ. ފަހަތުން އައިސް އެމީހަކު ނިހާމާގެ އަތުގަހިފާ އެމީހާއާއި ދިމާލަށް އަނބުރާލީ ނޭނގިހުއްޓައެވެ. އެކުއްލި ހަރަކާތުން ނިހާމާއަށް ގޮސް ލައްވެވުނީ އެމީހާގެ މޭގައެވެ. ހަމަ އެސިކުންތުގެތެރޭގައި އެމީހާގެ އަތް ފޮޅުވާލަމުން ނިހާމާ ދުރައްޖެހުނެވެ.\n“އަލާން…!” ނިހާމާއަށް އަލާންގެ ނަން ކިޔާލެވުނީ ބާރަށްށެވެ.\n“ލޯބި ތަދުވީތަ.. ސޮރީ..” ނިހާމާ އަތުގައި ހިފާއްޓައިގެން ހުރިގޮތްފެނުމުން އަލާން އިތުރަށް ކައިރިއަށް ޖެހެމުން ސުވާލުކުރިއެވެ.\n“ދުރުގަހުރޭ….! ކިހިނެއްވެގެން ތިއުޅެނީ…؟؟” ނިހާމާއާއި ދިމާލަށް އަލާން އަންނަން ފެށުމުން ފަހަތަށް ޖެހެމުން ނިހާމާ ރުޅިވެރިކަމާއެކު ސުވާލުކުރިއެވެ.\n“އޭތް…! ކިހިނެއްވެގެން ތިއުޅެނީ..؟” އަލާންގެ ކުރިމައްޗައް އަރަމުން ނާއިފް ވެސް ވާހަކަދެއްކީ ބާރަށްށެވެ.\n“ތީކާކުތަ..؟ ބުނަންތަ ވާހަކައެއް.. މީ އަހަރެންގެ ހައްގެއް.. މިކަމުގެ ތެރެއައް ކަލޭ ނުވަނިއްޔާ ރަނގަޅުވާނީ… އެހެންނޫނީ..!” އަލާން ނާއިފްއަށް އިންޒާރުދެމުން ޝަހާދު އިނގިލި ނާއިފްއާދިމާލަށް ދިއްކޮށްލިއެވެ. ނާއިފް ނިހާމާއަށް ބަލާލީ ގަބޫލުކުރަންދަތިވެގެން ބާލަލާ ނަޒަރަކުންނެވެ.\nއަލާން އަށް ބަލާލުމުންހީވަނީ ފެންނުވަރާ އެތައްދުވަހެއް ވަންދެން އުޅެފައި ހުރިހެންނެވެ. ބޮލުގެ އިސްތަށިގަނޑުވަނީ ކޮނޑާހަމައަށް ދިގުކޮއްފައެވެ. ކަންފަތުގައި އެއްޗެއްހިލައި ދެއަތް ފުރެންދެން ރަބަރު ބޭންޑު އަޅާފައިހުއްޓެވެ. ފުރަތަމަފެނިލުމުންވެސް އަލާންގެ އަހުލާގު ވަރަށް ރަނގަޅަށް ހާމަވެގެންދެއެވެ. އެހެންނަމަވެސް ބަލާބެލުމަށް ނިހާމާއަކީ އަހުލާގު ރަނގަޅު މަޑުމައިތިރި ކުއްޖެއް ވައްތަރު ޖަހައެވެ. ނިހާމާ ފަދަ މަޑުމައިތިރި ކުއްޖަކު އެއީހަމަ އަލާން ކަހަލަ ވިޔާނުދާ އުޅުމެއް އުޅެމުން އަންނަ މީހެއްގެ ހައްގަކަށް ވެދާނެބާއޭ ހިތަށް އެރުމުންވެސް ނާއިފްގެ ހައިރާންކަން އިތުރުވިއެވެ. ނާއިފް މަޑުމަޑުން ދުރަށްޖެހިލިއެވެ.\n“ނިހާ ޕްލީޒް.. އެނގޭތަ އަހަރެން މިހުންނަނީ ހަމައެކަނި ނިހާއަށްޓަކާ..! ވަރަށް ލޯބިވޭ.. ކީއްތަވާނީ އަހަރެންގެ ލޯބި ގަބޫލުކުރިއްޔާ” އަލާން ނިހާމާއާއި ކައިރިވުމައްޓަކައި އަޅާކޮންމެ ފިޔަވަޅަކަށް ނިހާމާ ފަހަތައް ފިޔަވަޅެއް އަޅައެވެ. އެންމެފަހުން ނިހާމާއަށް ފަހަތަށް ދަމުންގޮސް ޖެހެވުނީ ފާރުގައެވެ. އަލާން ނިހާމާގެ ދެފަރާތުން ފާރުގައި ދެއަތް ވިއްދާލިއެވެ. އެހެންނަމަވެސް ހުޝިޔާރުކަމާއެކު ނިހާމާ ކުއްލިއަކަށް އަލާން ފަހަތަށް ކޮއްޕާލާ ގެއާދިމާލައް ދުއްވައިގަތެވެ. މިކަމަށް ނުވިސްނާހުރި އަލާންގެ އަތްދަށުން ނިހާމާ ސަލާމަތްވެގެން ދުއްވައިގަން ވަގުތު އަލާން ވެއްޓުނީ މަގުމަތީގައިހެދިފައިވާ ފެންގަނޑަކަށްށެވެ. މިމަންޒަރުބަލަން ދުރުގައިހުރި ނާއިފްގެ މޫނުމައްޗަށް ވެރިވެގެންދިޔައީ ލުއި ހިނިތުންވުމެކެވެ.\n“އަޔާ..! ކިހާއިރެއް ގުޅާތާ..؟ މިހިރީ ގެއަށް ނުދެވިފަ..!” ނާއިފް ވާހަކަ ދެއްކީ އެންމެގާތް އެކުވެރިޔާ އަޔާޒްއާއެވެ.\n“ހޫމް.. އަދި ރަށަށް އެރިތާނުވޭ ބާރަގަޑީއިރުވެސް.. މިހާ އަވަހަށް ދަސްވެގެން ރަށުތެރޭ ދުވަންފެށީދޯ..!” އަޔާޒް މަޖާވެލާފަ ބުނެލިއެވެ.\n“އެހެންނެއްނުވާނީ.. އަހަރެން މިރަށަށް ގެނެއްސަ އަޔާ ތިއުޅެނީ ކޮންތާކުތަ؟ ފޫހިވެގެން މިނުކުމެލީ. އާދެބަލަ ސްކޫލްހުންނަމަގަށް” ނާއިފް އަޔާޒަށް އަންނަންވީތަން ބުނެދިނުމަށްފަހު ފޯނު ކަނޑާލިއެވެ.\nވަރަށް ބޮޑަށް ސޮރީ އެހާ ކުރުކޮން ގެނެސްދެވުނީމަ . ދެން ގެނެސްދޭ ބައި މިއަށްވުރެން ދިގުކޮންލާނާން. އުންމީދުކުރަން މިވާހަކަ ކިޔުންތެރިންނަށް ކަމުދާނެކަމަށް. ތިޔަކިޔުންތެރިންގެ ފަރާތުންލިބޭ ކޮމެންޓުތަކަށް ވަރަށް ބޮޑަށް ޝުކުރިއްޔާ. އަޅުގަނޑުގެ ވާހަކަތަކަށް ލިބޭ ފާޑުކިޔުންތަކަކީ އަޅުގަނޑަށް ލިބޭ ކުރިއެރުމެއް ކަމަށް ގަބޫލުކުރަމެވެ. ޝުކުރިއްޔާ ހުރިހާކިޔުންތެރިންނަށްވެސް .\nV nice khon erakun next part genesdaynee\nYeyyy my favrt write..thanx for uploadinganew stry…v nice…I luv it..wen nxt prt…cant wait\nVVVV REETHI DHEN OATH PART VES AVAHAH GENES DHEH CHEY…..\nVarah salhi.. When nxt prt ?? Avahah up koh dhechey…\nNice start.. interesting … waiting for next part\nV nice…..v v v nice ….knirakun nxt part . dhighukoh genesdehchey hingey.. …….;-) nihaaa dho ulheny vhkaiga…mi ah vx kiyany nihaaa…hehehd…nice story\nThatx my Name.. heheh\nBtw Nice story.. 🙂\nMasha ALLAH! Varah furihama vaahakae😘😘\nވިންދޭ ލޯބި ތީ އެދޭ 57\nހިތާމަ އެހެނިހެން ލޯބި May 26, 2019\nހަޔާތް ބަދަލުކޮށްލި ކުޑަކުއްޖާ (5)\nހިތާމަ ލޯބި January 23, 2022\nހީވޭ ހިތް ބުނާހެން 15\nލޯބި March 1, 2020\nވައުދޭ ވެވޭ މީ… 17\nFeatured އުފެއްދުންތެރި ލިޔުން އެހެނިހެން ލޯބި2weeks ago


Theyo Husvegen Gaza In Miadhu Current Kendeyne - Vaguthu\nތެޔޮ ހުސްވެގެން ޣައްޒާ އިން މިއަދު ކަރަންޓް ކެނޑޭނެ\nޣައްޒާއަށް ތެޔޮ އެތެރެ ކުރެވެން އޮންނަ ހަމައެކަނި މަގު ވެސް އިސްރާއީލުން މިދިޔަ ހޯމަ ދުވަހުން ފެށިގެން ބަންދުކޮށްފައި އޮތުމުން ޣައްޒާ އިން ތެޔޮ ހުސްވެ މިއަދު މުޅި ޣައްޒާއިން ކަރަންޓް ކެނޑޭނެ ކަމަށް މީޑިއާ ރިޕޯޓްތައް ބުނެފިއެވެ.\nޣައްޒާއަށް މުދޭ އެތެރެ ކުރެވެން އޮންނަނީ އިސްރާއީލްގެ ބާރުގެ ދަށުގައި އޮންނަ ކެރެމް ޝަލޮމް ބޯޑަރުންނެވެ. މިދިޔަ ހޯމަ ދުވަހު އިސްރާއީލުން އެބޯޑަރު ބަންދު ކުރުމުން ފާއިތުވި އެއްހަފްތާ ދުވަހުގެ ތެރޭގައި ޣައްޒާއަށް އެއްވެސް އެއްޗެއް އެތެރެ ކުރެވިފައެއް ނުވެއެވެ.\nޣައްޒާ އަށް ތެޔޮ އެތެރެ ކުރުން ކުރިން ވެސް އިސްރާއީލުން އޮންނަނީ ކޮންޓްރޯލް ކޮށްފައެވެ. އެހެންވެ އާއްމު ގޮތެއްގައި ޣައްޒާއަށް ކަރަންޓް ލިބެނީ އަށެއްކަ ގަޑިއިރުއެވެ. މިހާރު ޣައްޒާއަށް ކަރަންޓް ލިބެނީ ދެތިން ގަޑިއިރު އެވެ. އަދި ކޮންމެހެން ކަރަންޓް ބޭނުންނުވާ ތަންތަނުން މިހާރު ވެސް ވަނީ ކަރަންޓް ކަނޑާލާފައެވެ. އެއީ ކޮންމެހެން ކަރަންޓް ދޭން ޖެހޭ ހޮސްޕިޓަލްތައް ފަދަ ތަންތަނަށް ކަރަންޓް ފޯރުކޮށްދިނުމަށް ތެޔޮ ސަލާމަތް ކުރުމުގެ ބޭނުމުގައެވެ.\nއިސްރާއީލުން ވެސް ވަނީ ޣައްޒާއިން ތެޔޮ ހުސްވަމުންދާކަން އެނގޭ ކަމަށް ބުނެފައެވެ. ތެޔޮ ހުސްވެ ޣައްޒާއިން ކަރަންޓް ކެނޑޭނެ ވަގުތު ކުޑަތަންވަމުން އަންނަ ކަމަށް އިސްރާއީލްގެ ޑިފެންސް މިނިސްޓްރީގެ އޮފިޝަލަކު މިއަދު ބުންޏެވެ. ނަމަވެސް ބޯޑަރު ހުޅުވާލާ، ޣައްޒާއަށް ތެޔޮ ފޯރުކޮށްދިނުމުގެ ވިސްނުމެއް އިސްރާއީލުން ނުގެންގުޅެއެވެ.\nއިސްރާއީލުން ތަކުރާރުކޮށް ބުނަމުން ދަނީ އަދިވެސް ޣައްޒާއަށް ދެމުންދާ ހަމަލާތައް ކުރިއަށް ގެންދާނެ ކަމަށެވެ.\nޣައްޒާގެ އިރުމަތިން އޮންނަނީ އިސްރާއީލެވެ. ހުޅަނގުން ކަނޑު އޮންނައިރު އުތުރުން އޮންނަނީ ފަލަސްތީންގެ އެހެން ސިޓީތަކެވެ. ފަލަސްތީންގެ އެހެން ސިޓީތަކާއި ޣައްޒާ ވަނީ އިސްރާއީލުން ބޮޑު ފާރެއް ރާނައިގެން ބަންދުކޮށްފައެވެ. ޣައްޒާގެ ދެކުނުގައި މިސްރު އޮތްނަމަވެސް މިސްރުގެ ވެރިކަމުގައި މުހައްމަދު މުރުސީ ވަޑައިގަތުމުގެ ކުރިންނާއި، އަދި އޭނާ ވެރިކަމުން ދުރުކުރިފަހުން ޣައްޒާ އާއި މިސްރުގެ ބޯޑަރު އޮންނަނީ ބަންދުކޮށްފައެވެ.\n2007 ވަނަ އަހަރުން ފެށިގެން އިސްރާއީލުން އޮންނަނީ ޣައްޒާ ހިސޯރުކޮށްފައެވެ. އެހެންކަމުން ޣައްޒާގެ ރައްޔިތުންނަށް އެންމެ އަސާސީ ޚިދުމަތްތައް ހޯދަން ވެސް ވަނީ ގިނަ ތަކުލީފުތަކެއް އުފުލަން ޖެހިފައެވެ.\nމެއި 16, 2021 18:07\nކޮބާ ތަ އދ ؟ ހަރުބީ ކާފިރެއްގެ އިނގިލި ކަަނޑައިގެން ދިޔަސް ހީވާނީ އެހެން ފަދަ ކަމެއްހެން ..... ދެން އިސްލާމް ދީނަށް ފުރައްސާރަ ކޮށް ކަށިހަރުވެގެން ހަމަ ތެޅޭނީ..


Greenstreet Baliko Eagles Eh vannah jehi laifi\nގްރީންސް ސްޓްރީޓްސް ބަލިކޮށް އީގަލްސް ތާވަލުގެ އެއްވަނައަށް\nއެސްޓީއޯ މާލޭ ލީގުގައި ކްލަބް ގްރީން ސްޓްރީޓްސް އާއި ކްލަބް އީގަލްސް ކުޅުނު މެޗު ކާމިޔާބުކޮށް އީގަލްސް ވަގުތީ ގޮތުން އެއްވަނަ އަށް ޖެހިލައިފިއެވެ.\nލީގުގައި މިއަދު ހާވީރު ކުޅުނު މިމެޗު އީގަލްސް އިން ކާމިޔާބުކޮށްފައިވަނީ ފޯރިގަދަ ކުޅުމަކަށް ފަހު 2-1 ލަނޑުންނެވެ.\nމިއަދު ހަވީރު ކުޅުނު މުހިންމު މިމެޗު ކާމިޔާބު ކުރުމާއެކު އީގަލްސް ކުޅުނު ތިން މެޗުން7ޕޮއިންޓް ހަމަކޮށް ވަގުތީ ގޮތުން އެއްވަނަ އަށް ޖެހި ލާފައި ވާއިރު ދެވަނައިގައި އޮތް ޔުނައިޓެޑް ވިކްޓަރީ އާއި ތިންވަނާގައި އޮތް ނިއުރޭޑިއަންޓަށް ވަނީ ދެމެޗުން6ޕޮއިންޓް ލިބިފައެވެ.\nދެ ޓިމްގެ ފަރާތުން ވާދަވެރި މޮޅު ކުޅުމެއް ކުޅުމެއް ފެނިގެން ދިޔަ މިމެޗުގެ ވަރަށް ކުރީ ކޮޅު އީގަލްސްއިން ވަނީ ލީޑު ނަގާފައެވެ. މި ލަނޑު އެ ޓީމަށް ކާމިޔާބުކޮށްދީފައިވަނީ ހަންނާ ދިން ބޯޅަ އަކުން އެޑުއާޑޯ އެވެ.\nފުރަތަމަ ހާފްގެ ކުޅުން ނިމުމުގެ ކުރިން އީގަލްސް އަށް ލީޑު ފުޅާ ކުރުމަށް ރަގަޅު ފުރުސަތެއް ލިބިފައިވާ އިރު ގްރީން ސްޓްރީޓްއަށް ވެސް ވަނީ މެޗުގެ ނަތީޖާ ހަމަހަމަ ކުރަން ރަނގަޅު ފުރުސަތުތަކެއް ލިބި ބޭކާރުވެފައެވެ.\nމިއަދުގެ މެޗުގެ ފުރަތަމަ ހާފް އީގަލްސް ކުރީގައި އޮވެގެން ނިމުނު ނަމަވެސް މެޗުގެ 54 ވަނަ މިނިޓްގައި ގްރީން ސްޓްރީޓްސް ގެ މުހައްމަދު ރިސްވާން ވަނީ ލަނޑެއް ކާމިޔާބުކޮށް މެޗުގެ ނަތީޖާ އެއްވަރު ކޮށްފައެވެ.\nމިއަދުގެ މެޗުގައި ރިސްވާންގެ ގޯލުން ދެ ޓީމް އެއްވަރު ވާން ދިޔަ ނަމަވެސް އޭގެ ތިން މިނިޓް ފަހުން މި މެޗުގައި މޮޅު ކުޅުމެއް ދެއްކި މުހައްމަދު ނާއިމް ވަނީ އިތުރު ލަނޑެއް ކާމިޔާބުކޮށް ދެވަނަ ފަހަރަށް އީގަލްސް އަށް ކުރި ހޯދަދީފައެވެ.\nއެސްޓީއޯ މާލޭ ލީގު


ދިވެހިން އަވަހަށް ”ގޭބަންދު ކުރަން“ ޑޮކްޓަރުން ގޮވާލައިފި – DhiDaily\nދިވެހިން އަވަހަށް ”ގޭބަންދު ކުރަން“ ޑޮކްޓަރުން ގޮވާލައިފި\nއައިޖީއެމްއެޗްގެ ޑޮކްޓަރު އަހުމަދު ފައިސަލް ކުރެއްވި ޓްވީޓެއްގައި ވިދާޅުވީ އަމިއްލަ ގޯހަކުން ދަސްކޮށް ރަނގަޅު ކުރުމަށް ވުރެ، އެހެން މީހުން ހަދާ ގޯހުން ފިލާވަޅު ދަސްކޮށް ރަނގަޅު ފިޔަވަޅު އެޅުން ބުއްދިވެރި ކަމަށެވެ. ”މިހާރު ވެސް މި ދައްކަނީ އިޓަލީން މީހުން އައުން މަނާ ކުރެވުނުލެއް ލަހޭ. ބަލި މީހުން ގިނަ ވީމާ ފަރުވާ ދިނުން ކީއްކުރަން، ޓެސްޓުވެސް ނުކުރެވޭނެ. އެންމެން ބަންދަށް“ ފައިސަލް ވިދާޅުވިއެވެ.\n”ހެކި ފެނުމުން ލޮކްޑައުން މިކުރަނީ. އެގައުމުތަކުން ފަހުން ބުނި ހަފްތާއެއް ނުވަތަ ދެހަފްތާ ކުރިން ލޮކްޑައުން ކުރެވުނު ނަމައޭ. ދެން އެ ގޯސް ނުހަދަން އެހެން ގައުމުތަކަށް ނަސޭހަތްދޭ. ނަމަވެސް ދުވަސްކޮޅެއް ފަހުން އަނެއްކާ މިފެންނަނީ ކުރިން ގައުމުތަކުން ހެދި ގޯސް އަނެއްކާ އަނެއް ގައުމުން ތަކުރާރު ކުރާ ތަން.“ ޑރ.ނިޔާފް ވިދާޅުވިއެވެ.\n”މިއީ އެންމެންނަށްވެސް ވަރަށް އުނދަގޫ ވަގުތުކޮޅެއް. އެކަމަކު އެންމެ ފައިދާ ބޮޑީ، މިހާރު ކުރިމަތިވެފައިވާ ހަގީގަތް ގަބޫލުކުރުން،“ ޑރ.މުހައްމަދު އަލީ ވިދާޅުވި އެވެ.\nވެކްސިން ޖެހި މީހުންގެ ޢަދަދު 123،000 އިން މައްޗަށް


Mars | Mihaaru\nމާސްގައި އޭލިއަނުން، އިންސާނުން ދުނިޔޭގައި\nމާސްގައި އޭލިއަނުން އެބަ އުޅެ އެވެ. އިންސާނުންނަށް ނުފެންނަނީ އެވެ. އެސްޓްރޮބަޔޮލިޖިސްޓުންނަށް ގަބޫލުކުރެވޭ ގޮތުގައި، އިންސާނުންނަށް ވުރެ، އޭލިއަނުންގެ ވިސްނުން ތޫނެވެ.\nއިންސާނުން މާސް އަށް އުފުލާ ރޮކެޓް\nއެހެރަ ފެންނަނީ ކޮޅަށް ޖަހާފައި ހުރި ރޮކެޓެކެވެ. ކިޔަނީ "ސްޓާޝިޕް" އެވެ. އުފައްދަނީ "ސްޕޭސްއެކްސް"އޭ ކިޔާ އެމެރިކާ ކުންފުންޏަކުންނެވެ. ބޭނުމަކީ ހަނދަށް އަދި މާސްް އަށް އިންސާނުން އުފުލުމެވެ.\nމާސް އަށް ދިއުމަށް ދައުވަތެއް\nނާސާ އިން ޖައްވަށް ފޮނުވާ އުޅަނދުފަހަރުގައި މީހުން އުފުލާކަށް އަދި ނުފަށަ އެވެ. ނަމަވެސް، ރަމްޒީކަމެއްގެ ގޮތުގައި، މީހުންގެ ނަން އުފުލަ އެވެ. އަދި ބޭނުން ނަމަ ބޭނުން މީހަކަށް އެ މީހެއްގެ ނަން ލިސްޓްކުރެވެ އެވެ. މާސް އަށް ދާން އެދޭ މީހުންނަށް، މިހާރު އޮތް ފުރުސަތަކީ، ޖިސްމާނީ ހަށިގަނޑަށް ވުރެ ކުރިން އެ މީހެއްގެ ނަން މާސް އަށް...\nމާސް އަށް މީހުން އުފުލަން ހެދި އުޅަނދު ދައްކާލައިފި\nޓޫރިސްޓުންގެ ގޮތުގައި މާސް އަށް މީހުން އުފުލުމުގެ އުންމީދުގައި އެމެރިކާގެ ބިލިއަނަރު އީލޮން މަސްކްގެ ކުންފުނި ސްޕޭސް އެކްސް އިން ބަންނަމުން ދިޔަ އުޅަނދު "ސްޓާޝިޕް" ގެ އެސެބްލްކޮށް ނިންމައިލުމަށް ފަހު، ދައްކާލައިފި އެވެ.\nމާސް އުޅަނދު އަންނަ އަހަރު ޓެސްޓް ކުރަނީ\nކޮންމެވެސް ދުވަހަކުން މާސް އަށް ދެވޭނެ ކަމުގެ އުންމީދުގައި، އެމެރިކާގެ މަޝްހޫރު ބިލިއަނަރު އީލޮން މަސްކްގެ ކުންފުނި ސްޕޭސް އެކްސް އިން ބަންނަމުން އަންނަ ޖައްވީ އުޅަނދު "ސްޓާޝިޕް" ގެ މަސައްކަތް ވަރަށް ބާރަށް ކުރިއަށްދާ ކަމަށާއި އޭތި އަންނަ އަހަރުގެ ކުރީކޮޅު ޓެސްޓް ކުރެވޭނެ ކަމުގެ އުންމީދު ބޮޑު ކަމަށް ބުނެފި އެވެ.\nނާސާގެ އުޅަނދު މާސް އަށް ޖައްސައިފި\nވޮޝިންޓަން (ނޮވެމްބަރު 27) - އެމެރިކާގެ ސްޕޭސް އެޖެންސީ ނާސާގެ ޖައްވީ ރޮބޮޓް މާސްގެ ބިމަށް ތިރިކޮށްފި އެވެ.\nމާސް އަށް ވުރެ ކުރިން ހަނދަށް\nއިންސާނުން މާސް އަށް ފޮނުވަން ކުންފުނިތަކުން ތެޅިގަތެއް ކަމަކު، އެއީ ވަގުތުން ވަގުތަށް ކުރެވޭނެ ކަމެއް ނޫންކަން ކިތަންމެ ބަޔަކަށް އެނގެ އެވެ. ނަމަވެސް، އެކަމުގައި ކުރަން ހުރި...\nކިޔުރިއޯސިޓީ މާސްގައި6އަހަރު\nބިމުން ފުރައިގެން ކިޔުރިއޯސިޓީ މާސް އަށް ދިއުމަށް 253 ދުވަސް ހޭދަވި އެވެ. ނާސާއިން ކިޔުރިއޯސިޓީ ފުރުވާލީ ނޮވެމްބަރު 26، 2011 ގަ އެވެ. ދިގު ރާސްތާއެއް ކަޑައްތުކޮށް މާސް އަށް ފޯރުމަށް ނުވަ މަސް ދުވަސް ނެގި އެވެ. އެ އުޅަނދު މާސްގެ ބިމަށް ޖެއްސީ އޮގަސްޓް 6، 2012 ގަ އެވެ.\nAugust 01, 2018 7\nމާސްގައި ގެދޮރު އަޅަނީ\nދުނިޔެ ތޮއްޖެހިއްޖެ އެވެ. ބިމުގައި ޖާގައެއް ނެތެވެ. ޖާގަ އޮތް ތަނަކީ މާސް އެވެ. އެކަމަކު އިންސާނުން އަދިވެސް ތިބީ ދުނިޔޭގަ އެވެ. މާސް އަށް ދެވޭނެ ދުވަހެއް ވެސް ނޭނގެ އެވެ. ދެވޭނެ ކަމެއް ވެސް ނޭނގެ އެވެ.\nJuly 08, 2018 6\nސޯލާ ސިސްޓަމްގައި ފަނިއެޅުމުގެ ބިރު\nސާފު ތަނެއް ގޮތުގައި ސޯލާ ސިސްޓަމް ބޭއްވުމަށް ނާސާއިން ގެންގުޅޭ ގަވައިދުތައް ބަދަލުކުރަން ޖެހިއްޖެ އެވެ. ސަބަބަކީ، ދުނިޔެއިން ބޭރު ބިންތަކުގައި އިންސާނުން އާބާދުވުމަށް ކުރަން ހުރި މަސައްކަތްތަކަށް އާންމު ކުންފުނިތަކުން ޝައުގުވެރިވެފައި ވާތީ އެވެ.\nސްޕޭސްއެކްސް އަށް ވުރެ ކުރިން ބޮއިން މާސް އަށް\nފިނި ހަނގުރާމަ އަދިވެސް ނުނިމެ އެވެ. ވާދައިގެ ރޭސް އަދިވެސް އޮތީ ކުރިއަށެވެ. ފިނި ހަނގުރާމަ އަކީ އެއްއިރެއްގައި ރަޝިޔާ އަދި އެމެރިކާއާ ދެމެދު އޮތް ވާދަވެރިކަމެވެ. އެ ވާދަވެރިކަން ފާލުންނެއްޓި މިހާރު އޮތީ ފަރުދުންނާ ހަމާގަ އެވެ.\nމާސް އަށް ކަރަންޓްލުމަށް ނިއުކްލިއާ ރިއެކްޓަރެއް\nނާސާއިން ރާވަނީ ހަނދު ފަހަނައަޅައި ދަތުރުކުރުމަށެވެ. އެކަމަކު، ހަނދުން ބިއްދޮށަށް ކުރާ ދަތުރުތަކުގައި، ހަނދަކީ މުހިންމު ބަނދަރެކެވެ. އެހެންވެ، އެހެން ޕްލަނެޓެއްގައި ދިރުން ގޮވާންކުރުމުގެ ކުރިން، ހަނދަށް ކަރަންޓްލާންޖެހެ އެވެ. ގޮސް އައިސްވުމަށް ފަސޭހައަކަށެވެ.\nރައީސް ޓްރަމްޕް، މާސްއަށް އިންސާނުން ފޮނުވުމުގެ ރޭހަށް\nއެމެރިކާގެ އެސްޓްރޮނޯޓުން އަލުން ހަނދަށް އަދި އޭގެ ފަހުން މާސް އަށް ފޮނުވުމުގެ މަސައްކަތް ކުރުމުގެ ހުއްދަ، އެމެރިކާގެ ޖައްވީ އިދާރާ ނާސާއަށް ރައީސް ޑޮނަލްޑް ޓްރަމްޕް އިއްޔެ...\nއަލަށް އުފެދުނު ރަށެއް ގުދުރަތީ ލެބަކަށް\nޕެސިފިކް ކަނޑުގައި އޮންނަ އަލިފާން ފަރުބަދައެއް ގޮވައިގެން އުފެނު ރަށެއްގެ އާދަޔާ ޚިލާފް ސިފަތަކާ އެކު ސައިންސްވެރިންގެ ދިރާސާތަކުގެ އަމާޒަކަށް އެތަން ވެއްޖެ އެވެ.\nMarch 02, 2017 4\nޖައްވީ ޓޫރިޒަމް ފެށުމަށް މަހުޖަނުން ތައްޔާރުވަނީ އެވެ. ޖައްވުގައި ފިނިބުރު ޖަހާލައި، ހަނދުގައި ކޮފީއެއް ބޯލަން އެދޭ މީހުންގެ ލިސްޓް ވެސް ދިގުވަނީ އެވެ. "ސްޕޭސްއެކްސް" ކޯޕޮރޭޝަނުން ބުނި ގޮތުގައި، ހަނދަން ގެންގޮސްދިނުމަށް އެދި އާންމުގެ ތެރެއިން ދެ މީހަކު ވަރަށް ބޮޑު އަގެއް އެ ކޯޕޮރޭޝަނަށް ދައްކައިފި އެވެ.\nޖައްވީ އުޅަނދު މާސް އަށް ވެއްޓުނު ތަން ފާހަގަވެއްޖެ\nޖާމަނީ (އޮކްޓޯބަރު 22) - ޔޫރަޕުން ޖައްވަށް ފޮނުވި އުޅަނދު ސްކިއާޕެރެއްލީ މާސް އަށް ޖައްސަން އުޅެނިކޮށް "ވެއްޓުނު" ތަން އެމެރިކާގެ ސެޓެލައިޓް ފޮޓޯތަކުގެ އެހީގައި ފާހަގަކުރެވިއްޖެ ކަމަށް އޮފިޝަލުން ބުނެފި އެވެ.\nޖައްވީ އުޅަނދު މާސް އަށް ތިރިކުރަނިކޮށް ގެއްލިއްޖެ\nޔޫރަޕުން ޖައްވަށް ފޮނުވި އުޅަނދު ސްކިއާޕެރެއްލީ މާސް އަށް ޖައްސަން އުޅެނިކޮށް އެއަށް ވީނޫވީއެއް ނޭނގި ގެއްލިއްޖެ އެވެ.\nސްޕޭސްއެކްސް ރެޕްޓާ އިންޖީނުގައި މާސް އަށް\nމާސްގައި އިންސާނީ ދަރިފަސްކޮޅު އާބާދުކުރަން ޖެހޭ ކަމަށް އެބަ ބުނެ އެވެ. ސައިންވެރިން ގަބޫލުކުރާ ގޮތުގައި ދުނިޔެ ފަނާވާނެ އެވެ. ޖައްވުގެ ތެރެއިން، މާ ދުރުން އަންނަ ގިނަހިލައެއް، ދުނިޔެ އަށް މުޑިއަރައި، އިންސާނީ ދަރިފަސްކޮޅު ފަނާވާނެ އެވެ. އިންސާނުން އާބާދުވުމަށް ތަނެއް ހޯދަންޖެހެނީ އެހެންވެ އެވެ.


ކުށްމަދު ގައިދީންނަށް މައާފުދޭން ރައީސަށް އިލްތިމާސްކުރަން ކޮމިޓީއަށް - DhiDaily\nކުށްމަދު ގައިދީންނަށް މައާފުދޭން ރައީސަށް އިލްތިމާސްކުރަން ކޮމިޓީއަށް\nއައްސޭރި ޖަލުގައި ތިބި ގައިދީންގެ ތެރެއިން އަހުލާހު ރަނގަޅަށް އުޅޭ މީހުންގެ އިތުރުން ކުށްކުރުން މަދު މީހުން ފާހަގަކޮށް އެމީހުންނަށް މައާފު ދިނުމަށްޓަކައި އެ ފަރާތްތަކުންގެ އަދަބު ލުއިކުރުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އަށް އިލްތިމާސްކުރުމަށް ކޮމިޓީއިން ފާސްކޮށްފި އެވެ.\nޕެޓިޝަން ކޮމިޓީއިން އެގޮތަށް ފާސްކޮށްފައިވަނީ އައްސޭރި ޖަލުގައި ބަންދުކުރާ ފަރާތްތަކުން މަދުކުރުމަށް ކުރަމުން ގެންދާ މަސައްކަތްތަކުގެ ދަށުންނެވެ.\nއެގޮތަށް ފާސްކޮށްފައިވަނީ އައްސޭރި ޖަލުގައި ތިބި ފަރާތްތަކުންގެ ކަންބޮޑުވުން ހިއްސާކޮށް ހުށަހެޅި ޕެޓިޝަނަކަށް ފަހު އެ މައްސަލަ ދިރާސާކުރުމަށްފަހުގައެވެ. އެ މައްސަލަ ދިރާސާކުރުމަށްފަހު އެކުލަވާލާފައިވާ ރިޕޯޓެއް ވަނީ މަޖިލީހުގެ ތަޅުމަށް ހުށަހަޅާފައެވެ.\nއެ ރިޕޯޓުގައި މައިގަނޑު 13 ކަމެއް ހިމެނޭނެއެވެ. އެގޮތުން އެއް ކަމަކީ ޖަލުގައި ބަންދުކޮށް މުޖުތަމައުން ބާކީ ކުރުމުގެ ބަދަލުގައި އެމީހުންނަށް ”ނޯން ކަސްޓޯޑިއަލް ސެންޓެންސް“ އެއް ކަނޑައެޅުމަށެވެ. އެ ސެންޓެންސްގެ ދަށުން ކުދި ކުށް ކުރާ މީހުން ކޮމިއުނިޓީ ސާވިސް އަދާކުރުމަށްފަހު ކުށަށް މައާފު ލިބޭނެގޮތެއް ހަމަޖެހިގެންދާނެ ކަމަށް ރިޕޯޓުގައި ބުނެފައިވެއެވެ.\nގައިދީންނަށް ލިބެންޖެހޭ ހައްގުތައް ކަށަވަރު ކުރުމަށްވެސް އެ ރިޕޯޓުގައި ވަނީ އެދިފައެވެ. އެގޮތުން އެފަރާތްތަކަށް ލިބެން ޖެހޭ ޕެރޯލް ލަސްވުމާއި އެފަދަ ކަންތައްތަކަށް ހައްލެއް ހޯދުމަށްވެސް އެ ރިޕޯޓުގައި އަލިއަޅުވާލާފައިވެއެވެ.


Palestine ge aailaa eh meri meehakah jalu hukumthakeh\nފަލަސްތީނު އާއިލާއެއް މެރި މީހަކަށް ޖަލު ހުކުމްތަކެއް\nއަމިރާމް ބެން އުލީލް (މ) ކޯޓުގައި ދެ ފުލުހުންނާއެކު\nއިޒްރޭލުގެ ޔަހޫދީއަކަށް އެ ގައުމުގެ ކޯޓަކުން އުމުރަށް ޖަލަށް ލުމުގެ ތިން ހުކުމެއް އެއް ފަހަރާ ކޮށްފި އެވެ. އުމުރުން 27 އަހަރުގެ ޔަހޫދީ ޒުވާނާ، އަމިރާމް ބެން އުލީލް އަށް މި ހުކުމްތައް އިއްވީ އިޒުރޭލުން ހިފާފައިވާ ހުޅަނގު އައްސޭރީގެ ފަލަސްތީނުގައި ކުޑަކުއްޖަކާއި އެކުއްޖާގެ ބައްޕަ އާއި މަންމަ މަރާލުމުގެ ކުށް ސާބިތު ވެގެނެވެ.\nއަމިރާމް ބެން އުލީލް ވަނީ 2015 ވަނަ އަހަރު ވަނީ ފަލަސްތީނު އާއިލާއެއް ކަމަށްވާ ދަވާބް ޝޭހުގެ އާއިލާ ދިރިއުޅުނު ގޭގެ ކުޑަ ދޮރަކުން ނިދާ ކޮޓަރިއަށް ޕެޓްރޯލް ބޮމެއް އެއްލާފަ އެވެ. އެވަގުތު ކުޑަ ދެ ކުދިންނާއި އެކުދިންގެ މައިން ބަފައިން ތިބީ އެ ކޮޓަރީ ގައި ނިދާފަ އެވެ. އެ ބޮމުގެ ސަބަބުން ގޭގައި ރޯވެ ހިނގި އަލިފާނުގެ ހާދިސާގައި އުމުރުން 18 މަހުގެ އަލީ ދަވާބު ޝޭހް އާއި އޭނަގެ މަންމަ ރިހާމް އަދި ބައްޕަ ނާދު މަރުވެފައި ވެއެވެ. ނާދު މަރުވެފައި ވަނީ ޢޭނައަށް ލިބުނު ޒަހަމްތަކަށް ފަރުވާ ކުރަމުން ދަނިކޮށެވެ. މަރުވި ކުޑަ ކުއްޖާ އަލީގެ ބޭބެ އުމުރުން ހަތަރު އަހަރުގެ އަހުމަދު ސަލާމަތްވި އެވެ. އެކަމަކު އޭނާގެ ވެސް ހަށިގަނޑުން ބައެއް ވަނީ އަނދާފަ އެވެ.\nގާތިލް ބެން އުލީލް އަށް ވަނީ ދެ މީހުން މެރުމާއި ގެއެއްގައި އަލިފާން ރޯ ކުރިކަމުގެ ކުށް ސާބިތު ވެފައެވެ. މީގެ އިތުރަށް މީހުންގެ ހިތްތަކުގައި ނަފުރަތު އުފައްދާ އަނިޔާވެރި އަމަލު ހިންގުމަށް ރޭވި ކަމުގެ ކުށް ވެސް އޭނަގެ މައްޗައް ސަބިތުވި އެވެ.\nއިޒްރޭލްގެ ކޯޓުން ބުނެފައި ވަނީ މި ހަމަލަ ރާވަފައި ވަނީ ދުރާލާ ވަރަށް ބޮޑަށް ތައްޔާރު ވެގެން ކަމަށެވެ. އަދި އިއްވި ހުކުމަކީ ކުއްވެރިޔާއަށް ގާނޫނުން ދެވެން އޮތް އެންމެ ބޮޑު އަދަބާއި ގަތްކުރާ އަދަބެއް ކަމަށެވެ.\nދަވާބް ޝޭހުގެ އާއިލާ ގެ ފަރާތުން މަރުވި ކުޑަކުއްޖާގެ ކާފަ ބުނީ މި ހުކުމު އެ ކުރި ކުށަށް ހައްގު އަދަބެއް ނުލިބޭނެ ކަމަށެވެ.\n"ކޯޓުގެ ހުކުމުން އަހަންނަށް ލިބުނީ ކޯއްޗެއް. އަހުމަދު [މަރުން ސަލާމަތްވި] އަށް ލިބުނީ ކޯއްޗެއް؟" ކޯޓުގެ ބޭރުގައި އެއްވެފައިވާ ނޫސްވެރިންނާއި މުހާތަބުކޮށް އިއްޔެ ބުންޏެވެ.\nއިޒްރޭލް، ހޮންޑިއުރަސް އެމްބަސީ ގުދުސަށް\nސުލެއިމާނީގެ މަރުގެ ބަދަލު ހިފާނަން: އީރާން


New Zealand ge dharivarunna hiley naasthaa dhenee | Mihaaru\nޖަސިންޑާ ދަރިވަރުންތަކަކާ ސަލާންކުރައްވަނީ.\nނިއު ޒިލެންޑްގެ ދަރިވަރުންނަށް ހިލޭ ނާސްތާދޭ ޕްރޮގްރާމެއް ފަށަނީ\n01 ސެޕްޓެމްބަރ 2019 - 08:157comments\nނިއު ޒިލެންޑްގެ ސަރުކާރު ސްކޫލްތަކުގެ ދަރިވަރުންނަށް ހިލޭ ނާސްތާ ދޭން ނިންމައި، ޕައިލެޓް ޕްރޮގްރާމެއް އަންނަ އަހަރު ފަށަން ނިންމާފައިވާ ކަމަށް އެ ގައުމުގެ ބޮޑުވަޒީރު ޖަސިންޑާ އާޑެން ވިދާޅުވެއްޖެ އެވެ.\nބޮޑުވަޒީރު ވިދާޅުވި ގޮތުގައި ދަރިވަރުންގެ ސިއްހަތަށް ހާއްސަކޮށްގެން ފަށާ ޕްރޮގްރާމްގެ ދަށުން، ނިއު ޒިލެންޑްގައި ހިންގާ ސަރުކާރުގެ 30 ސްކޫލެއްގައި އަންނަ އަހަރު ހިލޭ ނާސްތާދޭ ޕައިލެޓް ޕްރޮގްރާމް ފެށުމަށް ފަހު، 2021 ވަނަ އަހަރު އެ އަދަދު 120 އަށް އިތުރުކުރާނެ އެވެ.\nހިިލާ ނާސްތާދޭނީ ސަރުކާރުގެ ސްކޫލްތަކުގައި ކިޔަވާ އުމުރުން 1-8 އަހަރާ ދެމެދުގެ ދަރިވަރުންނަށެވެ. އެގޮތުން އަންނަ އަހަރު ގާތްގަނޑަކަށް 5،000 ދަރިވަރުންނަށް ހިލޭ ނާސްތާ ދެވޭނެ އެވެ.\nޖަސިންޑާ ވިދާޅުވި ގޮތުގައި ސަރުކާރުގެ ސްކޫލްތަކުގެ ދަރިވަރުންނަށް ހިލޭ ނާސްތާދޭ ޕްރޮގްރާމެއް ފަށަން ނިންމީ ސަރުކާރުން އެކުލަވާލައިފައިވާ "ޗައިލްޑް އެންޑް ޔޫތު ވެލްބީން" ސިޔާސަތުގެ ދަށުންނެވެ.\n"މިއީ ވަރަށް ސާދާ އަދި އެހާމެ ފަސޭހަކޮށް ގެންދެވިދާނެ ޕްރޮގްރާމެއް،" ބޮޑުވަޒީރު ވިދާޅުވި އެވެ.\nބޮޑުވަޒީރު ވިދާޅުވި ގޮތުގައި ތުއްތު ކުދިންގެ ނާސްތާ އަށް ސަމާލުކަން ދިނުމަކީ އެކުދިންގެ ހެދިބޮޑުވުމުގެ އިތުރަށް އުނގެނުމަށް ވެސް ވަރަށް މުހިއްމު ކަމަކަށްވާތީ ދަރިވަރުންނަށް ސްކޫލްތަކުގައި ނާސްތާ ދިނުމަކީ އެތައް ގޮތަކުން ފައިދާތަކެއް ކުރާނެ ކަމެކެވެ.\n"ހުސްބަނޑާ ހުރެ ކިޔެވުމަކީ ވަރަށް އުނދަގޫކަމަކަށް ވާނެ،" ޖަސިންޑާ ވިދާޅުވި އެވެ. "ނާސްތާދޭ ޕްރޮގްރާމް ހާސިލުކުރަން ބޭނުންވާ ލަނޑުދަނޑިތަކުގެ ތެރޭގައި ނިއު ޒިލެންޑުން ޗައިލްޑް ޕަވަޓީ ނައްތާލުން ވެސް ހިމެނޭ،" އޭނާ ވިދާޅުވި އެވެ.\nޖަސިންޑާ ވިދާޅުވީ ހިލޭ ނާސްތާދޭ ޕްރޮގްރާމަކީ ދަރިވަރުންނާއި ވަރަށް ގިނަ ބެލެނިވެރިންގެ ހިޔާލު ވެސް ހޯދައިގެން ކުރާ ކަމެކެވެ. އަދި މިކަމަށް ގިނަ ބަޔަކު ތާއީދުކުރާ ކަމަށް ވެސް ވިދާޅުވި އެވެ.\nއިތުރު ލިޔުންތައް ނިއު ޒީލެންޑް ސްކޫލް ތައުލީމް ކިޔަވާކުދިން ޖެސިއެންޑާ އާޑާން


ބޭންކިން ޚިދުމަތްތައް ހޯދުމުގައި ކަސްޓަމަރުން އިންޓަރނެޓް ބޭންކިންގ ބޭނުންކުރުމަށް ބާރުއެޅުމުގެ ގޮތުންނާއި ވީހާވެސް ފަސޭހައި ރަޖިސްޓަކުރެވޭނެ މަގުފަހިކޮށްދިނުމުގެ ގޮތުން ބޭންކް އޮފް މޯލްޑިވްސް (ބީއެމްލެ) ގެ ވެބްސައިޓް މެދުވެރިކޮށް ކަސްޓަމަރުންނަށް ވަގުތުން އިންޓަނެޓް ބޭންކިންއަށް ރަޖިސްޓަކުރެވޭ ގޮތް ހަމަޖައްސައިފިއެވެ.\nބީއެމްއެލުން ބުނިގޮތުގައި މި ގޮތަށް ރަޖިސްޓަކުރުމުގެ ފުރުސަތު ހުޅުވާލެވިފައިވަނީ ބޭންކުގައި މިހާރުވެސް ބޭނުންކުރަމުންދާ އެކައުންޓަކާއި ކާޑެއް އޮންނަ ކަސްޓަމަރުންނަށެވެ. އަދި ހަމައެހެންމެ ކަސްޓަމަރުގެ ފޯން ނުވަތަ އީމެއިލް އެޑްރެސް ބޭންކުގައި ރަޖިސްޓްރީކޮށްފައި އޮންނަންވާނެއެވެ.\nއިންޓަނެޓް ބޭންކިން އަށް ރަޖިސްޓަރވުމަށް މި ލިންކް ގައިވާ ސައިންއަޕް ބަޓަންއަށް ފިތާލުމަށްފަހު ކަސްޓަމަރުގެ އެކައުންޓް ނަންބަރު ޖަހައި އޯޓީޕީ ފޮނުވުމަށްއެދޭ ގޮތް (މޯބައިލް ނުވަތަ އީމެއިލް) ޚިޔާރުކުރެވޭނެއެވެ. ރަޖިސްޓަރ ކުރަމުންދާއިރު އޯޓީޕީ ފޮނުވުމަށް ޚިޔާރުކުރާގޮތަކީ ބޭންކުގައި ރަޖިސްޓަވެފައިވާ މޮބައިލް ނަންބަރަކަށް ނުވަތަ އީމެއިލް އެޑްރެހަކަށް ވާންވާނެއެވެ.\nއޯޓީޕީ ޖެހުމަށްފަހު ބޭންކުންދޫކޮށްފައިވާ ކާޑެއް ބޭނުންކޮށްގެން ރަޖިސްޓްރޭޝަންގެ ސައްހަކޮށްލެވޭނެއެވެ. އެއާއެކު ވަގުތުން ޔޫސަރނޭމް އަދި ވަގުތީ ޕާސްވޯޑެއް ކަސްޓަމަރަށް ލިބޭނެއެވެ. ފުރަތަމަ ލޮޖިން ކުރުމަށް ކަސްޓަމަރުން ބޭނުންކުރާނީ މި ޕާސްވޯޑެވެ. އެއަށްފަހު އިރުޝާދު ދީފައިވާ ގޮތަށް ޕާސްވޯޑް ބަދަލުކުރަންޖެހޭނެއެވެ.\nއިންޓަރނެޓް ބޭންކިން އިން ލިބޭ ޚިދުމަތްތައް\nއެކައުންޓާއި ކާޑުގެ ބެލެންސް ބަލާލުން\nއެހެން ފަރާތެއްގެ ކްރެޑިޓްކާޑު އަދި ލޯނަށް ފައިސާ ދެއްކުން\nއަމިއްލަ އެކައުންޓްތަކަށް ފައިސާ ފޮނުވުން\nއެހެން ފަރާތެއްގެ އެކައުންޓަކަށް ފައިސާ ފޮނުވުން. މިގޮތުން ބީއެމްއެލް، ރާއްޖޭގައި ހުންނަ އެހެން ބޭންކެއް ނުވަތަ ރާއްޖެއިން ބޭރު ބޭންކެއްގެ އެކައުންޓަކަށް ފައިސާ ފޮނުވާލެވޭނެ.\nބޭންކުގެ ޚިދުމަތްތަކަށް އެދިހުށަހެޅުން\nއިތުރު އެކައުންޓެއް ހުޅުވުން\nޑެބިޓް ނުވަތަ ކްރެޑިޓް ކާޑަށް އެދި ހުށަހެޅުން\nލުއި ލޯނަށް އެދި ހުށަހެޅުން\nޕަރސަނަލް އިންފޮމޭޝަން އަޕްޑޭޓްކުރުން\nޒަމާނީ ޓެކްނޮލޮޖީއާ އެކު ބީއެމްއެލް އިން އަންނަނީ ވަރަށް ފުޅާ ދާއިރާއެއްގައި ޑިޖިޓަލް ބޭންކިންގެ ހިދުމަތް ދެމުންނެވެ.\nމި ހިދުމަތްތަކުގެ ތެރޭގައި އިންޓަނެޓް، މޮބައިލް ބޭންކިން، ޕޭމަންޓްގޭޓްވޭ އަދި ޑިޖިޓަލް ވޮލެޓްގެ ހިމެނެ އެވެ. ބޭންކުގެ މެދުވެރިކޮށް ހިންގޭ މުއާމަލާތުގެ 90 އިންސައްތަ އަކީ ޑިޖިޓަލް ވަސީލަތްތައް ބޭނުންކޮށްގެން ހިންގޭ މުއާމަލާތްތަކެވެ. އަދި ބޭންކުގެ ކަސްޓަމަރުންގެ ތެރެއިން %87 ކަސްޓަމަރުން މިހާރުވެސް އިންޓަނެޓް ބޭނުންކުރެއެވެ.


komme mood akaa gulhey playlist stingray gai\nކޮންމެ ކަމެއް ކުރި ކަމުގައި ވިޔަސް އެކަމަކާ ގުޅޭ ޕްލޭލިސްޓަކާ ނުލައި ކަމެއް ކުރެވޭ ކަމަކަށް ނުވެއެވެ.\nގޭގައި މީރުކޮށް ކައްކާލަން ވިޔަސް، ކަސްރަތުކުރަން ވިޔަސް، ޔޯގާ ހަދަން ވިޔަސް ނުވަތަ ރައްޓެހިންނާ އެކު ބާބަކިއުއެއް ހަދަން ވިޔަސް ރަނގަޅު ޕްލޭލިސްޓެއް ހަދާ ނުލާ ކަމެއް ނުވެސްފެށެއެވެ.\nމި ހުރިހާ ކަމަށް އޮތް އެންމެ ފަސޭހަ ހައްލަކީ އަވަހަށް ސްޓިންގްރޭ އެޕްލިކޭޝަން ފޯނަށް ޑައުންލޯޑް ކޮށްލުމެވެ.\nކޮންމެ ކަމަކަށް، ކޮންމެ މޫޑަކަށް އެކަށީގެންވާ ތަފާތު ގިނަ ޕްލޭލިސްޓްތައް ހިމެނޭ މި މޮބައިލް މިއުޒިކް ސްޓްރީމިން އެޕްއިން އިންޓަނޭޝަނަލް ހިޓް އަދި ދުނިޔޭގެ މަޝްހޫރު އެތައް އާޓިސްޓުންގެ މިއުޒިކް މުޅިން ހިލޭ ސްޓްރީމް ކުރެވޭނެއެވެ.\nއެގޮތުން ދުނިޔޭގެ ޓޮޕް ޗާޓުގައި ހިމެނޭ 40 ލަވަ ކޮންމެ ހަފުތާއަކު މި އެޕްގައި އަޕްޑޭޓު ވާނެއެވެ.\nމީގެ އިތުރުން ތަފާތު ޖޯންރާ ތަކުގެ މިއުޒިކާއި އެކި އެކި ޒަމާނުގެ ލަވަ ހިމެނޭ ޕްލޭލިސްޓްވެސް މި އެޕްގައި ހިމެނެއެވެ.\nމި އެޕްލިކޭޝަން ދިރާގުގެ ކަސްޓަމަރުންނަށް އެއްވެސް ފީ އަކާ ނުލާ ސަބްސްކްރައިބް ކުރެވޭނެއެވެ.


ގިނަ ބަޔަކު ބަލާ ހިތުން ތިބި ކަރީނާގެ “ބަނޑު” އެންމެ ފަހުން ދައްކާލައިފި – Dhen.mv\nގިނަ ބަޔަކު ބަލާ ހިތުން ތިބި ކަރީނާގެ "ބަނޑު" އެންމެ ފަހުން ދައްކާލައިފި\nޢާއިޝަތު ނުޒުހާ October 26, 2020 - 11:29 am\nދެވަނަ ދަރިފުޅަށް ބަލިވެ އިން ބޮލީވުޑް ތަރި ކަރީނާ ކަޕޫރު ޚާން އޭނާގެ ބޮޑުވަމުން އަންނަ ބަނޑު ދައްކާލައިފިއެވެ.\nކަރީނާ ކަޕޫރު ބަނޑުބޮޑު ކަން ހާމަކުރި އިރުއްސުރެ ގިނަ ބަޔަކު އަންނަނީ ކަރީނާގެ ހަރަކާތްތަކަށް ފާރަލާ، އޭނާގެ ބަނޑުބޮޑު ފެޝަން ސްޓައިލަށް އިންތިޒާރު ކުރަމުންނެވެ.\nމީގެ ކުރިން ވެސް ދެތިން ފަހަރެއްގެ މަތިން ކަރީނާ އާންމުކޮށް ފެނިގެން ދިޔަ ނަމަވެސް އޭނާގެ ފަސް މަހުގެ ބަނޑު ފެންނަ ގޮތަށް ހެދުން އަޅާފައިވާ ފޮޓޯތަކެއް ދާދި ފަހުން ވަނީ މީސް މީޑިއާގައި އާންމުވެފައެވެ.\nކަޅު ލެގިންސް އަކާއި ޑެނިމް ޖެކެޓެއްގައި ކަރީނާ ފެނިގެން ދިޔައީ ފިރިމީހާ ސައިފް އަލީ ޚާން އާއެކު މަގުމަތިންނެވެ. އާދައިގެ ގޮތަކަށް ދެމީހުން ފެނިގެން ދިޔައިރު، ކޮވިޑް-19 އިން ރައްކާތެރިވުމަށް ދެމީހުންގެ ތިބީ މާސްކު އަޅައިގެންނެވެ.\nކަރީނާ ބަނޑުބޮޑު ކަން ހާމަކޮށްފައިވަނީ މީގެ ދެ މަސް ކުރިންނެވެ. އޭނާ ވިހާނެ ކަމަށް ބެލެވެނީ ޖެނުއަރީ މަހުގެ ތެރޭގައެވެ. ދެވަނަ ފަހަރަށް ބަލިވެ އިނީ ވެސް އެކަމަށް ކުރިންސުރެ ތައްޔާރުވެގެން ހުއްޓާ ނޫން ކަމުގައި ދާދި ފަހުން ދިން އިންޓަވިއުއެއްގައި ކަރީނާ ބުނެފައި ވެއެވެ.\nދާދި ފަހުން ކައިވެންޏަށް 8 އަހަރު ފުރުން ފާހަގަކުރި ކަރީނާ އާ ސައިފަކީ ބޮލީވުޑު ޖޯޑުގެ ތަކުގެ ތެރެއިން ގިނަ ބަޔަކު އެންމެ ލޯބިކުރާ އެއް ޖޯޑެވެ.\nއުމުރުގެ ތަފާތުގެ ގޮތުގައި 10 އަހަރު ހުރި ނަމަވެސް ދެތަރިން މިއަދާ ހަމައަށް ވެސް ފެނިގެން ދަނީ ވަރަށް ލޯބިކޮށް އުޅޭ ދެ ލޯބިވެރިންގެ ގޮތުގައެވެ. 2008 ވަނަ އަހަރު ނުކުތް ފިލްމު "ތަޝާން"ގެ ސެޓުން އުފެދުނު މިލޯބި ކައިވެންޏާ ހަމައަށް ދިޔައީ 2012 ވަނަ އަހަރެވެ.


Angaga Island Resortgai Baeh Gadithakugai Fenaai Karantu Kandaalanee - Vaguthu\nއަންގާގާ އައިލެންޑް ރިސޯޓްގައި ބައެއް ގަޑިތަކުގައި ފެނާއި ކަރަންޓް ކަނޑާލަނީ\n1 އަހަރު ކުރިން ( މާޗް 28, 2020 )\nކޮވިޑް-19 އާ ގުޅިގެން ފަތުރުވެރިން އައުން މަދުވެފައިވާތީ އަންގާގާ އައިލެންޑް ރިސޯޓް އެންޑް ސްޕާ އިން ބައެއް ގަޑިތަކުގައި ފެނާއި ކަރަންޓު ކަނޑާލަން ފަށައިފިއެވެ.\nއެ ރިސޯޓުގައި މަސައްކަތް ކުރާ މީހަކު "ވަގުތަށް" ބުނީ ކޮންމެ ދުވަހެއްގައި ހަތް ގަޑިއިރަށް އެ ރިސޯޓުން ކަރަންޓާއި ފެން ކަނޑާލަމުންދާ ކަމަށެވެ. އޭނާ ބުނި ގޮތުގައި ކަރަންޓާއި ފެން ކަނޑާލަނީ ކޮންމެ ދުވަހެއްގެ ހެނދުނު އަށަކުން 11 އަށާއި މެންދުރު އެކަކުން ހަވީރު ފަހެއް ޖަހަންދެނެވެ.\nއެކަމުގެ ސަބަބުން މުވައްޒަފުންނަށް ވެސް އެކިވަރުގެ ދަތިތަކާ ދިމާވާ ކަމަށް އޭނާ ބުންޏެވެ.\n" މެނޭޖްމެންޓުން ސްޓާފުންނާއި މީޓިން އެއް ބޭއްވި. ބާއްވާފައި ބުނި މިހެން ކަންތައް ކުރާނެ ވާހަކަ. އެ ވަގުތުތަކުގައި ތިބެން ޖެހެނީ އެއްވެސް ވަރަކަށް ފާހަނާ ވެސް ނުކޮށް. މިދިޔަ ބުރާސްފަތި ދުވަހު ގެސްޓުން ހުސްވީ އޭރުއްސުރެ މިހެން މި ހަދަނީ. ސްޓާފުން ވެސް ތިބީ ހިތްހަމަ ނުޖެހިފައި އަސްލު،" އެ ރިސޯޓުން ވާހަކަ ދެއްކި މީހަކު ބުނެފައިވެއެވެ.\nއެ ރިސޯޓްގައި ހުރި އިތުރު މުވައްޒަފަކު ބުނީ ކަންބޮޑުވުންތައް މެނޭޖްމަންޓަށް ހުށަހެޅި ނަމަވެސް އެކަމަށް އިޖާބަ ދީފައިނުވާ ކަމަށެވެ.\nމިއީ ރާއްޖޭގެ އެހެން ބައެއް ރިސޯޓްތަކުގައި ވެސް މިހާރު ދިމާވާ މައްސަލައެއް ކަމަށްވެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ 14 ދުވަސް ވަންދެން ރިސޯޓުތަކުން މީހުން ފޭބުން މަނާކޮށްފައެވެ.\nކޮވިޑް-19: ރާާއްޖެއަށް ރެކޯޑް އަދަދެއްގެ އިތުރުވުމެއް، އެޗްޕީއޭ ހަނު!\nއޭދަފުށިން އިތުރު ފަސް މީހަކު ފައްސިވެ، ޖުމްލަ 12 އަށް\nމާޗް 28, 2020 13:02\nދ.އިރުވެލި ރިސޯޓް ގަވެސް ހަދަނީ ދިހެން ކޮންމެ ދުވަހަކު\nމާޗް 28, 2020 13:21\nވަށައިގެން މޫދު އެރިފާހާނާ ކޮއްލާ\nމާޗް 28, 2020 13:34\nއެއީ ހާލަތަށް ބަލާފަ ކުރުން ރަގަޅު ކަމެއް. ދިވެހިންނަކީ މިފަދަ ކަންކަމުގައި އެއްވެސް ކެއްތެރިކަމެއް ހުންނަ ބައެއް ނޫން. މިއީ ޝަކުވާ ކުރަން ޖެހޭ ކަންކަމެއް ނޫން. މި ވަނީ ކީއް ކަން އަމިއްލައަށް އިހުސާސް ވާން ޖެހޭ. ﷲގެރަހުމަތް ފުޅުން ދުނިޔޭގެ ޙާލަތު ވަޒަން ކޮށް ލުމަށް ދިވެހިންނަށް ފުރުސަތެއް ނުލިބޭ.\nމާޗް 28, 2020 13:38\nމިފަދަ ހާލަތެއްގައި ކެއްތެރިވާން ދަސްކޮށް ބަލަ. އަބަދު ޝަކުވާ ކުރުމުގެ ބަދަލުގައި މިކަމުން ސަލާމަތް ވުމަށް އެއްބާރުލުން ދެއްވާ. ހަރަދު ތަށް ކުޑަކުރުމަށް އެއްބާރުލުން ދެއްވާ.\nމާޗް 28, 2020 13:44\nއެންމެ ފަގީރީ މުއްސަނދިން\nމާޗް 28, 2020 13:45\nއިތުރު ބަލި މަޑުކަމެއް ދެން ތިރަށްރަށުން ފެތުރެން ފަށާނެ.\nތި މީސް މީހުންގެ ސޯޝަލް މީޑިއާގައި ތިކަހަލަ ކަމެއް ހިްނގައިގެން ބަޔަކު ލިޔެފައިވެސް ނެތް.\nއޯނަރުންނަށް މިލިއަނުން ފައިދާ ހޯދާދިން ކުޑަ އުޖޫރައެއްގެ މުވައްޒަފުންނަށް ޖައްސާ ހާލު.\nމާޗް 28, 2020 16:19\nކަރަންޓު ކަނޑާލާއިރު ފެންވެސް ކެނޑޭނެ. ޢެއީ ފެނަކީ ކަރަންޓު ޕަމްޕުން ދޫކުރާ އެއްޗެއް. ކަރަންޓު ކެނޑުމުގެ ކުރިން ފުޅިއަކަށް ނޫނީ ބާލިދީ އަކަށް ފެންނެގުން ބުއްދިވެރި.\nމާޗް 28, 2020 17:53\nއެކިރިސޯޓުގަ އެކިގޮތަށް ސްޓާފުންނާ ދޭތެރޭ ކަންކުރަނީ، ކަނދޮޅު އައިލެންޑްރިސޯޓުގަ ސްޓާފުންނަށް ބީޗް ޕާރޓީ އޮތީ ' ހުރިހާމީހުން ތިބީ ވާނެހުރިހާކަމެއްވެގެން، އެޗްޕީއޭ އިން އަންގަނީ ސޯށަލް އެއްވުންނުބޭްއްވުމަށް އެކަމަކަށް އަޅާލާނެ ބައެެއްނެށް.


Gaanoonee column: Tourist guest house eh hingan beynuntha?\nޓޫރިސްޓް ގެސްޓް ހައުސެއް--ފޮޓޯ: ޕީއެސްއެމް\nލޯކަލް ޓޫރިޒަމްއަކީވެސް މިހާރު ރާއްޖޭގައި ވަރަށް ގިނަ ބަޔަކު ހަރަކާތްތެރިވާ ދާއިރާއެކެވެ. ގެސްޓްހައުސްއެއް ހިންގަން ބޭނުންނަމަ ވަކި ޙާއްސަ ހުއްދައެއް ބޭނުންވާނެތޯއެވެ؟ ތިމާއަށް ލިބިފައިވާ ބަންޑާރަ ގޯއްޗެއްގައި ގެސްޓްހައުސްއެއް ހިންގިދާނެތޯއެވެ؟ ނުވަތަ އެހެން މީހެއްގެ ބަންޑާރަ ގޯއްޗެއް ކުއްޔަށް ނަގައިގެން ޓޫރިސްޓް ގެސްޓްހައުސްއެއް ހިންގިދާނެތޯއެވެ؟ މިއީ ޓޫރިސްޓް ގެސްޓްހައުސް ހިންގަން ބޭނުންވާނެ ފަރާތަކަށް ކޮންމެހެންވެސް އެނގެންޖެހޭނެ މަޢުލޫމާތެވެ. އެހެންކަމުން ޓޫރިސްޓް ގެސްޓްހައުސް ހިންގުމަށް ޤާނޫނީ ނަޒަރަކުން ބަލާލަމާތޯއެވެ؟\nޓޫރިސްޓް ގެސްޓްހައުސް ހިންގުމުގެ ހުއްދައަށް އެދެވޭނެ ފަރާތްތައް\nޓޫރިސްޓް ގެސްޓްހައުސް ހިންގުމުގެ ހުއްދަ މިނިސްޓްރީ އޮފް ޓުއަރިޒަމްއިން ދޭނީ ދިވެހި ރައްޔިތުންނާއި، ބިދޭސީން ނުހިމެނޭގޮތަށް އުފައްދާފައިވާ ޕާރޓްނަރޝިޕްތަކަށާއި ކުންފުނިތަކަށެވެ. ނަމަވެސް، ސަރުކާރުން މީހުން ދިރިއުޅުމަށް ދޫކޮށްފައި ހުންނަ ގޯއްޗާއި، ޓޫރިސްޓް ގެސްޓްހައުސް ހިންގުމަށް މިނސްޓްރީއިން އިޢުލާނުކޮށްގެން ދޫކުރާ ބިމާއި، ސަރުކާރުގެ އެކި އިދާރާތަކަށް ކުއްޔަށްދޭ ބިމުގެ ތެރެއިން، ޓޫރިސްޓް ގެސްޓްހައުސް ހިންގުމަށް ރައީސުލްޖުމްހޫރިއްޔާ ކަނޑައަޅުއްވާ ބިމުގައި ގެސްޓްހައުސް ހިންގާ ފަރާތްތައް މީގެތެރެއިން އިސްތިސްނާވެއެވެ.\nޓޫރިސްޓް ގެސްޓްހައުސް ހިންގުމުގެ ހުއްދައަށް އެދުން\nޓޫރިސްޓް ގެސްޓްހައުސްއެއްގެ ގޮތުގައި އެއްވެސް ތަނެއް ރަޖިސްޓްރީ ކުރެވޭނީ، އެކަމަށް މިނިސްޓްރީ އޮފް ޓޫރިޒަމްއިން ނަގަންޖެހޭ ހުއްދަ ނެގުމަށް ފަހުގައެވެ. މިހުއްދައަށް އެދި ހުށަހަޅަނީ ގެސްޓްހައުސް ހިންގުމަށް އެތަނެއް ކުއްޔަށް ނަގައިގެންއުޅޭ ފަރާތުން ކަމުގައިވާނަމަ، ލިޔުމުން ކުލީގެ އެއްބަސްވުމެއް އޮވުމާއިއެކު، ގެސްޓްހައުސް ހިންގުމަކީ އެ އެއްބަސްވުމުން ހުއްދަކުރާ ކަމެއްކަމުގައިވުމަކީ ލާޒިމުކަމެކެވެ. ހުއްދައަށް އެދި ހުށަހަޅަނީ ޕާރޓްނަރޝިޕަކުން ނުވަތަ ކުންފުންޏަކުން ކަމުގައިވާނަމަ، އެ ޕާރޓްނަރޝިޕެއް ނުވަތަ ކުންފުންޏެއްގެ މަޤްޞަދުގެ ތެރޭގައި، ޓޫރިސްޓް ގެސްހައުސް ހިންގުން ހިމެނިފައި އޮތުން ލާޒިމުކުރެއެވެ. އަދި ޓޫރިސްޓް ގެސްޓްހައުސް ރަޖިސްޓްރީކުރުމަށް ރަޖިސްޓްރޭޝަން ފީއެއް ނަގާނެއެވެ.\nޓޫރިސްޓް ގެސްޓްހައުސް ހިންގުމުގެ ހުއްދަ ދޫކުރުން\nޓޫރިސްޓް ގެސްޓްހައުސް ހިންގުމުގެ ހުއްދައަށް އެދުމުން، މިނިސްޓްރީ އޮފް ޓޫރިޒަމްއިން ނުވަތަ އެ މިނިސްޓްރީއިން އައްޔަނުކުރާ ފަރާތަކުން، ޓޫރިސްޓް ގެސްޓްހައުސް ހިންގުމަށް ބޭނުންވާ އިމާރާތް އިންސްޕެކްޓްކޮށް، އެއިމާރާތަކީ ޓޫރިސްޓުން ބޭތިއްބުމަށް ފުރިހަމަވާންޖެހޭ މިންގަނޑުތައް ފުރިހަމަވެ، ކަނޑައެޅިފައިވާ ފަސޭހަތަކާއި ޚިދުމަތްތައް ލިބެންހުރި އިމާރާތެއްތޯ ބަލާނެއެވެ. މިއިންސްޕެކްޝަން ހެދުމަށް ހަމަޖައްސަންޖެހޭ ދަތުރުފަތުރާއި، އެކަމަށް ހިނގާ އެހެނިހެން ޚަރަދަކީ ހުއްދައަށް އެދޭފަރާތުން ދައްކަންޖެހޭނެ ޚަރަދެކެވެ. އަދި ގެސްޓްހައުސް ހިންގާ ފަރާތުން އެދޭކަމެއްގެ ސަބަބުން ގެސްޓްހައުސް އިންސްޕެކްޓް ކުރަންޖެހޭނަމަވެސް، އެކަމުގެ ހުރިހާ ޚަރަދެއްވެސް ދައްކަންވާނީ ގެސްޓްހައުސް ހިންގާ ފަރާތުންނެވެ.\nހުއްދައިގެ މުއްދަތާއި ހުއްދަ އައުކުރުން\nޓޫރިސްޓް ގެސްޓްހައުސް ހިންގުމުގެ ހުއްދަ ދޫކުރެވޭނީ ޖުމްލަ5އަހަރުގެ މުއްދަތަކަށެވެ. ގެސްޓްހައުސް ހިންގުމުގެ ހުއްދަ ދީފައިވާ މުއްދަތު ހަމަވެގެން ހުއްދަ އައުކުރަން ބޭނުންވާނަމަ، މުއްދަތު ހަމަވުމުގެ 60 ދުވަހުގެކުރިން ހުއްދަ އައުކުރުމަށް އެދި މިނިސްޓްރީއަށް ހުށަހަޅަންޖެހޭނެއެވެ. އަދި ހުއްދަ އައުކުރާ ޙާލަތުގައިވެސް ޢަމަލުކުރަންޖެހޭނީ، ފުރަތަމަ ގެސްޓްހައުސް ހިންގުމުގެ ހުއްދައަށް އެދުނުއިރު ޢަމަލުކުރި އުޞޫލަށެވެ. މިނިސްޓްރީއިން އަލުން ހުއްދައަށް އެދެނީ މުއްދަތު ހަމަވެގެން ނުވަތަ ހިންގާ ފަރާތް ބަދަލުވެގެން ނުވަތަ ހުއްދަ ގެއްލިގެން ކަމުގައިވާނަމަ، އަލުން ހުއްދައަށް އެދޭއިރު 500 ރުފިޔާ ގެ ޖޫރިމަނާ ފީއެއް ނެގޭނެއެވެ. ޓޫރިސްޓް ގެސްޓްހައުސް ހިންގުމަށް ހުއްދައަށް އެދޭ ތަންތަނާއި، ހުއްދަދީފައިވާ ގެސްޓްހައުސްތައް ކޮންމެ ގަޑިއެއްގައިވެސް ބަލާ ޗެކްކުރުމުގެ ބާރު މިނިސްޓްރީއަށް ލިބިގެންވެއެވެ. ގެސްޓްހައުސް ހިންގުމަށް ނަގާފައިވާ ހުއްދަ އެހެންފަރާތެއްގެ ނަމަށް ބަދަލުކުރެވޭނީ އެކަމަށް އެދި މިނިސްޓްރީއަށް ހުށަހެޅުމުން، އެ ހުށަހެޅުމުގައިވާ ކަންކަން ފުރިހަމަވެ ގެސްޓްހައުސް ހިންގުމުގެ ހުއްދަ ލިބިފައިވާ ފަރާތުން ދައުލަތުގެ އިދާރާއަށް ދައްކަންޖެހޭ އެއްވެސް ޓެކުހެއް ނުވަތަ ފައިސާއެއް ދައްކާ ޚަލާޞްކުރުމުންނެވެ.\nހުއްދަ ބާޠިލުވުމާއި ބާޠިލުކުރުން\nހުއްދައިގެ މުއްދަތު އިތުރުކުރުމަށް ހުށަނާޅާނަމަ، ހުއްދައިގެ މުއްދަތު ހަމަވުމުން ހުއްދަ ބާޠިލުވާނެއެވެ. ނަމަވެސް ހުއްދަ އައުކުރުމަށް އެދި ހުށަހަޅައިފިނަމަ، ހުއްދައާއިމެދު މިނިސްޓްރީއިން ވަކި ގޮތެއް އަންގަންދެން ހުއްދަ ބާޠިލެއްނުވާނެއެވެ. ހުއްދަ ބާޠިލުވުމަށްފަހު އަލުން ހުއްދައަށް އެދޭނަމަ އެކަމަށް 500 ރުފިޔާ ގެ ޖޫރިމަނާ ފީއެއް ނަގާނެއެވެ. ޓޫރިސްޓް ގެސްޓްހައުސް ހިންގުމުގެ ހުއްދަ ދީފައިވާ ފަރާތަކުން، އެ ގެސްޓްހައުސް ހިންގުން ހުއްޓާލަން ބޭނުންވެއްޖެނަމަ ހުއްދަ ބާޠިލުކުރުމަށް ޓޫރިޒަމް މިނސްޓްރީއަށް ހުށަހަޅަންވާނެއެވެ. މިފަދައިން ހުށަހެޅުމުން، ގިނަވެގެން7ދުވަހުގެ ތެރޭގައި ހުއްދަ ބާޠިލުކޮށް ހުށަހެޅިފަރާތަށް އެކަން އަންގާނެއެވެ.\nގެސްޓްހައުސް ހިންގުމުގައިވެސް ޤާނޫނުގައިވާ ގޮތުގެމަތިން ހުރިހާ ކަމެއްވެސް ކުރިއަށް ގެންދިއުމަކީ، އެންމެ ރައްކާތެރި ގޮތެވެ. އޭރުން ފަހުން ދިމާވެދާނެ ޤާނޫނީ ހުރަސްތަކުންނާއި މާލީ ގެއްލުންތަކުން ސަލާމަތްވެވޭނެއެވެ.


Benzema ah aniya ve El Clasico match gai nukulheveyne - AO News\nބެންޒެމާއަށް އަނިޔާވެ އެލް ކްލެސިކޯ މެޗުގައި ނުކުޅެވޭނެ\nރެއާލް މެޑްރިޑްގެ އިތުބާރު ފޯވާޑް ކަރީމް ބެންޒެމާއަށް އަނިޔާގެ މައްސަލަ ކުރިމަތިވެ އަންނަ އާދިއްތަ ދުވަހުގެ ރޭ ވާދަވެރި ބާސެލޯނާއާއި ދެކޮޅަށް ކުލޭ އެލްކްލެސިކޯ މެޗުގައި ނުކުޅެވޭނެ ކަމަށް ކުލަބުން ހާމަކޮށްފިއެވެ.\nވެންޒެމާއަށް މާދަމާރޭގެ މެޗު ނުކުޅެވޭނެ ކަން ޔަގީން ވެފައިވާއިރު، އޭނާއަށް އަނިޔާގެ މައްސަލަ ކުރިމަތިވީ އެންމެ ފަހުން ލީގުގައި މަލޯކާއާއި ދެކޮޅަށް ކުޅެ 0-3 ގެ ނަތީޖާއިން މޮޅުވި މެޗުގައެވެ. އެ މެޗުގައި އަނިޔާ ވެފައިވަނީ ބެންޒެމާގެ ކަނާތު ފައިގެ ކުޑަކަޅުވާ މަސްގަނަޑަށެވެ.\nމި އަނިޔާގެ ސަބަބުން އެންމެ ފަހުން ރެއާލުން ބޭއްވި ފަރިތަކުރުންތަކުގައި ވެސް ބެންޒެމާ ބައިވެރި ވެފައެއް ނުވެއެވެ. އުރުން 34 ހަތަރު އަހަރުގެ ބެންޒެމާ އަކީ މިވަގުތު ރެއާލް މެޑްރިޑުގެ ފޯވާޑް ލައިންގައި އެންމެ އިސްދައުރެއް އަދާކުރަމުން އަންނަ އެންމެ ފޯމުގައި ހުރި ކުޅުންތެރިއާ އެވެ.\nމި ފަހަރުގެ ސީޒަނުގައި މިހާތަނަށް އެންމެ ގިނަ ލަނޑުޖަހައިގެން ލަނޑު ލިސްޓުގެ އެއް ވަނާގައި އޮތީ ވެސް ބެންޒެމާއެވެ. އޭނާ ވަނީ މިހާތަނަށް 22 ގޯލު ޖަހައިދީ 11 އެސިސްޓް ހަދައިފައެވެ.


Yamin ah kuri5million dollar ge joorimanaa hoadhan MIRA ah fonuvaifi | Mihaaru\nޔާމީނަށް ކުރި ފަސް މިލިއަން ޑޮލަރުގެ ޖޫރިމަނާ މީރާ މެދުވެރިކޮށް ހޯދަނީ\nޔާމީން ޖަލަށް ވަޑައިގަތުމަށް ލޯންޗަށް އަރުއްވަނީ: އެމަނިކުފާނަށް ކުރި ޖޫރިމަނާ ހޯދަން މީރާއަށް ވަނީ ފޮނުވާފައި -- ފޮޓޯ/މިހާރު\n12 އޯގަސްޓް 2020 - 13:50\nމަނީ ލޯންޑްރިންގެ ކުށުގައި ޔާމީންގެ މައްޗަށް ކްރިމިނަލް ކޯޓުން އިއްވި ފަސް އަހަރުގެ ޖަލު ހުކުމުގައި ޖޫރިމަނާއެއްގެ ގޮތުން ފަސް މިލިއަން ޑޮލަރު (77 މިލިއަން ރުފިޔާ) ހަ މަސް ތެރޭގައި ދައުލަތަށް ދައްކަން އެ މަނިކުފާނަށް އެންގި އެވެ. އެ ފައިސާ ނުދައްކަވާތީ އެ މައްސަލަ އެޓާނީ ޖެނެރަލްގެ އޮފީހުން ކުރިން ސިވިލް ކޯޓަށް ވެސް ހުށަހެޅި އެވެ.\nއޭޖީ އޮފީހުުން ނެރުނު ބަޔާނުގައި ބުނީ ކްރިމިނަލް ކޯޓުގެ ހުކުމާ އެއްގޮތަށް ޖޫރިމަނާ ފައިސާ ޔާމީން ދައްކަވާފައި ނުވާތީ ޓެކްސް ނެގުުމާ ބެހޭ އިދާރީ ގާނޫނުގެ ދަށުން މީރާ މެދުވެރިކޮށް ޔާމީންގެ ކިބައިން ޖޫރިމަނާ ފައިސާ ހޯދަން މީރާ އަށް އިއްޔެ ފޮނުވާފައިވާ ކަމަށެވެ. އަދި ޖިނާއީ އިޖްރާއާތުގެ ގާނޫނުގައި، ޖޫރިމަނާ ނުދައްކައިފި ނަމަ، ދައުލަތަށް ފައިސާ ހޯދުމުގައި އަމަލުކުރާ އުސޫލުން އެ ފައިސާއެއް ހޯދަން ޖެހޭނެ ކަމަށް ބުނެފައިވާ ކަމަށާއި އެހެންވެ، ޓެކްސް ނެގުމާ ބެހޭ އިދާރީ ގާނޫނުގެ 50 ވަނަ މާއްދާގެ ދަށުން އެ ފައިސާ ހޯދުމަކީ މީރާގެ މަސްއޫލިއްޔަތެއް ކަމަށް ވެސް އެ ބަޔާނުގައިވެ އެވެ.\nޓެކްސް ނެގުމާ ބެހޭ އިދާރީ ގާނޫނުގެ 50 ވަނަ މާއްދާ ބުނާ ގޮތުން ޓެކްސް ނުވަތަ ޖޫރިމަނާއެއް ނުދައްކައިފި ނަމަ، އެ މީހެއްގެ ބިމެއް ނުވަތަ މިލްކިއްޔާތެއް ބޭނުން ކޮށްގެން ޖޫރިމަނާ ހޯދުމުގެ އަމުރެއް މީރާއަށް ނެރެވިދާނެ އެވެ. އަދި އެ މީހެއްގެ ބޭންކް އެކައުންޓް ފްރީޒް ކުރަން އެންގުމާއި ކޯޓަށް މައްސަލަ ހުށަހެޅުމުގެ ބާރު ވެސް އެ މާއްދާގެ ދަށުން މީރާ އަށް ލިބެ އެވެ.\nޔާމީނަށް ކުރި ޖޫރިމަނާ ފައިސާ ހޯދަން މީރާގައި އެދުނުއިރު، އެ މަނިކުފާނުގެ މައްޗަށް އިއްވި ހުކުމުގެ އިސްތިއުނާފް މައްސަލަ ހައި ކޯޓުގައި މިހާރު ދަނީ ހިނގަމުންނެވެ.\nމީގެ އިތުރުން މަނީ ލޯންޑްރިންގެ އިތުރު ދެ ދައުވާއެއް ވެސް އެމަނިކުފާނުގެ މައްޗަށް ކްރިމިނަލް ކޯޓުގައި ދައުލަތުން މިހާރު އޮތީ އުފުލައިފަ އެވެ. އެކަމަކު އެ މައްސަލަތަކުގެ ޝަރީއަތް އަދި ނުފަށަ އެވެ.\nކްރިމިނަލް ކޯޓް އެމްއެމްޕީއާރުސީ އެޓާނީ ޖެނެރަލްގެ އޮފީސް ރައީސް އަބްދުﷲ ޔާމީން\nތީއެންމެ ރަނގަޅު ގޮތް ސަބަބަކީ ތީމިހާރު އެންމެ އިތުބާރިހިފޭ ދެތަން....އެހެންނޫނީ ބައިއެޅުން އޮންނާނެ..\nމާލަސްވެސް ވެއްޖެއް. އެޕްރީލް މަހު 29 ގައި އޭޖީން ޖެހޭ ތިފައިސާ ހޯދަން މަސައްކަތް ކުރަން. މާލަސްވެސް ވެއްޖެއް. މިއައްވުރެއް ސާފްކޮށް އެގެން އޮތްކަމެއް ކޯޓަކުން ނުނިއްމާ. ވައްކަން ނޫން ދެން ކޮންކަމެއް ކުރީ.\nޔާމީނު ޖުރިމާނާ ކުރީ ޓެކްސް ނުދައްކައިގެންނެއްނޫނެވެ. ޔާމީން ދައްކަންޖެހޭ ޖުރިމާނާ ފައިސާ، ހައިކޯޓުގެ އެންމެފަހުގެ ޙުކުމަށްބަލާއިރު މިރާ އަކަށް ހޯދޭނެކަމަކަށް ނުބެލެވެއެވެ.\nއެމްޑީޕީއަށް5މިލިއަން ޑޮލަރު ދިނީމަ ވެރިކަން ހިންގޭނެތަ? މިނޫނީ ވެރިކަން ލިބުނީމަވެސް ހިންގަން ނޭގުނު ބައެއް މުޅިދުނިޔޭގަ ތިބިހެންވެސް ހީއެއްނުވޭ...\nޔާމީން! ސްޓިލް ނޮޓް އިނަފް.. ޔޫ އާންސަރ އަސް ފްލީ. ސައް ހުކުމް ތަންފީޒްކުރަން މުޅި މިދަލާ ގެދޮރުތައް ނެގުމަކީ ދެރަވާން ޖެހޭ ކަމެއްނޫން.. އެޢީ ދިރުންވާކަމެއް.. ޔާމީނޫ ! ހަޖަމް ކޮއްލާ އެއީއާހިރަތަށް ރައްކާކުރެވޭ ކޮއްތުކޮޅެއް..\nދައުލަތް ނުހިންގިގެން މިއުޅެނީ މި5މިލިއަން ޑޮލަރު ނުލިބިގެން ބާ؟؟؟ މިފައިސާ ދެއްކޭނެ ގޮތް ހަމަޖެއްސޭނީ ވެސް ގޭގަ ހުރެގެން ކަމަށް ޔާމީން ޝަރިއަތުގެ އިސްތިއުނާފް މަޖްލިހުގަ ބުނިކަމަށް ހަބަރުތަކުން ފެނުނު.މިމީހުން މިފައިސާ އެހާ ބޭނުންނަމަ އެކަން ފެސިލިޓޭޓްކޮށްދޭންވީ ނޫންތަ.އަހަރުމެންގެ ވެރިކަމެއްގަ ކަލޭމެން ހުރިހާ މީހުން ޖަލަށް ކަނޑާލާނަން 30 އަހަރަށް.އަބަދު ހިލިހިލާގަ ބައިތިއްބާނީ.ވަރަށް ވިސްނައިގެން ކުރިއަށް ކުރިއަށް.ވ.ވެދުން\nތަމެންގެ ވެރިކަން ގުރުޑުވަމުންދާ ކަމުގެ އަލާމާތް ތައް މަޝްރިޤުން މަޢްރިބަށް ފެންނަމުން ދެއޭ މަމެން ބުނަން ނެތީމޭ...\nކޮބާ ތަ ހިޔާނާތުގެ ފައިސާ އަދި ދައުލަތް ލޫޓުވައިގެން ގަތް ހާ ފުލެޓްތައް؟ ހުޅުވި ފިހާރަތަކާއި ހެދި އޮޑިދޯނިފަހަރުތައް\nއަދުރޭ މިކަން ހަމަ ޖައްސާ ލަދީބަލަ


Covid-19 Ah Faruvaadhinuma 300 Endhuge Facitlityeh Gaaimkuranee - Vaguthu\nކޮވިޑް-19: ހޮސްޕިޓަލްތައް ފުރެނީ! - 11 ގަޑިއިރު ކުރިން\nކޮވިޑް 19 އަށް ފަރުވާ ދިނުމަށް 300 އެނދުގެ ފެސިލިޓީއެއް ޤާއިމް ކުރަނީ\nރާއްޖޭގައި ކޮވިޑް 19 އަށް ފަރުވާ ދިނުމަށް 300 އެނދުގެ ފެސިލިޓީއެއް ޤާއިމް ކުރަމުންދާ ކަމަށް ކޮވިޑް19އިގެ މައުލޫމާތު ދިނުމަށް ސަރުކާރުން ކަނޑައަޅާފައިވާ ރައީސް އޮފީހުގެ އަންޑަރ ސެކޭޓްރީ މަބްރޫކް އަޒީޒް ވިދާޅުވެއްޖެއެވެ.\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ ފަރުކޮޅުފުށްޓާ ދެންއަދި އިތުރަށް އިތުރު އެނދުަކެއް ރާއްޖޭގައި ހަދަމުންދާކަމަށެވެ.\nއެތަން ނިންމުމުގެ މަސައްކަތް 24 ގަޑި އިރު ކުރަމުންދާ ކަމަށާ، އެ މަސައްކަތް އެޕްރިލް މަހުގެ 15 ވަނަ ދުވަހުގެ ނިޔަލަށް ނިމޭނެ ކަމަށް ލަފާކުރެވޭ ކަމަށް އޭނާ ވިދާޅުވިއެވެ.\n"ތިބޭފުޅުންނަށް ފެނިވަޑައިގަންނަވާނެ ފަރުކޮޅުފުށީގައި ހެދިފައި ހުރި ފެސިލިޓީ. 50 އެނދާ އައިސީޔޫ2އެނދާއި ހުންނަ ގޮތަށް ތައްޔާރު ކުރެވިފައި އޮތް ފެސިލިޓީއެއް އެއީ. ތަންކޮޅެއް ގާތުން ބަލަން ޖެހޭ ކަހަލަ ބަލި މީހުން ބެލުމަށްޓަކާ ތައްޔާރު ކުރެވުނު ފެސިލިޓީ އެއް މީގެ އިތުރުން އިތުރު މަސައްކަތެއްގެ ގޮތުގައި ހަމަ 24 ގަޑި އިރު ދުވާލާއި ރޭގަނޑު މަސައްކަތް އެބަ ކުރެވޭ 300 އެނދުގެ ފެސިލިޓީއެއް ހެދުމުގެ މަސައްކަތް." މަބްރޫކް ވިދާޅުވިއެވެ.\nމަބްރޫކް ވިދާޅުވީ އެތަން ބޭނުން ކުރާނީ ކޮވިޑް 19 ޖެހޭ މީހުންގެ ތެރެއިން ހާއްސަ އަޅާލުން ބޭނުންވާ މީހުންނަށް ފަރުވާ ދިނުމަށް ކަމަށާ، އެތަނުގައި ގިނަ އަދަދެއްގެ ވެންޓިލޭޓަރުތައްވެސް ބަހައްޓާނެ ކަމަށެވެ.\nއެ މަސައްކަތް ކުރަމުން ދަނީ އެމްއެންޑީއެފުން އިސްވެ ތިބެގެން ކަމަށާ، ޕްލޭނިން މިނިސްޓްރީ އާއި އެޗްޑީސީ، އަމީން ކޮންސްޓްރަކްޝަންސް އަދި އެސްޓީއޯއިން ވެސް އެ މަސައްކަތުގައި ބައިވެރިވާ ކަމަށް އޭނާ ވިދާޅުވިއެވެ.\nމަބްރޫކް ވަނީ އަންނަ ހަފްތާގެ ތެރޭގައި ރާއްޖެއަށް އިތުރު ވެންޓިލޭޓަރުތައް ލިބޭނެ ކަމަށްވެސް ފާހަގަކުރައްވާފައެވެ.\nއޭޕްރީލް 4, 2020 03:23\nސާބަސް ތިޔަ ކުރާ ހިތްވަރަށް. އެކީ މަސައްކަތް ކޮށްގެން އެންމެން މިކަމުން އަރައި ގަނެވޭނީ\nއޭޕްރީލް 4, 2020 06:02\nކޮބާ ފެނަކަ މީހުން އެތާކުރާ ބުރަ މަސްއްކަތް....ފާހަގަ ކޮށްލުން މުހިންމު\nއޭޕްރީލް 4, 2020 09:33\nކިތަށް ފެސިލިޓީ މިހާރު ހެދިއްޖެތަ؟ތިޔަ ފެސިލިޓީހެދުމާ އެއްތަނުން އަނެއްތަނަށް އިރުއިރުކޮޅާ ކަރަންޓީނު މީހުން ބަދަލުކުރުމާ މިކަންކަމަށް ކިހާވަރެއް ރައްޓެހި ރަހުމަތްތެރިންނަށް ދެވިއްޖެތަ؟ހަރަދަކަށް ނުބަލާ ރާއްޖޭގެ ބައިތުލްމާލު ތިޔަ ތަޅާބުރުވަނީ...\nއޭޕްރީލް 4, 2020 10:49\nމަބްރޫކެއްނޫން ތިޔަތަނަށް އަރަންވީ. ސަރުކާރުގެ މަތީފެންވަރުގެވެރިން ކޮބައިތޯ؟ ޑިޒިޝަން މޭކަރުން ކޮބައިތޯ؟ ރައްޔިތުންކުރާ ސުވާލުތަކަށް ކެރިކަން ވަގުތުން ޖަވާދުދެވޭފަދަ ވެރިން ނޫސްވެރިން ކުރިމައްޗަށް ނެރެންވީ. މިނިސްޓްރީތަކުގައި މަސައްކަތްކުރާ އިސްވެރިން ނިކުންނަންވީ.\nމާދަމާ ތިކަން ސާފުކޮށްދޭޖަވާބެއްނޫންބޭނުންވަނީ. މަބުރޫކު ކުރާހިތްވަރަށް ހަމަސާބަސް.\nއޭޕްރީލް 4, 2020 11:49\nގޯލްޑުކޮއިން އައް އަވަހައް އޯދަރުދޭންވީނުން އެއިރައް ބައްޕަޔައް ވެސް ލާރިޔެއް ލިބޭނީ ޕާޓީއައް ކުރިހަރަދުވެސް އަވަސްކުރޭ ބަލަން ނުހުރެ .....


Mivaguthu othee biraai naamaankan: Nimal\n"މިވަގުތު އޮތީ ބިރާ ނާމާންކަން"\nޕީއެންސީގެ ނާއިބު ރައީސް އަދި ކުރިއަށް އޮތް ލޯކަލް ކައުންސިލް އިންތިހާބުގައި މާލެ އަތޮޅު ކައުންސިލްގެ ރައީސް ކަމަށް ކުރިމަތިލައްވާ މުހައްމަދު ނިމާލް\nބިރުވެރިކަމާއި ނާމާންކަން ނޫން ކަމެއް މިވަގުތު ދިވެހިންނަށް ނެތް ކަމަށް ޕީއެންސީގެ ނާއިބު ރައީސް އަދި ކުރިއަށް އޮތް ލޯކަލް ކައުންސިލް އިންތިހާބުގައި މާލެ އަތޮޅު ކައުންސިލްގެ ރައީސް ކަމަށް ވާދަ ކުރައްވާ މުހައްމަދު ނިމާލް ވިދާޅު ވެއްޖެ އެވެ.\nއިދިކޮޅު ކޯލިޝަންގެ އެކްޓިވިޓީ ކޮމެޓީގައި ވެސް އިސްވެ ހުންނެވި ނިމާލް ވިދާޅުވީ "އިގްތިސޯދީ ބޫމެއް" އަންނާނެ ކަމަށް ރައީސް ސޯލިހުގެ ސަރުކާރުން ބުނި ނަމަަވެސް ފެނުނީ ބޮޑުކޮށް ކޮރަޕްޝަން ކަމަށެވެ. ވެންޓިލޭޓަރުގެ ބޮޑު ހިޔާނާތާއި ސިލިންޑަރުގެ ހިޔާނާތް ފާހަގަ އޭނާ ވަނީ ކުރައްވާފަ އެވެ.\n"ޒެޑްޓީން ނޭވާ ހޮޅި ބެދި ގޭސް ސިލިންޑަރުގެ ދަގަނޑު ދަބަރަށް ވެއްޖެ،"\nނިމާލް ވިދާޅުވީ ގައުމު ބޮއްސުންލައި ބިރުވެރި ކަމާއި ނާމާންކަން ނޫން ކަމެއް ދިވެހިންނަށް މި ވަގުތަށް ނެތް ހިސާބަށް ކަންކަން ގޮސްފައިވާ ކަމަށެވެ.\n"ތިޔަ [ރަށްވެހި] ފަތިހަކުން އަލިވިލޭނީ އުފާވެރި ދުވަހަކަށްކަން ގަބޫލުކުރާނީ ކިހިނެތް،" އެމްޑީޕީގެ ރަށްވެހި ފަތިސް ކެންޕެއިނަށް އިޝާރާތް ކުރައްވާ ނިމާލް ވިދާޅުވި އެވެ.\nކުރިއަށް އޮތް ލޯކަލް ކައުންސިލް އިންތިހާބުގައި މާލެ އަތޮޅު ކައުންސިލްގެ ރައީސް ކަމަށް ކުރިމަތިލެއްވި ނަމަވެސް ކެންޕޭން ކުރަން އެއްވެސް ފުރުސަތެއް ނުލިބޭތީނިމާލް ގެންދަވަނީ ވަނީ އެކަމާވެސް ކަންބޮޑުވުން ފާޅު ކުރައްވާފަ އެވެ.\nޕީޕީއެމް މުހައްމަދު ނިމާލް އިދިކޮޅު ފަރާތްތައް + ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް


މަޢުލޫމާތު ހޯދާ ލިބިގަތުމުގެ ޙައްގުގެ ޤާނޫނާއި ޤަވާޢިދަށް އަހުލުވެރިކުރުމުގެ ބައްދަލުވުންތަކެއް ވ. އަތޮޅުގައި ބާއްވައިފި\nރަސްމީ އިދާރާތަކުން މަޢުލޫމާތު ހޯދުމާއި ލިބިގަތުމުގެ ޙައްގުގެ ގަވާއިދަށް އަހުލުވެރިކުރުމުގެ ގޮތުން ވ. އަތޮޅުގައި މަޢުލޫމާތު ދިނުމުގެ ބައްދަލުވުންތަކެއް ބާއްވައިފިއެވެ. މިފެބްރުއަރީ މަހުގެ9ން 12 އަށް ހިންގި މިޕްރޮގްރާމްގައި ވ. އަތޮޅުގެ ހުރިހާ ރަށަކުން 227 ފަރާތްތަކަށް މިގަވާއިދާ ބެހޭ މަޢުލޫމާތު ފޯރުކޮށްދެވުނެވެ.\nމިސެޝަންތަކުގައި ރަސްމީ އިދާރާތަކުން މަޢުލޫމާތު ހޯދާނެ ގޮތާއި އަދި މަޢުލޫމާތު ލިބިދެވޭނެގޮތް އޮޅުންފިލުވައި ދެވެއެވެ. މިގަވާއިދުގެ މައިގަނޑު މަޤްޞަދަކީ ސަރުކާރުގެ ކަންކަން ދެފުށްފެންނަގޮތް ހާމަކުރުމަށް މަގު ފަހިކޮށްދިނުމެވެ.\nމިޕްރޮގްރާމް ކުރިއަށް ގެންދަނީ ކޮންމެ ރަށެއްގައިވެސް ހުރި ސަރުކާރުގެ ރަސްމީ އިދާރާތަކާއި، ކްލަބް ޖަމްޢިއްޔާތަކާއި އަދި ސްކޫލްތަކުގެ ގްރޭޑް 8 ން ފެށިގެން މަތީގެ ދަރިވަރުންވެސް ހިމެނޭގޮތަށެވެ. މިބައްދަލުުވުންތަކުގައި މަޢުލޫމާތު ދެއްވީ މިމިނިސްްޓްރީގެ ޑެޕިއުޓީ ޑިރެކްޓަރ ޖެނެރަލް އަޙްމަދު ޝިޔާމެވެ.


Fee nudhakkaigen teacheraku dharivaregge boluge isthashigandu ufuraalaifi | Mihaaru\nޕްރާޗީގެ ބޮލުން ޓީޗަރުން އިސްތަށިތައް އުފުރާލި ތަން\nފީ ނުދައްކައިގެން ދަރިވަރެއްގެ އިސްތަށިގަނޑުން ބައެއް އުފުރާލައިފި\n24 ޖެނުއަރީ 2017 - 06:154comments\nސްކޫލަށް ދައްކަންޖެހޭ 4،000 ރުޕީސްގެ ފީއެއް ނުދައްކައިގެން މިދިޔަ ހޯމަ ދުވަހު ޓީޗަރު ވަނީ ދެ ވަނަ ގްރޭޑްގައި ކިޔަވާ މި ކުއްޖާގެ އިސްތަށިގަނޑުގައި ހިފި ދިމާލުގައި ހުރި ހުރިހާ އިސްތައްޓެއް އުފުރާލައިފަ އެވެ. އެތަން ވަނީ ތަލަވެފަ އެވެ.\nޓައިމްސް އޮފް އިންޑިއާ އިން ބުނީ މި ކުއްޖާ ގެޔަށް ގޮސްފައި ވެސް، ތީޗަރު އަނިޔާކުރި ވާހަކަ އާއި ހަޅޭއްލެވި ވާހަކަ ވެސް ބިރުން ނުބުނާ ކަމަށެވެ. މި ވާހަކަ އެ ކުއްޖާ ކިޔައިދިނީ ސްކޫލަށް ނުދާން ރޯތީ ކުއްޖާގެ ބައްޕަ އެކި ގޮތްގޮތުން ސުވާލުކުރުމުންނެވެ.\nކުއްޖާގެ ބައްޕަ އަކިލޭޝް ގުޕްތާ، 29، ވަނީ މި މައްސަލަ ސްކޫލަށް ހުށަހަޅައިފަ އެވެ.\nޓީޗަރުގެ އަނިޔާއާ ކުރިމަތިވި ހަ އަހަރުގެ ޕްރާޗީ\n"އަހަންނަކީ ކުޑަ ފޮޓޯ ސްޓޫޑިއޯއެއް ހިންގާ މީހެއް. އަންހެނުން އިންނަނީ ގޭގައި. މި ވާހަކަ އިވުމުން އަހަރެން އެގޮތް މިގޮތުން ފައިސާ ހޯދައިގެން ފީ ދައްކައިފިން. ޕްރިންސިޕަލް ކައިރީގައި މި ވާހަކަ ބުނެފިން،" ގުޕްތާ ބުންޏެވެ.\nއޭނާ ބުނި ގޮތުގައި މިކަން ކުރި ރޭކާ ނާއިރް ނަމަކަށް ކިޔާ ޓީޗަރު ޕްރިންސިޕަލްގެ ކެބިން އަށް ވަންނަން އައި ތަން ފެނިފައި ވެސް ދަރިފުޅު ބިރުން ގޮސް ތުރުތުރުއަޅަން ފެށި އެވެ. އަދި ފަހުން އެއްގޮތަކަށް ވެސް ސްކޫލަށް ނުދާ ކަމަށް ގުޕްތާ ބުންޏެވެ.\nޓީޗަރު ސަސްޕެންޑް ކުރިޔަސް އޭނާއާ ދެކޮޅަށް އިތުރު ފިޔަވަޅެއް އަޅާފައި ނުވުމީ ގުޕްތާގެ އޮތް ކަންބޮޑުވުމެކެވެ. އަދި ދަރިފުޅަށް އިންސާފު ނުލިބެނީސް މަޑުން ނުހުންނާނެކަމަށް ބުންޏެވެ.\nއެ މައްސަލަ ސީރިއަސްކަމެއްގެ ގޮތުގައި ބަލަމުންދާ ކަމަށާއި ކުށްވެރިވާކަން ޔަގީންކުރެވިއްޖެ ނަމަ ވަޒީފާއިން ވަކިކުރާނެކަމަށް ވެސް ސްކޫލުން ބުނެފައިވެ އެވެ.\nގުޕްތާ ބުނަނީ ފުލުހުންނަށް މައްސަލަ ހުށަހަޅަން ދިޔަ ނަމަވެސް އޭނާގެ ޝަކުވާ ފުލުހުން ބަލައިނުދިން ކަމަށާއި ސްކޫލާ ވަހަކަ ދައްކައިގެން މައްސަލަ ހައްލުކުރަން ފުލުހުން ބުނިކަމަށެވެ.\nއިތުރު ލިޔުންތައް ތައުލީމް އިންޑިއާ ކިޔަވާކުދިން ޓީޗަރުން


MC nethi vazeefaa ah dhen salaam buneveynee aharaku 15 dhuvahah | Wathan.mv އެމްސީ ނެތި ވަޒީފާއަށް ދެން ސަލާން ބުނެވޭނީ އަހަރަކު 15 ދުވަހަށް | Wathan.mv\nއެމްސީ ނެތި ވަޒީފާއަށް ދެން ސަލާން ބުނެވޭނީ އަހަރަކު 15 ދުވަހަށް\nމެޑިކަލް ސެޓްފިކެޓު ނެތި ދެން ސަލާމް ބުނެވޭނީ 15 ދުވަހަށް ކަމަށް ކަނޑައަޅައިފިއެވެ.\nރައްޔިތުންގެ މަޖިލީހުން ފާސްކޮށްފައިވާ ވަޒީފާގެ ގާނޫނަށް ހަވަނަ އިސްލާހު ގެނައުމުގެ ބިލް ރައީސް އިބްރާހިމް މުހައްމަދު ސޯލިހް ތަސްދީގު ކުރެއްވީ މިއަދު އެވެ.\nސަރުކާރުގެ ފަރާތުން ކެނދިކުޅުދޫ ދާައިރާގެ މެންބަރު އަހުމަދު އީސަ ހުށަހެޅުއްވި އެ ބިލް މަޖިލީހުން ފާސްކުރީ 55 މެންބަރުންގެ ވޯޓުންނެވެ.\nއެ އިސްލާހުގައި ސަލާމުގު ސެޓްފިކެޓު ނެތި ދެން ސަލާމް ބުނެވޭނީ 15 ދުވަހަށް ކަމަށް ކަނޑައަޅާފައި ވެއެވެ.\nވަޒީފާގެ ގާނޫނުގައި މިހާރު އޮންނަ ގޮތުން މެޑިކަލް ސެޓްފިކެޓް ފަދަ ޑޮކްޓަރުންގެ ލިޔެކިއުން ނެތި ސަލާމުގެ ޗުއްޓީ ނެގޭ ދިގު މުއްދަތަކީ އަހަރަކު 30 ދުވަހެވެ. ލިޔެކިއުން ނެތި ވިދިވިދިގެން ދެ ދުވަހަށް ވުރެ ދިގު މުއްދަތަކަށް ސަލާމުގެ ޗުއްޓީ ދިނުން ވަޒީފާ ދޭ ފަރާތެއް ލާޒިމެއް ވެސް ނޫނެވެ.\nމަޖިލީހުން ވަނީ އެ މުއްދަތު 15 ދުވަހަށް ކުޑަ ކުރާ ގޮތަށް ވަޒީފާގެ ގާނޫނަށް އިސްލާހު ގެނެސްފައެވެ. ބިލް ތަސްދީގުކޮށް ގާނޫނަކަށްވުމުން ދެން ސަލާމް ބުނެވޭނީ އަހަރަކު 15 ދުވަހަށެވެ. އަދި ވިދިވިދިގެން ދެ ދުވަހު ސަލާން ބުނާނަމަ ޑޮކްޓަރުގެ ލިޔުން ހޯދަން ޖެހޭ ގޮތަށް ހެދޭނެއެވެ.\nއެންމެ ފުރަތަމަ މަޖިލީހަށް ބިލު ގެނައި އިރު ޑޮކްޓަރުގެ ލިޔެކިޔުން ނެތި އެންމެ ދުވަހަކު ވެސް ވަޒީފާއަށް ސަލާން ނުބުނެވޭ ގޮޮތަށް އޮތެވެ. އެކަމަކު އަމާޒުވި ފާޑުކިއުންތަކާ ގުޅިގެން 15 ދުވަހު ދެވޭ ގޮތަށް ބިލް ބަދަލު ކުރީއެވެ.


ފަރަންސޭސި ސިލްސިލާ "ދަ ބިއުރޯ": ދައްކަނީ މުސްލިމުންނާމެދު ހުޅަނގުން ދެކޭ ގޮތް\nއައިޝަތު ހަނާ5އޯގަސްޓު 2020 16:50\nފަރަންސޭސި ސިލްސިލާ "ދަ ބިއުރޯ"ގެ ޕޯސްޓަރެއް\nފަރަންސޭސި ސިލްސިލާ ޑުރާމާ "ދަ ބިއުރޯ" ނުވަތަ "ދަ ބިއުރޯ އޮފް ލެޖެންޑްސް"އަކީ އެޤައުމުގައާއި އެޤައުމުން ބޭރުގައިވެސް ގިނަ ބައެއްގެ ޝައުޤުވެރިކަން ދަމައިގެންފައިވާ ސިލްސިލާއެކެވެ. އެސިލްސިލާގެ5ވަނަ ސީޒަން ފެށިގެން އަންނައިރު، އެސިލްސިލާގައި މުސްލިމުންނާއި ޢަރަބިން ދައްކުވައިދީފައިވާ ގޮތުން ގިނަ ބައެއްގެ ފާޑުކިޔުން އަމާޒުވެފައިވާއިރު، ބައެއް މުޙައްލިލުން ވިދާޅުވެފައިވަނީ އޭގައި މުސްލިމުން ދައްކުވައިދީފައިވަނީ ހުޅަނގުގެ ލޮލަށާއި ހިތަށް މުސްލިމުން ތަސައްވުރުވާ ގޮތުގެ މައްޗަށް ކަމުގައެވެ.\nމިސިލްސިލާގައި މުސްލިމުން ދައްކުވާދީފައިވާ ގޮތާ ގުޅޭ ގޮތުން ލިޔުންތެރިޔާ އަދި ނޫސްވެރިޔާ އަކްރަމް ބަލްޤާއިދުވަނީ ވަރަށް ތަފުސީލު ލިޔުމެއް ލިޔެފައެވެ. އެލިޔުމުގައި އޭނާ ފާހަގަކުރާ ގިނަ ކަންކަމުން ދައްކުވައިދެނީ މުސްލިމުންނާމެދު ހުޅަނގުގައި އޮތް ނަފުރަތާއި ރުޅިވެރިކަމާއި އަދި އިހާނަތްތެރިކޮށް މުސްލިމުންނަށް ބަލާ ބެލުމަށް އެއްވެސް ބަދަލެއް އައިސްފައިނުވާ މިންވަރު މިޑުރާމާއިން ފެންނަ ކަމުގައެވެ.\nއޭނާ ފާހަގަކުރި ގޮތުގައި މިސިލްސިލާގެ ޝަޚުޞިއްޔަތުތައް (ކެރެކްޓާސް)ގެ ތެރެއިން މުސްލިމު ޝަޚުޞިއްޔަތެއް އީޖާބީ ގޮތެއްގައި ދައްކުވައިދީފައިވަނީ އެންމެ ޝަޚުޞިއްޔަތެކެވެ. އެއީ ސޫރިޔާއަށް ނިސްބަތްވާ ނާދިޔާ މަންޞޫރެވެ. އޭނާއަކީ ފަރަންސޭސި ޖާސޫސަކާ ލޯބީގެ ގޮތުން ގުޅިގެން އުޅޭ މީހެކެވެ. އޭނާ ފެންނަނީ ހިތްވަރުގަދަ ޒަމާނީ އަންހެނެއްގެ ގޮތުގައެވެ. އޭނާ ވާހަކަދައްކަނީ ފަރަންސޭސި ބަހުންނެވެ. އަކުރަމް ވިދާޅުވީ އޭނާ މިޑުރާމާގައި ދައްކުވައިދެނީ ހުޅަނގުން ޢަރަބި ދުނިޔެ އޮތުމަށް އެދޭ ގޮތް ކަމުގައެވެ. އަމިއްލަވަންތަކަން ދޫކޮށް ހުޅަނގަށް ތަބާވާ ބައެއްގެ ގޮތުގައި ޢަރަބިން އަދި މުސްލިމުން ތިބުމަށް އެއުރެން އެދޭ މިންވަރު މިޝަޚުޞިއްޔަތަށް ޑުރާމާގައި ދެވިފައިވާ މަޤާމުން ފެންނަ ކަމަށްވެސް އޭނާ ވިދާޅުވިއެވެ.\nނާދިޔާ ފިޔަވައި މިޑުރާމާގައި އުޅޭ ގިނަ އަންހެން ޝަޚުޞިއްޔަތުތައް ތިބެނީ ބުރުގާ އަޅާފައެވެ. އެއިން ކޮންމެ މީހަކީވެސް ކޮންމެވެސް "ސަލްބީ" ނުވަތަ ނެގެޓިވް ސިފައެއް، ދައުރެއް ނުވަތަ ފަސްމަންޒަރެއް ލިބިފައިވާ މީހެކެވެ. އެގޮތުން އަސްރީނަކީ ޝަހީދުންނާ ގުޅެން ބޭނުންވެގެން އުޅޭ ކުރުދީ ހަނގުރާމަވެރިއެކެވެ. ޗެރިޓީ ފައުންޑޭޝަނެއްގައި މަސައްކަތްކުރާ އިބާޟީ މަޒުހަބަށް ނިސްބަތްވާ މަންމައަކީ ޖިހާދީ ޖަމްޢިއްޔާތަކަށް ފައިސާ ހޯދައިދިނުމަށް އެޗެރިޓީ ބޭނުންކުރާ އަންހެނެކެވެ. ދެން ފެންނަނީ ޕެރިހުގެ ހޮސްޕިޓަލެއްގައި މަސައްކަތްކުރާ ނަރުހެކެވެ. އޭނާ ދައްކުވައިދެނީ ފަރަންސޭސި މުޖުތަމަޢަށް ވަދެ ލާމެހިގެން އުޅޭ ކަމަށް ދައްކައި އޮޅުވައިލާ އެތެރޭގައި ތިބި ދުޝްމިނުންނެވެ.\nމިސިލްސިލާއިން ދެން ފެންނަ ކޮންމެ މުސްލިމަކީ ޓެރަރިސްޓެކެވެ. ނުވަތަ ނަފުސާނީ ބަލި ޖެހިފައިވާ މީހެކެވެ. އެއިން މީހަކާމެދު ހިތެއްގައި ރަޙުމެއް އޯގާތެރިކަމެއް އުފަންވާންޖެހޭނެ އެއްވެސް ސަބަބެއް މިސިލްސިލާގައި ނުދައްކައެވެ. މިސިލްސިލާގެ ކޮންމެ ސީޒަނަކުންވެސް ފެންނަ ގޮތުން އިސްލާމީ ޢަރަބި ދުނިޔޭގައި އުޅެނީ މުޅިންވެސް މޮޔައިންނެވެ. ރިޝްވަތު ނަގާ މީހުންނެވެ. ނާޤާބިލު ފިނޑި، ޒަމާނަށް ނުފެތޭ މީހުންނެވެ.\nފަސްވަނަ ސީޒަނުގައި ފެންނަ އެއް ޝަޚުޞިއްޔަތަކީ އިސްލާމީ ދުނިޔޭގެ ސަލާމަތީ ބާރުތަކާމެދު ހުޅަނގުގެ ވިސްނުން ތަމްސީލުކުރާ ޝަޚުޞިއްޔަތެކެވެ. އޭނާއަކީ ޖަނަވާރެއް ފަދަ މީހެކެވެ. އެއްވެސް މިންވަރަކަށް އޭނާގެ ޝަހުވާނީ އެދުން ހަންމަތަނުވާ މީހެކެވެ. އެހެންކަމުން ފަރަންސޭސި އަންހެން ޖާސޫސެއްގެ އަވާގައި ޖެހި އޭނާ ފަނާވެއެވެ. މިއީ ޙޫޘީ ހަނގުރާމަވެރިންގެ އަމީރާއި ޢިރާޤުގެ އަސްކަރީ ކޮމާންޑަރުގެވެސް ހާލަތެވެ.\nއެހެންނަމަވެސް ފަރަންސޭސި ޖާސޫސުންނަކީ އަޚުލާޤީ ގޮތުން އެންމެ މަތީ ފެންވަރުގެ މީހުންނެވެ. އެއިން މީހަކު ގޯހެއް ހަދައިފިނަމަ އެއީ އެމީހެއްގެ ފޮރުވިފައި އޮތް އަނދިރި މާޒީގެ ސަބަބުން ހިނގި ކަމެކެވެ.\nއަކްރަމް ފާހަގަކުރެއްވި ގޮތުގައި ނުބައިނުލަފާ ގޮތްކުޑަ ބައެއްގެ ގޮތުގައި މުސްލިމުން ދައްކުވައިނުދޭނަމަ، ދެން މުސްލިމުން ފެންނާނީ ޤާބިލުކަމެއް ނެތް، މޮޔަ ގަމާރު ބައެއްގެ ގޮތުގައެވެ. އަދި ކުރިނާރާ ބައެއްގެ ގޮތުގައެވެ. މީގެ އެންމެ ރަނގަޅު އެއް މިސާލަކީ އެއް މަންޒަރެއްގައި ސައިނާގެ ޢަރަބި ޤަބީލާއެއްގެ ވެރިޔަކު ފަރަންސޭސި ޖާސޫސަކާ ބައްދަލުކުރާ މަންޒަރެވެ. އެމަންޒަރުގައި ފެންނަނީ ބަދަވީ ޤަބީލާގެ ލީޑަރަށް ގޮނޑީގައި އިނުން ކަމުނުދާތީ ބިންމަތީގައި ކާޕެޓު މަތީ އިށީންނަ މަންޒަރެވެ.\nއަކްރަމް ފާހަގަކުރެއްވި ގޮތުގައި މިމަންޒަރުތައް ފެނި މުސްލިމު ޒުވާނުންގެ ހިތްތަކުގައި އިސްލާމްދީނާމެދު އޮންނަ އިއްޒަތް ކެނޑި އަމިއްލަ ދީނާއި ޚާއްޞަ ޞިފަތަކާމެދު ލަނދުވެތިވާން ފަށައެވެ. ހުޅަނގުގެ ވަރަށް ގިނަ ސިލްސިލާ ޑުރާމާތަކުގައި މިފަދަ ވަޙުޝީ (ބާބޭރިކް) ގޮތެއް ފޮތެއް ނެތް، ގަމާރު ކުރިނާރާ ބައެއްގެ ގޮތުގައި މުސްލިމުންނާއި އަރަބިން ދައްކައިދެނީ އެއީ އިސްތިއުމާރުގެ ޒަމާނުއްސުރެ އެވިސްނުން އެމީހުންގެ ސިކުނޑިތަކުގައި ބިންވަޅު ނެގިފައިވާތީ ކަމަށް އޭނާ ވިދާޅުވިއެވެ.\nއިސްލާމްދީން ހުޅަނގު މުސްލިމުން އިސްލާމްދީން ސިލްސިލާ\nMay 06, 2020 13:15:32\nސްޕެއިނުން ޔަހޫދީން ބޭރުކުރުމުން އެމީހުންނަށް ހިމާޔަތް ދިނީ ކޮން ދައުލަތަކުން ކަން އެނގޭތަ؟\nSeptember 26, 2020 08:20:08\nއިސްލާމްދީނާމެދު ބިރާއި ނަފުރަތު އުފައްދަން އިންޑިޔާ ސަރުކާރުން ޚަރަދުކުރޭ: ޢިމްރާން\nOctober 07, 2020 11:35:46\nއިންތިޚާބު ގާތްވުމާއެކު އިސްލާމްދީނާއި މުސްލިމުންނަށް ފަރަންސޭސި ރައީސް މެކްރޯންގެ ހަމަލާތައް!


Argentina Ge Supportarun Croatia Ge Supporterunnah Hamalaa Dheefi - Vaguthu\nއާޖެންޓީނާގެ ސަޕޯޓަރުން ކްރޮއޭޝިޔާގެ ސަޕޯޓަރުންނަށް ހަމަލާ ދީފި\nހަމަލާ ދޭ މަންޒަރު ފެންނަ ވީޑިޔޯގެ ސްކްރީން ޝޮޓެއް\nމި މަހުގެ 21 ވަނަ ދުވަހުގެ ރޭ ކުޅުނު މެޗުގައި، 3-0 ގެ ނަތީޖާއަކުން ކްރޮއޭޝިޔާގެ އަތުން އާޖެންޓީނާ ބަލިވުމަކީ، އާޖެންޓީނާގެ ސަޕޯޓަރުންނަށް ކުރިމަތިވި ހިތްދަތިކަމެއްކަން ޔަޤީނެވެ. މިކަމުގެ ސަބަބުން، ހަޤީޤީ ސަޕޯޓަރުންނަށް އަސަރު ކުރާނެކަންވެސް ޔަޤީނެވެ.\nއެހެންނަމަވެސް، ދެރަވިކަމުގައިވިޔަސް، އަދި ހިތްދަތިވިކަމުގައިވިޔަސް، ކުޅިވަރުގެ ރޫޙާ ޚިލާފު ކަންކަން ހިންގުމަކީ އެއްގޮތަކަށްވެސް ބަލައިގަނެވޭނެ ކަމެއް ނޫނެވެ. މިފަދަ ބައެއް ކަންކަން، މެޗަށް ފަހު އާޖެންޓީނާގެ ސަޕޯޓަރުންގެ ފަރާތުންވަނީ ފެނިގެން ގޮސްފައެވެ.\nމީސް މީޑިޔާގައި އާއްމުވަމުންދާ ވީޑިއޯއަކުން ފެންނަ ގޮތުގައި، އެމެޗުގެ ފަހުން، އާޖެންޓީނާގެ ބައެއް ސަޕޯޓަރުންވަނީ، ސްޓޭޑިއަމްގެ ތެރޭގައި ކްރޮއޭޝިޔާގެ ސަޕޯޓަރުންނަށް ހަމަލާ ދީފައެވެ.\nއާއްމުވެފައިވާ ވީޑިއޯ އިން ފެންނަ ގޮތުގައި، އާޖެންޓީނާގެ ސަޕޯޓަރަކުވަނީ ކްރޮއޭޝިޔާގެ ސަޕޯޓަރެއްގެ ބޮލުގައި، ފައިންވެސް ޖަހާފައެވެ. އަދި، މި ނޫނަސް އަނިޔާ ކުރާ މަންޒަރު، އާއްމުވެފައިވާ ވީޑިއޯ އިން ފެނެއެވެ.\nއެރޭގެ މެޗަށްފަހު، އާޖެންޓީނާގެ ގިނަ އަދަދެއްގެ ސަޕޯޓަރުންނާއި، އެޤައުމުގެ މީޑިޔާތަކުންވެސް ވަނީ ކޯޗަށް ފާޑުކިޔާފައެވެ. މެޗުން، ދަށް ނަތީޖާއެއް ނެރެވުނީ ކޯޗުގެ ހަރުދަނާ ރޭވުމެއް ނެތުމުންކަމަށްވެސް ބައެއް ފަރާތްތަކުން ބުނެފައިވެއެވެ. ހަމައެހެންމެ، ބައެއް ފަރާތްތަކުން، އެޓީމުގެ ކެޕްޓަން، ލިއޮނަލް މެސީ އަށްވެސް ފާޑު ކިޔާފައިވެއެވެ.\nއެހެންނަމަވެސް، ރޭ ކުޅުނު މެޗުން ނައިޖީރިޔާ މޮޅުވެ، އައިސްލޭންޑް ބަލިވުމުން، އާޖެންޓީނާއިން ދެން އޮތް ބުރަށް ދިއުމަށް ކުރާ އުންމީދު ވަނީ އައުވެފައެވެ.


February7- Baqaavaiy kuri meehunnah adhabu dhinumakee...\nފެބުރުއަރީ7- ބަޣާވަތްކުރި މީހުން އަދަބު ދިނުމަކީ މުސްތަގުބަލަށްޓަކައި ކުރަންޖެހޭ ކަމެއް!\nބަޣާވާތުގެ ފަހަތުގައި ތިބި އެތަށް ބަޔަކު ސަރުކާރުގެ ތެރޭގައި އެބަތިބި\nކ. މާލެ7ފެބުރުއަރީ 2020 | ހުކުރު 23:13 12,311\nފެބުރުއަރީ7ވަނަ ދުވަހު ހިނގި ހަމަނުޖެހުންތަކުގެ ތެރެއިން - މުހައްމަދު ޝަރުހާން\n2012 ވަނަ އަހަރުގެ ފެބުރުއަރީ މަހުގެ7ވަނަ ދުވަހު ރާއްޖެ ދުށް ކަންކަމަކީ ރައްޔިތުންނަށް އެކަމެއްގެ ވާހަކައެއް އަލުން ބުނެދެންޖެހޭ ކަންކަމެއް ނޫނެވެ. އެ ދުވަހަކީ ރާއްޖޭގެ ތާރީހް ދުށް އެންމެ ކަޅު ދުވަސްތަކުގެ ތެރޭގައި ހިމެނޭ އެއް ދުވަސް އެވެ. ފުލުހުންނާއި، ސިފައިންގެ ތެރެއިން މަދު ބަޔަކު އަޑީގައި ތިބެ، ސިޔާސީ ފަރާތްތަކުގެ ވާގިވެރިކަމުގައި ރައްޔިތުން އިންތިހާބުކުރި ވެރިކަމަކަށް ނިމުން ގެނުވީ ފެބުރުއަރީ މަހުގެ7ވަނަ ދުވަހު އެވެ. އެ ދުވަހާއި، ޖެހިގެން އައި ފެބުރުއަރީ މަހުގެ 8 ވަނަ ދުވަހު ސިފައިންނާއި ފުލުހުން ނިކުމެ، އެތަށް ހާސް އާންމު ރައްޔިތުންނަށް އަނިޔާވެރިވީވެސް 2012 ވަނަ އަހަރު އެވެ.\nފުލުހުންގެ މައި އިދާރާގައި ތިބެ މަހުޖަނުންނާއި، ޝެއިހުން ވެރިކަމެއް ވައްޓާލެވުނީތީވެ އުފާފުޅުކުރަމުން ދިޔައީވެސް ފެބުރުއަރރީ މަހުގެ7ވަނަ ދުވަހު އެވެ. ދައުލަތުގެ އެންމެ މަތީ ވެރިޔާގެ އަމުރަށް ނުކުޔަމަންތެރިކަން ދައްކާ، އިސްތިއުފާ ދެއްވުން ނޫން ގޮތެއް ނެތްކަމަށް ވިދާޅުވެ ބަނޑޭރި ކޮށިން ނިކުތް ބަޔަކު ވާހަކަ ދެއްކީވެސް ފެބުރުއަރީ މަހުގެ7ވަނަ ދުވަހު އެވެ. ދައުލަތުގެ މީޑިއާ ހިސޯރުކޮށް، ދައުލަތުގެ މީޑިއާގައި މަސައްކަތްކުރި މުވައްޒިފުން ބިރުވެރިކަމެއްގެ ތެރެޔަށް ވައްޓާލީވެސް ފެބުރުއަރީ މަހުގެ7ވަނަ ދުވަހު އެވެ.\nސިޔާސީ ޕާޓީތަކުގެ ޖަގަހަތަކުގެ ތެރެޔަށް ވަދެގަނެ، އެތަންތަން އެ ފުށް މި ފުށަށްޖެހި މަންޒަރުވެސް ރައްޔިތުންނަށް ދެކުނީ ފެބުރުއަރީ މަހުގެ7ވަނަ ދުވަހު އެވެ. މި ހުރިހާ މަންޒަރަކީވެސް ސޯޝަލް މީދިއާގައި ރައްޔިތުންނަށް މިއަދުވެސް ފެންނަން ހުރި މަންޒަރުތަކެވެ.\nއެ ދުވަހަށް 8 އަހަރު ފުރިގެންދާއިރު، މިއަދުގެ ހަޤީޤަތަކީވެސް އެ ދުވަހުގެ އަނިޔާވެރިކަމާއި، އެ ދުވަހުގެ ކަންކަމުގެ ފަހަތުގައި ތިބި ފަރާތްތަކާއި އިންސާފު އަރާ ހަމަނުކުރާކަމެވެ. ރައްޔިތުން އިންތިހާބުކުރާ ވެރިކަމެއް މަގުމަތިން ވައްޓާލުމަކީ މައްސަލައެއް ނޫންކަމަށް ދެކި، އެކަމުގެ އުފާފާޅުކުރާ ވަޒީރުންވެސް މިއަދުވެސް ތިއްބެވިކަމެވެ. އެ ދުވަހުގެ ކަންކަމުގެ ފަހަތުގައި ތިބި ވަޒީރުންނާއި، މަހުޖަނުން ތިބީ ސަރުކާރު ނިވާ ފަތްގަނޑަކަށް ހައްދަވައި، ސަރުކާރުގެ ތެރޭގައިކަމެވެ. އެ ދުވަހުގެ ކަންކަން ތަހުޤީޤްކުރުމަށް އެކުލަވާލި ކޮމިޝަންގެ ރިޕޯޓަކީ ދައުލަތުގެ ބޮޑު ސިއްރުގެ ގޮތުގައި ކަނޑައަޅައި، ޑިފެންސް މިނިސްޓްރީގައި ރައްކާކޮށްފައިވާކަމެވެ.\nސުވާލަކީ، 2012 ވަނަ އަހަރުގެ ފެބުރުއަރީ މަހުގެ7ވަނަ ދުވަހު ހިނގާ ދިޔަ ކަންކަން ތަހުޤީޤްނުކޮށް، އިންސާފު ޤާއިމްކޮށްދެވިދާނެތޯ އެވެ. ސަރުކާރުގެ ތެރެއިން އެ މީހުންނަށް ރައްކާތެރިކަން ފޯރުކޮށްދޭނަމަ، އެކަންކަން ތަކުރާރުވުމުގެ ފުރުސަތު ނެތްތޯ އެވެ. ބާރުގައި ތިބެމެ، އެކަންކަން ތަހުޤީޤް ނުކުރެވުމުން ރައްޔިތުންނަށްދެވޭ މެސެޖަކީ ކޮބައިތޯ އެވެ.\nމިއަދުގެ ހަޤީޤަތަކީވެސް ފެބުރުއަރީ މަހުގެ7ވަނަ ދުވަސް ތަކުރާރުކުރުމަށް ބޭނުންވާ ބަޔަކު ރާއްޖޭގެ ސިޔާާސި މައިދާނުގައި ކެނޑިނޭޅި މަސައްކަތްކުރަމުންދާކަމެވެ. ކަންކަން ތިލަވެ، ހަމަވަމުންދާ މިންވަރުން އެނގިގެންދާ އަނެއްކަމަކީ އެކަމުގައި ބައިވެރިވާނެ ސަރުކާރުގެ ވަޒީރުންވެސް ތިއްބެވިކަމެވެ.\nއެ ދުވަހު ވެރިކަން ވައްޓާލުމަށް ދުއާކޮށް، ފުލުހުންގެ މައި އިދާރާގައި އުފާފާޅުކުރި ވަޒީރުން ތިއްބެވީ ސަރުކާރުގެ މިނިސްޓަރުކަމުގެ މަޤާމުގަ އެވެ. އެ ދުވަހުގެ ބަޣާވާތަށް ފަންޑުކުރިކަމަށް ތުހުމަތުކުރެވޭ، މަހުޖަނަކީ ސަރުކާރު ހިންގާ ކޯލިޝަންގެ ބައިވެރިޔެކެވެ. އެ ދުވަހުގެ ކަންކަމުގެ ފަހަތުގައި ތިބި އެތަށް ބަޔަކު ތިބީ ސަރުކާރުގެ ނުފޫޒުގަދަ މަޤާމުތަކުގަ އެވެ. ފަހަރުގައި މި ސަރުކާރަށްވެސް އެކަންކަން ތަހުޤީޤް ނުކުރެވިގެން އުޅޭ އަސްލަކީ އެއީ ކަމަށްވެދާނެ އެވެ. ނަމަވެސް ރާއްޖޭގެ ތާރީހް ދުށް އެއް ހަޤީޤަތަކީ، މާޒީއަށް އިންސާފު ނުލިބޭނަމަ، މުސްތަޤުބަލުގައި އަނެެއްކާވެސް އެކަން ތަކުރާރުކޮށްފާނެ ކަމެވެ. ވެރިކަމެއް ވައްޓާލާ، މުޅި ދައުލަތުގެ ނިޒާމް އަނެއްކާވެސް ގަނޑުބަނޑުކޮށްފާނެއޭ ބުނުމުގެ ފުރުސަތު އޮތީ މިހެންވެ އެވެ.\nމުސްތަޤުބަލަށްކޮށްދޭ ކަމެއްގެ ގޮތުގައިވެސް، ފެބުރުއަރީ މަހުގެ7ވަނަ ދުވަހުގެ ކަންކަން ތަހުޤީޤްކޮށް ފިޔަވަޅު އަޅަންޖެހޭކަމެވެ. އެއީ ރައްޔިތުން މި ސަރުކާރު ވެރިކަމަށް ގެނައި ސަބަބުތަކުގެ ތެރޭގައިވެސް ހިމެނޭ މުހިންމު އެއް ކަމެވެ. އަދި ކިޔެއްތަ، އެފަދަކަމެއް ތަކުރާރުވިޔަ ނުދިނުމަށް އަޅަންޖެހޭ މުހިންމު އެއް ފިޔަވަޅެއްވެސްމެވެ.\nމީހުން ގޭގައި ތިބެން ޖެހުނަސް ޑިމޮކްރަސީ ގޭބަންދަކަށް ނުދޭ، މަޖިލިސް ކުރިއަށް ދާނެ: ރައީސް ނަޝީދް\nކުރިއަށް އޮތް2ހަފުތާގައި އެމެރިކާއިން ވައިރަސްގެ ޕީކަށް އަރާނެ، ނަމަވެސް ޖޫން މަހަށް ކޮންޓްރޯލްވާނެ: ޓްރަމްޕް\nކޮވިޑް-19: މުވައްޒަފުންގެ ކަންކަން ބައެއްފަރާތްތަކުން ނިންމާފައިވަނީ ވަޒީފާއާބެހޭ ޤާނޫނާ ޚިލާފަށް: ލޭބަރ ރިލޭޝަން\nކޮވިޑް-19: އިއްޔެ އެކަނި 58,864 އަށް ވުރެގިނަ މީހުންނަށް ވައިރަސް ޖެހުނު، 3,110ށް ވުރެ ގިނަ މީހުން މަރުވި\nކޮވިޑް-19: އޭޑީބީއިން ރާއްޖެއަށް ފަސް ލައްކަ ޑޮލަރު ދޭން ނިންމައިފި\nސައުދީއަރަބިއްޔާގައި ފުރަތަމަ ކަރަންޓީންކުރި މީހުން ގެއަަށް ދޫކޮށްލައިިފ\nސައުދީއަަރަބިއްޔާގެ ޖިއްދާ ލޮކްޑައުންކޮށްފި


Mi haalathu ehgothakahves "OK" eh noon! – adduLIVE\nLast Updated: April 20, 22:12\nމި ހާލަތު އެއްގޮތަކަށް ވެސް "އޯކޭ"އެއް ނޫން!\nSep 08, 2020, 16:48 އައްޑޫ ލައިވް\nއޯޓިޒަމް ހުންނަ އެކުއްޖާއަށް ވާ ހަކަދައްކާކަށް ކުރިއަކުން ނޭނގެއެވެ. އަމިއްލަ ދުނިޔެއަށް ގެއްލިފައި އެތައް އިރެއް ވާންދެން އިނދެއެވެ. އަމިއްލަ ބޭނުންތައް ވެސް ބުނެދޭކަށް ނޭނގެއެވެ. އެކަމަކު މީގެ އަހަރެއް ކުރިން ހޮސްޕިޓަލުން ދޭން ފެށި ތެރަޕީތަކުން ރަނގަޅު ބަދަލުތަކެއް ފެންނާން ފެށިއެވެ. ބައެއް ބަސްތައް ކިޔަން ފެށިއެވެ. ބޭނުންވާ ކަންކަން އިޝާރާތުން ކިޔައިދެ އެވެ. މުޅި އާއިލާއަށް އުފާވެރިކަން ގެނުވި އެވެ. އުއްމީދުގެ ހުޅުކޮޅު ދިއްލުނެވެ. އެކަމަކު އެ ކުރިއެރުންތަކަށް ހުރަހަކަށް ވީ ކޮވިޑް-19 އެވެ. ފަރުވާތެރިކަމާ އެކު ދެމުން އައި ތެރަޕީތައް ހުއްޓުމާ އެކު ކުއްޖާގެ ކުރިއެރުންތަކަށް ވެސް ހުރަސްއެޅުނެވެ. މިއަދު އޮންލައިންކޮށް ތެރަޕީތައް ނަގަމުން އައި ނަމަވެސް ފުރިހަމަ ނަތީޖާއެއް ނުފެނެއެވެ. އެކުއްޖާގެ ފަރުވާއަށް ހުރަހަކަށް ވީ ކޮވިޑެވެ. މި ހާލަތެވެ.\nމިއީ އެންމެ ކުއްޖެއްގެ ވާހަކައެވެ. ކޮވިޑުގެ މި ހާލަތާ ގުޅިގެން ފަރުވާގެ ފުރުސަތުން މަހުރޫމް ވެފައި ތިބޭނީ އެފަދަ ކިތައް ކުދީންތޯ އެވެ؟ އެކަމުގެ ހިތާމަ ކުރަމުން ގެންދާނީ ކިތައް މަންމަ އާއި ކިތައް ބައްޕަ ހެއްޔެވެ؟\nމިދިޔަ މަހު އެކަނި ވެސް ރާއްޖެއިން 4000 އަށް ވުރެ ގިނަ މީހުންނަށް ކޮވިޑް ޖެހުނެވެ. ރާއްޖޭގައި މިބަލި ޖެހިފައި ތިބި މީހުންގެ ޖުމްލަ 8500 އިންމައްޗަށް އަރަ އެވެ. ދުވާލަކު 100 އަށް ވުރެ ގިނަ މީހުން އެބަ ޕޮޒިޓިވް ވެ އެވެ.\nއެންމެ ފަހުން އަތޮޅު ތެރެއަށް ވެސް ބަލިފެތުރެމުން އެދަނީ ކަންބޮޑުވާން ޖެހޭ މިންވަރަކަށެވެ. މިހާރުވެސް 35 ރަށެއްގައި ކޮވިޑަށް ޕޮޒިޓިވް 98 މީހަކު އެބަ ތިއްބެވެ. ދެ ރަށެއް އޮތީ މޮނީޓަރިންގައެވެ. ބަލީގައި މަރުވި މީހުންގެ އަދަދު 30 އަށް އަރަނީ އެވެ.\nހާލަތުގެ ނާޒުކުކަން ވަރަށް ވެސް ބޮޑެވެ. އިތުރު މީހުން މަރުވެ، ހާލަތު އަދިވެސް ދަށަށް ދާނެ ކަމުގެ ނުރައްކާތެރި ރަނގަބީލުގެ އަޑު ގައުމުގެ ހަ ފަރާތުން ދަނީ އިވެމުންނެވެ. މި އަޑުތަކާއި ފާއިތުވި ހައެއްކަ މަހުން ލިބުނު ތަޖުރިބާއަށް ބަލާއިރު، ސަމާލުވާން ޖެހޭ ކަންކަން ގިނައެވެ. ފަރުދީ ފެންވަރުގައި ވެވުނު އިހުމާލުން ހޯދަން ޖެހޭ އިބުރަތް ގިނައެވެ. ގައުމު އޮޔާ ދާން ދޫކޮށްލުން "އޯކޭ" ވެގެން ވާކަށް ނެތެވެ.\nގައިދުރުކަމެއް ނެތި، ރެ އާއި ދުވާލު ޒުވާނުން އެތިބެނީ ކޮފީގައެވެ. ކެފޭ ރެސްޓޯރެންޓުތައް އޮންނަނީ ފުރި ބާރުވެފައެވެ. އެކުވެރި ރަހުމަތްތެރީންނާއި އާއިލާތައް ޓީމު ޓީމަށް ބީޗުތަކަށް ޕިކުނިކު ދިއުމާއި ޕާޓީތައް ބޭއްވުން މިއޮތީ އާންމު ކަމަކަށް ވެފައެވެ. މަގުތަކަށް ބެލި ނަމަވެސް ހަމަ އެމަންޒަރެވެ. ފިނިބުރު ޖަހައިލަން ނުކުމެ އުޅޭ މީހުންގެ އަދަދު ވެސް އެތައް ހާހަކުން ގުނޭނެ އެވެ. ޒުވާނުން ވީމާ ބަލީގެ ނުރައްކަލެއް ނެތޭ ބުނެ ފަރުޖައްސައިލަގެން ތިބެވޭކަށް ނެތެވެ.\nރާއްޖެއިން ކޮވިޑް ޖެހުނު މީހުންގެ އަދަދުން ބަލާ ނަމަ މެޖޯރިޓީއަކީ އުމުރުން 18 އަހަރާއި 45 އަހަރުގެ މީހުންނެވެ. ނޫކަށިފުރައިގެ ޒުވާނުންނެވެ. ބޭރަށް ނުނިކުމެ ގޭގެ ބަލި އެނދުގައި އޮތް ކާފަ އާއި މާމަޔަށް އަދި ލޮބުވެތި މަންމަ އާއި ބައްޕައާ ހަމަޔަށް ކޮވިޑު އުފުލައިދޭ ސަވާރީއަކަށް ވެސް މިއަދު ވެފައި ވަނީ ޒުވާނުންނެވެ. މިއީ އެއްވެސް ހާލެއްގައި "އޯކޭ" ކަން ކަމެއް ނޫނެވެ.\nރާއްޖެއިން ބަލިޖެހުނު 60 އަހަރުން މަތީގެ މީހުން އަދަދު މިހާރު ވަނީ 350 އިން މައްޗަށް އަރައިފައެވެ. މަރުވި ގިނަ މީހުންނަކީ ވެސް އުމުރުން ދުވަސްވީ މީހުންނެވެ. މިއީ ކޮންމެވެސް މީހެއްގެ ކާފައެކެވެ. މާމައެކެވެ. މަންމައެއް ނޫނީ ބައްޕައެކެވެ. ނުވަތަ އެއްބަނޑު ތިމާގެ މީހެކެވެ. އެހެންކަމުން ކޮވިޑު ފެތުރޭނެ ގޮތަކަށް ފެތުރޭން ދޫކޮށްލައިގެން ތިބެ އިތުރު އެތައް ބަޔަކު މަރުވެގެންދާ މަންޒަރު ބަލާން ތިބުން އެއްގޮތަކަށް ވެސް "އޯކޭއެއް" ނޫނެވެ.\nސްކޫލުތައް ނުހުޅުވި ދަރިވަރުން ގޭގައި ތިބެން ޖެހުމުން އެކުދިންނަށް ވަމުން ދާ ގޮތް ވިސްނައިލަމާތޯއެވެ. ސްކޫލު މާހައުލުން ދަސްވާ އެތައް ކަމަކުން އެކުދިން އެތިބީ މަހުރޫމްވެފައެވެ. ގިނަ ކުދިންނަށް އޮންލައިންކޮށް ކިޔެވުމަކީ ދަތިކަމެކެވެ. ގޮންޖެހުން އިންތިހާއެވެ. ގޭތެރޭގެ މާހައުލުގެ ސަބަބުން ކިޔެވުމަށް އުނދަގޫވާ ކުދިން ގިނައެވެ. ކިޔަވާ ކުދީންގެ ހަޔާތުން އަހަރެއް ގެއްލުނީ ކަމަށް ބުނުމަކީ ގޯހެއް ނޫނެވެ. ކޮވިޑާ ގުޅިގެން ގެއިން ބޭރަށް ނުދެވި ތިބި ކުޑަކުދިންނާއި އުމުރުން ދުވަސްވީ މީހުންނާ މެދު ވިސްނާލިންތޯއެވެ. އެތައް ހާސް ބަޔަކު ގޭބަންދުގައި ތިބޭތާ ހަ މަސް ވަނީއެވެ. އެކަމުގެ ސަބަބުން އެތައް ބަޔަކު ނަފްސާނީ ގޮތުން ބަލިވެއްޖެއެވެ. ޑިޕްރެޝަންއަށް ވެއްޓިއްޖެއެވެ. ނަފުސާނީ ބަލި މީހުންގެ ބަލީގެ ހާލަތު ގޯސްވެއްޖެ އެވެ. މި ހާލަތު ދެމިގެންދަންޏާ ދެން ވާނެ ގޮތެއް ނޭނގެ އެވެ. އެހެން ކަމުން ފަރުވާކުޑަކޮށްލުން "އޯކޭއެއް" ނޫނެވެ.\nވަށައިޖަހަމުން މިދިޔަ އާންމު ދިރިއުޅުމުން ބޭރަށް ޖެހިލަމާ ހިނގާށެވެ. ގައުމުގެ ވާހަކައެވެ. ކޮވިޑާ އެކު ޓޫރިޒަމް ހުއްޓުނީ އެވެ. ރިސޯޓްތައް ބަންދު ކުރީ އެވެ. ވިޔަފާރިތައް އިނދަޖެހުނީ އެވެ. ބަނގުރޫޓުވީއެވެ. އެތައް ބަޔަކު ވަޒީފާއިން ވަކިކުރަން މަޖުބޫރުވީއެވެ. މުސާރަ ކުޑަކޮށް އަތާއި އަނގަޔާ ދިމާނުވީއެވެ. ގޭ ކުލި ނުދެއްކި އެތައް ބަޔަކު ބިކަވެ، އާއިލާތައް އެކީ މަގުމަތި ވީ އެވެ. އުމުރު ދުވަހުގެ މަސައްކަތުން ބިނާކުރަމުން އައި ދިރިއުޅުން ދޫކޮށް ވީހާލެއްގައިވާން ރަށަށް ބަދަލުވާން މަޖުބޫރު ވީއެވެ.\nގައުމުގެ ލޮލުން އޮހެނީ ކަރުނަ އެވެ. ގައުމުގެ ހާލުގެ ދުލުން އެދި ގޮވަނީ މި ހާލަތުން ސަލާމަތް ކޮށްދިނުމަށެވެ. ގައުމުގެ ދަރީން ފަރުދީ ޒިންމާ އަދާކޮށްދިނުމަށެވެ. އެކަމުގެ ބާރު އޮތީ ރައްޔިތުންގެ އަތްމަތީގަ އެވެ. ޒުވާނުންގެ އަތްމަތީގަ އެވެ. އަމަލުތައް ބަދަލުކޮށް އާންމު ހާލަތަށް ގައުމު ގެނައުމުގެ ގައުމީ ވާޖިބު އެޅިފައި އޮތީ އަހަރެމެން އެންމެންގެ ކޮނޑުގައެވެ. މި ހާލަތުގައި ދިރިއެއް ނޫޅެވޭނެ އެވެ. މިހާލަތު ދެމިގެން ދާން ކެތެއް ނުކުރެވޭނެ އެވެ. މިއިން އެއްވެސް ހަގީގަތެއް ގަބޫލުނުކޮށް ބޭނުންހާ ގޮތަކަށް އުޅުން "އޯކޭއެއް" ނޫނެވެ.\nއަހަރެންގެ ޒިންމާ އަހަރެން އަދާ ކުރާނަމެވެ. ތިބާ ވެސް ތިބާގެ ޒިންމާ އަދާކޮށްދެއްވާށެވެ. "އޯކޭ" ވާން ވީ ކޮވިޑުން ސަލާމަތްވާން ކުރަން ޖެހޭ ކަންކަމަށެވެ.


SunOnline: Bahanaa eh netheve; Mirah dhaduverikamah dhookuraasheve.\nބަހަނާއެއް ނެތެވެ؛ މިރަށް ދަނޑުވެރިކަމަށް ހުޅުވާލާށެވެ.\nއަހުމަދު ޒާހިރު (ހިރިގާ) 01 Apr 2020, 11:40\nއދ. އަރިޔަދޫ: މި ރަށް ދަނޑުވެރިކަމަށް ދޫކުރަން ޖެހޭ --\nއެއީ ރައީސް އިބްރާހިމް ނާސިރުގެ ވެރިކަމުގެ ފަހު އަހަރުތަކެވެ. ރާއްޖެ ކާޑަށް ޖެހުނެވެ. އެ ފަހަރު ރާއްޖެ ކާޑަށް ޖެހުނީ ދުނިޔޭގެ އިގްތިސާދަށް ބޮޑު ހީނަރުކަމެއް އައިސްގެން ކަމަށް އެއްވެސް ރެކޯޑަކުން ފެންނާކަށް ނެތެވެ. އެކަމަކު އޭރު ރާއްޖެ އަށް ބޭރު ފައިސާ ލިބުނު ހަމަ އެކަނި ވަސީލަތަކީ ރާއްޖޭގެ ހިކި ކަނޑުމަސް ސްރީލަންކާ އަށް އެކްސްޕޯޓްކޮށްގެން ލިބުނު ފައިސާ އެކަންޏެވެ. ނަތީޖާއަކީ ދިވެހި ރައްޔިތުންގެ މައިގަނޑު ކާޑުގެ ބާވަތްތައް ކަމުގައިވާ، ހަނޑޫ، ހަކުރު އަދި ފުއް އެތެރެ ކުރީ އެތަކެތި އެކްސްޕޯޓްކޮށްގެން ލިބުނު ފައިސާ ކަމުގައިވުމެ އެވެ.\nއެކަން އެހެން އޮއްވައި 1970 ވަނަ އަހަރު ސްރީލަންކާގެ ބޮޑުވަޒީރު ކަމުގެ މަގާމު ދެ ވަނަ ފަހަރަށް މިސިޒު ބަންޑާރަނައިކަ ކާމިޔާބު ކުރެއްވި އެވެ. އަދި ލަންކާގެ އިގްތިސާދު ނެޝެނަލައިޒު ކުރައްވައި ލަންކާ އަށް ބޭނުންވާ ތަކެތި އެ ގައުމުގައި އުފެއްދުމުގެ ސިޔާސަތެއް ސިރިމާވޯ މިސިޒު ބަންޑާރަނައިކަ އެކަށައެޅުއްވި އެވެ.\nއެ ދުވަސްވަރު ކޮޅުބުގައި ހުންނެވި ދިވެހި ސަފީރަކީ ހުސައިން އަލިދީދީ އެވެ. މިސިޒު ބަންޑާރަނައިކަ ދެ ވަނަ ދައުރަކަށް އިންތިހާބުވިތާ މާކަ ގިނަ ދުވަހެއް ނުވެ، ބޮޑުވަޒީރާ ބައްދަލު ކުރުމުގެ ފުރުސަތު ސަފީރަށް ލިބިވަޑައިގަތެވެ. ސަފީރު ބޮޑުވަޒީރު އަރިހަށް ވަޑައިގަތީ، އޭރު ކޮޅުނބުގައި ހުންނެވި ދިވެހި ސަރުކާރުގެ ޓްރޭޑް ރެޕްރެޒެންޓޭޓިވް، ކޮލި އަލީ މަނިކާ އެކު އެވެ. އަލި މަނިކުގެ ލޮގު ފޮތުގައި ލިއުއްވާފައިވާ ގޮތުގައި، ފުރަތަމަ ވެސް ބަންޑާރަނައިކަ ވާހަކަ ފެއްޓެވީ، އޭނާ ވަރަށް ފަހުން އޭނާ އިންތިހާބުވި ސަރަހައްދަށް ވަޑައިގަތް ކަމަށާއި އެހިސާބުން އޭނާ އަށް ލިބިވަޑައިގަތް ޝަކުވާއަކީ "އެހިސާބުގަނޑުގައި ކުދިން ބޯނެ ކިރު ނުލިބިގެން ރޯ ވާހަކަ" ކަމަށެވެ. އަދި ވިދާޅުވީ އެކަން އެހެން އޮއްވައި ރާއްޖޭގެ ހިކި ކަނޑު މަސް ސިލޯނަށް ގަންނާނީ ކިހިނެއްތޯ އަޑަށް ބާރުލައްވާފައި ވިދާޅުވި ކަމަށެވެ. އަދި އެކަމަނާ ވިދާޅުވި ކަމަށް އަލި މަނިކު ލިއުއްވާފައިވެ އެވެ؛ "ސިލޯނުން ދިވެހި ހިކި ކަނޑު މަސް ގަންނާނެ ކަމަށް ނުބެލުމަށާއި ކޮންމެ އަހަރަކު ރާއްޖެ އިން އެތެރެ ކުރާ މަސް 15 އިންސައްތަ މަދު ކުރުމަށް [ދިވެހި] ސަރުކާރުގައި ދެންނެވުމަށް،" އެދިވަޑައިގަތް ކަމަށެވެ. އަދި އޭގެ ހަ އަހަރު ފަހުން ދިވެހި ކަނޑު މަސް ވިއްކުމަށް އެހެން ގޮތެއް ހޯދުމަށް ވެސް ބަންޑާރަނައިކަ ވިދާޅުވި ކަމަށް އަލި މަނިކު ލިއުއްވާފައިވެ އެވެ.\nރާއްޖެ ކާޑަށް ޖެހި، ޒުވާރި ކާން ޖެހުނީ، ބައެއް އިގްތިސާދީ މާހިރުން ވިދާޅުވާ ގޮތުގައި، އޭގެ ފަހުންނެވެ. އެއީ ގާތްގަނޑަކަށް ހަތްދިހައިގެ މެދު ތެރެ އެވެ.\nއޭރު ދިވެހި ސަރުކާރުގެ އެންގުމަށް ރަށްރަށުގައި ދަނޑުތައް ހެއްދުމަށް އެންގި އެވެ. އަޅުގަނޑު ވަރަށް ކުޑަކޮށް ހަނދާންވާ ގޮތުގައި މަންމައާ އެކު އަދި މަންމައަށް އެހީވުމަށް ދަނޑަށް ގޮސް އުޅުނު ހަނދާންވެ އެވެ. ރަށުގެ ކޮންމެ ގެ އަކަށް ގާތްގަނޑަކަށް 5000 އަކަފޫޓުގެ ދަނޑެއް އޮވެ އެވެ. މައިގަނޑު ގޮތެއްގައި ހެއްދީ ބިންބި އެވެ. ބިންބީގެ އިތުރަށް ފިޔާ އާއި ބަރަބޮލާއި ތޮރާ، ފުފޫ، ހިކި މިރުސް، އަދި ކަރާ ވެސް ހެއްދި އެވެ. ތެދަށް ބުނާ ނަމަ އަޅުގަނޑުމެންގެ އޭރުގެ މައިގަނޑު ކެއުމަކީ ބިންބިން އުފައްދާ ކާނާ އާއި މަދު ފަހަރަކު ލިބޭ ބަތްކޮޅު ގިނަ ކުރުމަށް އަޅާފައި ހުންނަ ވަނދު ބަނބުކޭލު ބަތެވެ. ލައިގެން ކާއެއްޗެއްގެ ގޮތުގައި މައިގަނޑުކޮށް ލިބުނީ ރިހާކަރު ދިޔަ އެވެ.\nތެދު ފުޅެކެވެ. ބިންބި ހައްދައި އެ އޭގެ ކުރާގަނޑުން ބިންބި އޮއް ވަކި ކުރުމުގެ މަސައްކަތަކީ ބުރަ އަދި އެހާމެ އުނދަގޫ ކަމެކެވެ. އެހެނަސް އެއް މޫސުމުގައި ހައްދާ ބިންބިން އަނެއް ހަ މަސް ދުވަހަށް ގުދަންކޮށް ރައްކާ ކުރެވެ އެވެ. ބަނޑަކަށް ނުޖެހެ އެވެ.\nރާއްޖޭގެ ދެކުނުގެ ރަށްތަކުގައި މައިގަނޑު ކެއުމެއްގެ ގޮތުގައި ބޭނުން ކުރީ އޮޅު އަލަ އެވެ. ކޮންމެ ގެއަކަށް ވެސް އޮޅުދަނޑެއް އޮވެ އެވެ. ނަތީޖާއަކީ އެ މީހުން ވެސް ބަނޑަށް ނުޖެހި ސަލާމަތްވުމެވެ. ރާއްޖޭގެ އުތުރުގައި ކަން ކުރި ގޮތެއް ނޭނގެ އެވެ. ގަބޫލު ކުރެވެނީ އެ މީހުން ވެސް ދަނޑުތައް ހައްދައިގެން ކައި ބޮއިގެން އުޅުނު ކަމެވެ. ގޯތީގެ ވަލު ފަރާތުގައި ތަރުކާރީ އާއި ތަފާތު މޭވާތައް ހައްދާނެ ބިންތައް އޮތުމަކީ ވެސް ކައިބޮއި އުޅުމަށް މަގުފަހިކޮށްދިން ކަންކަމެވެ.\nމިއަދު އެ ފުރުސަތެއް ނެތެވެ. ގޯތިތައް ވަނީ ފޮތި ފޮއްޗަށް ކޮށައި ކުދި ކޮށްފަ އެވެ. އަދި މީހުން ދިރިއުޅޭ ރަށްރަށުގައި ވެސް މަދު ރަށެއް ނޫނީ ހުސް ބިންކޮޅެއް ނެތެވެ. އެފަދަ ތަނެއް އޮތަސް އޮންނަނީ "ބިދޭސީންގެ" ކޮންޓްރޯލުގަ އެވެ. އެއީ ވެސް ދައްކައި ކޮޅުންލާނެ ވާހަކައެއް ނޫނެވެ. އެކަމަކު އެ ވާހަކަ މިފުރުސަތުގައި ނުދައްްކާނަމެވެ.\nރާއްޖޭގެ އިގްތިސާދުގެ މޫނުމަތި ބަދަލުކޮށްލީ 1972 ވަނަ އަހަރު ރާއްޖެ އަށް ޓޫރިޒަމް ތައާރަފުވުމާ އެކު އެވެ. އެ ހިސާބުން އަޅުގަނޑު ދަންނަވާނީ އަޅުގަނޑުމެންނަށް، އަޅުގަނޑުމެން "އޮޅިއްޖެ" ވާހަކަ އެވެ. ހުރިހާ ކަމަކީ ޓޫރިޒަމް ކަމަށް ހަދައިފި އެވެ. އަރިއަތޮޅުގައި ދޫނި އަރާ ފިނޮޅެއް އޮތަސް، މިހާރު އޮތީ ޓޫރިޒަމް ރަށެއްގެ ގޮތުގައި ބޭނުންކޮށްފަ އެވެ. ބާކީ އޮތީ ހަމަ އެކަނި އެންމެ ރަށެކެވެ. އެއީ އަރިއަދު އެވެ. އެ ރަށަކީ ގާތްގަނޑަކަށް 30 ވަރަކަށް ހެކުޓަރުގެ ރަށެކެވެ. އެ ރަަށް ވަގުތުން ދަނޑުވެރިކަމަށް ނޫނީ ކަލްޓިވޭޝަނަށް ދޫކުރުމަށް ގޮވާލަމެވެ.\nބަހަނާ ނުދައްކަވާށެވެ. ކުރީ ސަރުކާރުން އެ ރަށް ވަކި ކުރީ ނުގަވައިދުން ކަމަށް ހައްދަވަން ނޫޅުއްވާށެވެ. އެ ރަށް ވަކި ކުރީ ނުގަވައިދުން ކަމަށް ހައްދަވަން މަަސައްކަތް ކުރާ ނަމަ، ކުރީގެ ސަރުކާރުން އެ ގޮތަށް ނިންމާފައިވާ ހުރިހާ ނިންމުމަކީ ވެސް ނުގަވައިދުން ނިންމާފައިވާ ނިންމުން ކަމަށް ހައްދަވާށެވެ. ވޭތުވެ ދިޔަ ވިއްސަކަށް އަހަރު އެ އޮއް ބޮޑު ރަށް ބޭނުން ކުރީ ވަކި ބޭފުޅެއްގެ ހޮލިޑޭ ހޯމެއްގެ ގޮތުގަ އެވެ. އެ ހިސާބުގަނޑު ބަޔަކަށް އެ ރަށުން އެއްވެސް މަންފާއެއް ލިބުމަކާ ނުލަ އެވެ. ދެން ވެސް އެކަން އެގޮތަށް ކުރައްވަން ނޫޅުއްވާށެވެ. ރާއްޖޭގެ ބިން މަދުވެއްޖެ އެވެ. ދޮން މީހުންނަށް ޖިޒީ ދިން ޒަމާން ނިމި ހިނގައްޖެ އެވެ. ސިޔާސީ ބާރުވެރިކަން ހޯދުމަކީ ރާއްޖޭގެ ބިންތައް ނަހަމަ ގޮތުގައި ބޭނުން ކުރަން ލިބޭ ތަޅުދަނޑިއެއް ނޫނެވެ. ކޮރޯނާ ރޯގާ އެކު ދިވެހިންގެ ނިކަމެތިކަން އަދި ވެސް އިހުސާސް ނުވަނީތޯ އެވެ. ފުޑް ސިކިއުރިޓީ އޮތީ މިހާރު ރާއްޖޭގައި ހުރި މިފަދަ ރަށްތައް ދަނޑުވެރިކަމަށް ދޫކޮށް އެއިން ނަފާ ހޯދުމަށް މަސައްކަތް ކުރުމުން ނޫންތޯ އެވެ؟\nމާމިގިލީ ކަތީބު އާއިލާ: ފުރަތަމަ ބަރީގައި އިށީންދެގެން (ކ.4) އަރިއަދޫ އައްޔުބެ --\nއެ ރަށުގެ މިލްކުވެރިކަމާ ބެހޭ ގޮތުން ވާހަކަ ދައްކާ ނަމަ އެ ފުރުސަތު ވަކި އަޅުގަނޑުމެންނަކަށް ވެސް ކުޑައެއް ނޫނެވެ. އެއީ ކިލެގެފާނުގެ ޒަމާނުއްސުރެ، ފުރަތަމަ އެއްފަތް މައްޗަށް 30 އަހަރު އަދި އެ އަށް ފަހު 15 ވަރަކަށް އަހަރު އަޅުގަނޑުގެ މުނިކާފަ ވެސް އެ ރަށް ލިއުއްވައިގެން ބޭނުންކޮށްފައި ވާތީ އެވެ. އަޅުގަނޑުގެ މުނި ކާފަގެ ނަމަކީ ވެސް "އަރިއަދޫ އައްޔުބެ" އެވެ.\nއަޅުގަނޑުގެ ބޭނުމަކީ އެހެނޭ ކިޔާފައި އެއީ އަޅުގަނޑުމެންގެ ރެށެއް ކަމަށް ދައުވާ ކުރުމެއް ނޫނެވެ. އެ ރަށް ކަލްޓިވޭޝަނަށް ނެރުވުމެވެ. ބީލަމުގެ އުސޫލުން، އެކަމަކު ބަޔަކަށް އެކަން ކުރެވޭ ފަދަ ގޮތަށް އެ ފުރުސަތު ހުޅުވާލުމެވެ. ފަހަރަރެއްގައި ވެސް ކޮމިއުނިސްޓް އުސޫލުން، ސިރިމާވޯ މިސިޒު ބަންޑާރަނައިކަ ލަންކާގެ އެކޮނަމީ ނޭޝަނަލައިޒު ކުރި ގޮތަށް އެކަން ކުރާ ވާހަކައެއް ވެސް ނޫނެވެ. އެކަމަކު ގައުމީ މަސްލަހަތު އިސްކުރަން ޖެހޭ ވާހަކަ އެވެ. މަދުވެގެން ދުވާލެއްގެ އެއް ކެއުމަކީ އަމިއްލަ ގައުމުގައި ހައްދާ ތަކެތީގެ ކެއުމަށް ހަދާ ވާހަކަ އެވެ. މިއީ އެފުރުސަތެވެ. ފުރުސަތުގެ ބޭނުން ހެޔޮ ގޮތުގައި ހިފާށެވެ.


Faaithuvi7dhuvas thereygai virus alah jehunu meehunge adhadhu...\nފާއިތުވި7ދުވަސް ތެރޭގައި ވައިރަސް އަލަށް ޖެހުނު މީހުންގެ އަދަދު ދޮޅުލައްކައަކަށްވުރެ ގިނަ\nމިއީ މިހާތަނަށް ހަފްތާއެއްހާ ދުވަހުގެ ތެރޭގައި އެންމެ ގިނައިން މީހުން މަރުވި ފަހަރު\nތިން ލައްކައަށް ވުރެ ގިނަ މީހުން ވައިރަސްއަށް ޕޮޒިޓިވް\nކ. މާލެ 24 މާރޗް 2020 | އަންގާރަ 18:25 5,923\nކޮވިޑް-19 އަށް ޕޮޒިޓިވްވި މީހަކު ހޮސްޕިޓަލަށް ގެންދަނި - ޓައިމް މަޖައްލާ\nފާއިތުވި7ދުވަހުގެ ތެރޭގައި ކޮވިޑް-19 އަލަށް ޖެހުނު މީހުންގެ އަދަދު ދޮޅުލައްކައަކަށްވުރެ އިތުރުވެއްޖެއެވެ. އަދި މި7ދުވަހުގެ ތެރޭގައި މަރުވި މީހުންގެ އަދަދު ވަނީ ދެ ގުނަ އިތުރުވެފައެވެ.\nފާއިތުވި7ދުވަހަކީ ކޮވިޑް-19 ފެތުރެންފެށި ފަހުން އެންމެ ގިނައިން ކޭސްތައް ރިޕޯޓް ކޮށްފައިވާ ދުވަސްތަކެވެ. ވޭތުވެދިޔަ7ދުވަހުގެ ހިސާބުތަކަށް ބަލާލާއިރު މި މަހުގެ 18 ވަނަ ދުވަހު ކޮވިޑް-19 ޖެހުނު މީހުންގެ ޖުމްލަ އަދަދު ހުރީ 218،822 ގައެވެ. 19 ވަނަ ދުވަހު 26،111 މީހުންނަށް އިތުރަށް ކޮވިޑް-19 ޖެހި މި އަދަދު ވަނީ 244،933 އަށް އަރާފައެވެ. އަދި 20 ވަނަ ދުވަހު އިތުރު 30،664 މީހަކު ކޮވިޑަށް ޕޮޒިޓިވްވެ ޖުމްލަ އަދަދު 275،597 އަރާފައިވެއެވެ.\nމީގެ އިތުރުން މި މަހުގެ 21 ވަނަ ދުވަހު 29،439 މީހަކަށް ކޮވިޑް-19 ޖެހި، މުޅި ދުނިޔޭގައި މި ވައިރަސް ޖެހުނު މީހުންގެ އަދަދު 305،036 އެރިއެވެ. އަދި 22 ވަނަ ދުވަހު ވައިރަސް ޖެހުނު މީހުންގެ އަދަދު އިތުރުވިއެވެ. 22 ވަނަ ދުވަހު އެކަނި ވެސް 32،453 މީހަކަށް އަލަށް ވައިރަސް ޖެހުނު އިރު ޖުމްލަ އަދަދު 337،489 އެރިއެވެ. މިއާއެކު ކޮވިޑް-19 އަށް ޕޮޒިޓިވްވި މީހުންގެ އަދަދު މި ފަސް ދުވަހުގެ ތެރޭގައި ލައްކައަކަށް ވުރެ މައްޗަށް އަރާފައިވެއެވެ.\n23 ވަނަ ދުވަހުގެ ތަފާސް ހިސާބުތަކަށް ބަލާ އިރު، އެދުވަހު އެކަނި ވެސް 41،371 މީހަކު ވައިރަސް ޖެހިފައިވެއެވެ. މިއާއެކު ކޮވިޑް-19 ޖެހުނު މީހުންގެ ޖުމްލަ އަދަދު 378،860 އަށް އެރިއެވެ. މި ހިސާބުތައް ދައްކާ ގޮތުން މިދިޔަ6ދުވަހުގެ ތެރޭގައި ކޮވިޑް-19 ޖެހުނު މީހުންގެ އަދަދު ވަނީ އިންތިހާއަށް މައްޗަށް ގޮސްފައެވެ.\nމިއަދުގެ އިރު އޮއްސުމާ ހަމައަށް ލިބިފައިވާ ތަފާސް ހިސާބުތަކަށް ބަލާއިރު 394،180 މީހުންނަށް ކޮވިޑް-19 ޖެހިފައިވެއެވެ. މި ހިސާބުތަކަށް ބަލާނަމަ 23 ވަނަ ދުވަހަށްވުރެ އިތުރަށް މިއަދުގެ އިރު އޮއްސުމާ ހަމައަށް ވަނީ 15،320 މީހަކަށް އަލަށް ވައިރަސް ޖެހިފައެވެ.\nމި7ދުވަހު މަރުވި މީހުންގެ ތަފާސް ހިސާބުތަކަށް ބަލާއިރު 18 ވަނަ ދުވަހާ ހަމައަށް ވައިރަސް ޖެހިގެން މަރުވީ 8951 މީހެކެވެ. އަދި 19 ވަނަ ދުވަހު އިތުރު 1080 މީހަކު މަރުވެ ޖުމްލަ މަރުވި މީހުންގެ އަދަދު ވަނީ 10031 އަށް އަރާފައެވެ. މި ހިސާބުތައް ދައްކާ ގޮތުން 20 ވަނަ ދުވަހު އަލަށް 1356 މީހަކު މަރުވެފައިވެއެވެ. މިއާއެކު މަރުވި މީހުންގެ އަދަދު ވަނީ 11387 އަށް އަރާފައެވެ. އަދި ދުވަހަކަށްވުރެ ދުވަހެއް މަރުވާ މީހުންގެ އަދަދު އައީ ބޮޑުތަކުނުން އިތުރުވަމުންނެވެ.\n21 ވަނަ ދުވަހު އެކަނި ވެސް 1626 މީހަކު ވަނީ ވައިރަސްގައި މަރުވެފައެވެ. އަދި 22 ވަނަ ދުވަހު 1628 މީހަކު މަރުވެފައިވާ އިރު ޖުމްލަ މަރުވި މީހުންގެ އަދަދު 14641 އަށް އަރާފައިވެއެވެ. އިއްޔެ އެކަނިވެސް 1873 މީހަކު ވަނީ މަރުވެފައެވެ. މިއާއެކު މަރުވި މީހުންގެ ޖުމްލަ އަދަދު 16514 އަށް ވަނީ އަރާފައެވެ.\nމިއަދުގެ އިރުއޮއްސުމާ ހަމައަށް މަރުވި މީހުންގެ އަދަދަކީ 656 އެވެ. މިއާއެކު 17170 މީހާކު މިހާތަނަށް ދުނިޔޭގެ އެކި ކަންކޮޅުތަކުން ވަނީ މަރުވެފައެވެ.\nމި ހިސާބުތައް ދައްކާ ގޮތުން ވައިރަސް ޖެހުނު މީހުންގެ އަދަދު މިރޭ ނުވަތަ މާދަމާގެ ވަގުތެއްގައި4ލައްކައަށް އަރާނެއެވެ. އަދި މަރުވި މީހުންގެ ނިސްބަތް 20000 އަށްވުރެ މައްޗަށް ދާނެކަމަށް ކަމާބެހޭ އިދާރާތަކުން ވަނީ ލަފާ ކޮށްފައެވެ.\nމިއީ 24 މާޗް 2020 ގެ 18:00 އާ ހަމައަށް ލިބެން ހުރި އަދަދުތަކުގެ މައްޗަށް ބިނާކޮށް ލިޔެފައިވާ ރިޕޯޓެކެވެ.


Hithun Baeh Raajje Ah Dhookollumahfahu Sonakshi Furaifi - Vaguthu\nހިތުން ބައެއް ރާއްޖެއަށް ދޫކޮށްލުމަށްފަހު ސޮނަކްޝީ ފުރައިފި\nރާއްޖެ ދެކެ އެންމެ ލޯބިވާ ބޮލީވުޑްގެ ތަރި ސޮނަކްޝީ ސިންހާގެ ކުރު ޗުއްޓީ ނިމުމަކަށް އައިސްފިއެވެ. އިއްޔެ އޭނާ ވަނީ ރާއްޖެ އާ ވަކިވެގެން ދިޔައީ ކަރުނަ އަޅާ ހާލުގައެވެ.\nކޮންމެ ފަހަރަކުންވެސް ސޮނަކްޝީ ރާއްޖެ ދޫކޮށް ދާއިރު، އެތައް ޕޯސްޓެއް ކުރެއެވެ. ރާއްޖޭގައި އޭނާ ހޭދަކުރި ދުވަސްތަކުގެ ފޮޓޯތަކާއި ވީޑިއޯ އާއްމު ކުރެއެެވެ. އޭނާ ރާއްޖެ ދޫކޮށް އެނބުރި ދަނީވެސް އެތައް ބަހަނާއެއް ދެއްކުމަށް ފަހު އެވެ.\nސޮނަކްޝީ ސްޓޯރީއަށް ލި ޕޯސްޓެއް\nދަބަންގް އިން އާއްމުންގެ ބޮޑު ސަމާލުކަމެއް ހޯދި، ސޮނަކްޝީ އިންސްޓަގްރާމްގައި އާއްމުކުރި ފޮޓޯއަށް އެތައް ބައެއްގެ ސަމާލުކަން ލިބިގެންދިޔައިރު، އެ ފޮޓޯއިން ފެނިގެން ދަނީ އޭނާ މޫދު ކައިރީގައި އިށީންދެލައިގެން އިންނަ ތަނެވެ.\nއެ ފޮޓޯއަށް ބަލާއިރު، އުމުރުން 33 އަހަރުގެ ސޮނަކްޝީ ފެނިގެން ދަނީ ރަތް ކުލައިގެ ހެދުމެއް ލައިގެން ތޮތްޕެއް އަޅައިގެން ހުންނަ މަންޒަރެވެ. އަދި މޫދަށް ދޫކޮށްލާފައިވާ ނެޓެއްގެ އެއްފަރާތުގައި ޖަހާފައިވާ ވަކަރުގަނޑެއްގެ މަތީގައި އޭނާ އިށީންދެލައިގެން ހުރީ ޔަގީނުންވެސް ފޮޓޯގަނޑަކަށް ހުއްޓިލާށެވެ.\n"ކޮންމެ ފަހަރަކުވެސް އަހަރެން ރާއްޖެ ދޫކޮށް ދާން ޖެހޭއިރު، ހިތުގެ ބައެއް ރާއްޖޭގައި ދޫކޮށްފައި ދާން މި ޖެހެނީ،". އޭނާ އިންސްޓަގްރާމް ކުރި ފޮޓޯގެ ކެޕްޝަންގައި ވެއެވެ.\nއޭނާ ޗުއްޓީ ހޭދަކުރަމުން ގޮސްފައި ވަނީ ގްރޭންޑް ކޮއްދިއްޕަރުގައެވެ.\nއޭނާ ރާއްޖޭގައި ޗުއްޓީ ހޭދަކުރަން އައިތާ ދުވަސްކޮޅެއް ވެދާނެ އެވެ. އޭނާ އެންމެ އަވަހަށް ދެން ފެނިގެންދާނީ ޑްރާމާ ވާ އިންނެވެ. އެއީ ހަގީގީ ވާހަކައެއްގެ މައްޗަށް ބިނާކޮށް ހަދާފައިވާ ޑްރާމާ އެކެވެ. އެޑްރާމާ އިން އަޖޭ ޑީވްގަން އާއި ސަންޖޭ ނަތް އަދި އަމީ ވިރްކް އާއި ނޯރާ ފަތޭހީ އަދި ޝަރަޑް ކެލްކަކް ފެނިގެން ދެއެވެ.\nސޮނާކްޝީ ދަންވަރު ގަޑީގައި ކެއުމަށް ވަރަށް ފޯރިހުރޭ!\nސޮނާކްޝީ ރާއްޖެއިން ސްކޫބާ ޑައިވިން ލައިސެންސް ހޯދައިފި\nރާއްޖެ ދެކެ އެންމެ ލޯބިވާ ސޮނަކްޝީ އަނެއްކާވެސް ރާއްޖެ އަތުވެއްޖެ\nނޮވެމްބަރު 27, 2020 15:04\nހިތުން ތިޔަ ދޫކޮށްލި ބައި ހޯދަން މިދަނީ.\nނޮވެމްބަރު 28, 2020 08:20\nސޮނަކްޝީ ހިތުން ބައެއް ރާއްޖެއަށް ދޫކޮށްލުމަށްފަހު މަގޭހިތް އެއްކޮށް ހިފާގެން ސޮނަކްޝީ ފުރައިފި...\nނޮވެމްބަރު 28, 2020 08:45


37 Aharah Fahu Gdh. Atolhu Thauleemee Markuazah Thaareehee Badhaleh 37 އަހަރަށް ފަހު ގދ. އަތޮޅު ތަޢުލީމީ މަރުކަޒަށް ތާރީޚީ ބަދަލެއް – Huvadhoo News 37 Aharah Fahu Gdh. Atolhu Thauleemee Markuazah Thaareehee Badhaleh Huvadhoo News\n37 އަހަރަށް ފަހު ގދ. އަތޮޅު ތަޢުލީމީ މަރުކަޒަށް ތާރީޚީ ބަދަލެއް\nހުވަދޫ ފޮޓޯ: އަޚްތަރު\n37 އަހަރަށްފަހު މިފަހަރު ގދ. އަތޮޅު ތަޢުލީމީ މަރުކަޒަށް ހަޤީޤަތުގައިވެސް މިއައީ ވަރަށް ބޮޑު ބަދަލެކެވެ. 37 އަހަރު ވަންދެން ސްކޫލް ރަމްޒު ކޮށްދީފައިވާ، އެތަކެއް ހާސް ދަރިވަރުންގެ ހަނދާންތަކާއި ގުޅިފައިވާ، ގދ. އަތޮޅު ތަޢުލީމީ މަރުކަޒުގެ ޔުނިފޯމް ބަދަލުވުމަކީ ކުޑަ ބަދަލެއް ނޫނެވެ.\nފާއިތުވި 37 އަހަރުގައި ބޭނުން ކުރަމުން އައި ސްކޫލްގެ ރަސްމީ ޔުނީފޯރމް އެއްކޮށް ބަދަލުކޮށް، އާ ޔުނިފޯމަކާއެކު، ދިރާސީ އާ އަހަރުގެ ކިޔެވުން ފެއްޓުމަށް ތަޢުލީމީ މަރުކަޒުން އަންނަނީ ތައްޔާރު ވަމުންނެވެ.\nހުވަދޫ ނިއުސް އަށް މައުލޫމާތު ދެއްވަމުން ތަޢުލީމީމަރުކަގެ ޕްރިންސިޕަލް ޝިފާޒް މުހައްމަދު ވިދާޅުވީ ކުރިން ބޭނުން ކުރަމުން ދިޔަ ޔުނިފޯމް ޒަމާނާ އެއްގޮތަށް ފަރުމާ ކޮށް ބަދަލު ގެނެސްފައިވަނީ ކުރިން ބޭނުން ކުރި ޔުނިފޯމް ބޭނުން ކުރުމުގައި ދަރިވަރުންނަށް އުނދަގޫ ތައް ދިމާވާތީއާވެސް އެކުގައި ކަމަށާއި ދިރާސީއަހަރު ކިޔެވުން ފަށާ ދުވަހުން ފެށިގެން އާ ޔުނިފޯމް ބޭނުން ކުރަން ފަށާނެ ކަމަށެވެ.\nގދ އަތޮޅު ތަޢުލީމީ މަރުކަޒުގެ އަމިއްލަ ފަރުމާ އަކަށް މިފަހަރު ބޭނުން ކުރަންފަށާ ޔުނިފޯމް ބެޖު ފިޔަވާ ހުރިހާ ބައެއް ވަނީ ބަދަލު ކޮށްފައެވެ. މިފަހަރުގެ ޔުނީފޯމްގައި އަނހެން ކުދިން ބޭނުން ކުރާނީ ބޮޑު ރޫ ނަގާފައި ހުންނަ ގަދަނޫ ކުލައިގެ ސްކަރޓާއި ހުދު ގަމީހެވެ. އަދި ބެގީ ކޮއްފައި ހުންނައިރު ބެލްޓު ބޭނުން ނުކުރާނެއެވެ. މިފަހަރު ޔުނިފޯމުގައިވެސް ބުރުގާ އެޅުމާ އަތް ދިގުކޮށް އަދި ހަރުވާޅު ބޭނުން ކުރުމުގެ ފުރުޞަތު ވަނީ ދީފައެވެ. އެގޮތުން ބުރުގާ އާއި ހަރުވާޅު ގެ ކުލައެއްގެ ގޮތުގައި ބޭނުން ކުރެވޭނީ ހުދު ކުލައެވެ. އަދި އަތް ދިގުކޮށް ހުންނަ އިރު އަތުކުރި ހުންނަން ޖެހޭނީ ގޮށް އަޅުއްވާފައެވެ.\nފިރިހެން ކުދިންގެ ޔުނިފޯމަށް މާބޮޑު ބަދަލެއް އައިސްފައި ނުވިއަސް ބޭނުން ކުރާ ފަޓުލޫނުގެ ކުލަ އަކީ ގަދަނޫ ކުލައެވެ. ގަމީހުގެ ކުލައަކީ ހުދެވެ. ފިރިހެން ކުދިންގެ ތެރެއިން އަތް ދިގުކޮށް ގަމީސް ފަހަން ބޭނުންވާ ކުދިންނަށް އެފުރުޞަތު ވަނީ ހުޅުވާލާފައެވެ. އަދި ފިރިހެން ކުދިން ތިބެން ޖެހޭނީ ބެގީކޮށް ކަޅު ބެލުޓު އަޅާފައެވެ. ދެ ޖިންސުގެ ކުދިން އެސް މިފަހަރު ބޭނުން ކުރަން ޖެހެނީ ކަޅު ބޫޓެވެ.\nޕްރިންސިޕަލް ޝިފާޒް ވިދާޅުވީ އާ ޔުނިފޯމްގައި ޓައި ބޭނުން ކުރާނީ ޕްރިފެކްޓް ކުދިން އެކަނި ކަމަށާއި ޓައިގެ ކުލަ އަކީ ގަދަ ނޫ ކުލަ ކަމަށެވެ.\nއިތުރަށް މައުލޫމާތު ދެއްވަމުން ޕްރިންސިޕަލް ޝިފާޒް ވިދާޅުވީ ޔުނިފޯމް ފޮތި ހޯދުމުގައި ބެލެނިވެރިންނަށް ދަތިވާނެ ކަމެއް ހުރެގެން ނުވާނެ ކަމަށާއި ފަހާ ތަންތަނުން ހުސްނުވާ ވަރަށް ލިބޭނެ ގޮތަށް ކުރިން ފެށިގެން މަސައްކަތް ކޮށް އެކަން ކުރެވިފައި ވާކަމަށެވެ.\n“ޔުނިފޯމަށް ގެނެވުނު ބަދަލަކީ ވަރަށް ހިތްހަމަޖެހޭ ބަދަލެއް. މުޅިން ތަފާތު ރީތި ޔުނިފޯމެއް. މިގޮތަށް ގެންނަ ބަދަލު ތަކުން ސްކޫލަށް އަދި ދަރިވަރުންނަށް ވެސް ވަރަށް ބޮޑު ކުރިއެރުމަށް ލިބޭނެ” ޝިފާޒް ވިދާޅުވިއެވެ.\nގދ އަތޮޅު ތަޢުލީމީ މަރުކަޒުގެ ޕްރިންސިޕަލް ވިދާޅުވީ އެ ސްކޫލްގެ ދަރިވަރު ގެ ވަރކިންގ ޔުނިފޯމް އަށް ވެސް ބަދަލު ގެނައުމަށް ދަނީ މަސައްކަތް ކުރަމުންކަމަށާއި ނަމަވެސް އެ ޔުނިފޯމް ކިޓް ތައާރަފް ކުރާނީ ފަހުން ކަމަށެވެ.\n1984 މާރިޗް 29 ގައި ތިނަދޫ ގައި ހުޅުވި ގދ އަތޮޅު ތަޢުލީމީ މަރުކަޒުގެ ޔުނިފޯމް ޑިޒައިނާއި ކުލަ ބަދަލުކުރާ މީ ފުރަތަމަ ފަހަރުއެވެ.


Kulhudhuffushi fehi kuran councilun iss nagaifi\nކުޅުދުއްފުށި ފެހިކުރަން ކައުންސިލުން އިސްނަގައިފި\nކުޅުދުއްފުށީ ކައުންސިލްގެ މުވައްޒަފުން ގަސް އިންދުމުގެ ހަރަކާތުގައި --\nހދ. ކުޅުދުއްފުށީ ބޮޑެތި މަގުތައް ފެހި ކުރުމުގެ މަސައްކަތް އެ ރަށުގެ ކައުންސިލް އިދާރާއިން އިސްނަގައިގެން މިއަދު ފަށައިފި އެވެ.\nމި ޕްރޮގްރާމަކީ މުޅި ރާއްޖޭގައި ގަސް އިންދުމުގެ ޕްރޮގްރާމެއް ފަށައި ފެހިކުރުމަށް ރައީސް އިބްރާހީމް މުހައްމަދު ސޯލިހުގެ 100 ދުވަހުގެ ވައުދުތަކުގެ ތެރޭގައި ހިމެނޭ ވައުދެއްގެ ދަށުން "ރަށްފެހި" ނަމުގައި ޕްރޮގްރާމެއް ފެށި އެވެ. މިއަދު ކުޅުދުއްފުށީގައި ގަސް އިނދުމުގެ ހަރަކާތްތެއް ކުރިއަށް ދިޔައީ އެ ރަށުގައި އެ ޕްރޮގްރާމް ފެށުމުގެ ގޮތުންނެވެ.\nމިޕްރޮގްރާމް ކުޅުދުއްފުށީގައި ފައްޓަވައި ދެއްވާފައިވަނީ ކުޅުދުއްފުށީ ކައުންސިލްގެ ރައީސް އަބްދުއްލަތީފް ހސަންނެވެ.\nކުޅުދުއްފުށީ ކައުންސިލް އިދާރާގެ ސްޓާފުންނާއި ކައުންސިލް މެމްބަރުން ހިމެނިގެންދިޔަ މިހަރާކާތުގެ ތެރެއިން މިއަދު ކުޅުދުއްފުށި އަމީނީމަގުގައި ހިޔާ ލިބޭ 20 ގަސް ވަނީ އިންދިފައިވެއެވެ. ކުރިޔަށް އޮތްތާގައި މިޕްރޮގްރާމް އިތުރަށް ފުޅާކޮށް މުޅިރަށް ފެހިކުރުމުގެ ހަރަކާތެއް، ރަށުގެ އެންމެހައި މުއައްސަސާތަކާއި ގުޅިގެން ކުރިޔަށް ގެންދިއުމަށް ވަނީ ހަމަޖެހިފައެވެ.\nމިފަދަ ހަރަކާތްތަކުގެ ތެރެއިން އިންދާގަސްތަށް ބަލަހައްޓައި ހިމާޔަތްކުކުރުމުގައި އެންމެންގެ އެހީތެރިކަމާއި އެއްބާރުލެއްވުމަށް ކައުންސިލްގެ ރައީސް މިއަދު ބާރުއެޅުއްވިއެވެ.\nރަށުގައި ހިޔާލިބޭ ގަސް ގިނަވެގެން ދިއުމަކީ ރަށުގެ ހަނަފަސްކަން ކުޑަކޮށް ވަރަށް ގިނަ ފައިދާތަކެއް ލިބިގެންދާނޭ ކަމެކެވެ. މިގޮތުން ހިޔާ ލިބުމާއި ހިތްހަމަޖެހުން އިތުރުކޮށްދިނުމާއި ރަށުގެ ހޫނުކަން ކުޑަކޮށްދިނުން ހިމެނެއެވެ. ހަމަ މިގޮތުން ރަށުގެ އާންމު ސިއްހަތު ރައްކާތެރިކުރުމަށްވެސް ގަސްތަކުން އެހީ ލިބެއެވެ. މަގުތަކުން އަރާ ހިރަފުހާއި ދުއްވާއެއްޗެހި ގިނަވުމުގެ ސަބަބުން ވައިނުސާފުވުމުގެ މައްސަލަވެސް ގަސްތަކުން ކުޑަކޮށްދެއެވެ.


Kylie Ge Ufan Dhuvas Faahaga Kurumah Europe Gai Dhuvvanee 250 Million Pound Yacht Ehgai - Vaguthu\nކައިލީގެ އުފަސް ދުވަސް ފާހަގަ ކުރުމަށް ޔޫރަޕްގައި ދުއްވަމުން ދަނީ 250 މިލިއަން ޕައުންޑް ޔޮޓެއްގައި\nކައިލީ ޖެނާގެ ވާހަކަތަކަކީ އަބަދުވެސް އެތައް ބައެއްގެ ސަމާލުކަން ލިބޭނެ ވާހަކަތަކެކެވެ. އޭނާގެ ކުރާ ހުރިހާ ކަމެއް ބަލާ މީހުންވެސް މަދެއް ނޫނެވެ. ކައިލީ ޖެނާގެ ޕްރޮޑަކްޓްތަކަށްވެސް އެތައް ބަޔަކު ހާއްސަކަމެއް ދޭއިރު، އޭނާގެ މުއްސަނދި ކަމަކީ މިހާރު އެތައް ބަޔަކު ދައްކާ ވާހަކައެކެވެ. ކައިލީގެ ކާރު ކަލެކްޝަނުގެ އިތުރުން އޭނާގެ ބޮޑެތި ގެތަކުގެ ވާހަކަވެސް މީޑިއާގައި ދެކެވޭއިރު، އޭނާއަކީ ޒުވާން ބިލިއަނަރެކެވެ.\nނޫސްތައް ބުނާ ގޮތުން އުމުރުން 22 އަހަރުގެ ކައިލީއަކީ އަމިއްލަ މަސައްކަތުން ބިލިއަނަރަކަށްވި އެންމެ ހަގު މީހާއެވެ. އެ ޝަރަފާއެކު އޭނާގެ 22 ވަނަ އުފަސްދުވަސް ފާހަގަކުރަން ވިސްނީ މުޅި ޔޫރަޕްގައެވެ. އޭނާ ޔޫރަޕްގައި ދަތުރުކުރަމުންދަނީ އެންމެ ގާތް އެކުވެރިޔާ އެނެސްތޭޝިއާ ކަރަނިކޮލޯވްއާއެކުއެވެ.\nކައިލީ 250 މިލިއަން ޑޮލަރުގެ ޔޮޓެއްގައި ދަތުރުކުރަމުންދާއިރު، އޭނާގެ ކޮންމެ މަންޒިލަކީވެސް އިތުރު ފައިސާތަކެއް ހޯދޭނެ މަންޒިލަކަށް ދަނީ ހަދަމުންނެވެ. އެގޮތުން އޭނާއާއެކު ހާއްސަ މޭކަޕް ޓީމެއްވެސް ދަތުރު ކޮށްފައިވާއިރު، ހާއްސަ ލޮކޭޝަންތަކުގައި ފޮޓޯ ނަގާ، އެކިއެކި ޕްރޮޑަކްޓްތައް އިޝްތިހާރުވެސް ކުރަމުންދެއެވެ.\nކައިލީގެ އުފަން ދުވަހުގެ ޕާޓީތައްވެސް ޔޮޓްގައި ބާއްވާފައިވާއިރު، އޭނާގެ އާއިލާވެސް ވީޑިއޯތަކުން ފެނިފައިވެއެވެ.\nއޮގަސްޓް 17, 2019 20:18\nމީހަކު އެބަ އުޅޭތަ ދާހިތުން..


އަންނަ އަހަރު ކިންދަގާޑެން ކްލާސްތައް ރަސްމީ ސްކޫލަތަކަށްMikal News\nފުވައްމުލަކު ސްކޫލްތަކުގެ އިސްވެރިން\nއަންނަ އަހަރު ކިންދަގާޑެން ކްލާސްތައް ރަސްމީ ސްކޫލަތަކަށް\n12 އޮކްޓޯބަރ 2015, 12:54 |\nއަންނަ އަހަރު ފުވައްމުލަކުގެ ޕްރައިމަރީ ސްކޫލްތަކަށް ކުދިން ވެއްދުމުގެ ފުރުސަތު ހުޅުވާލައި އެސްކޫލްތަކުން އިއުލާން ކޮށްފިއެވެ. އެހެން އަހަރުތަކާ ޚިލާފަށް އަންނަ އަހަރު ޕްރައިމަރީ ސްކޫލްތަކަށް ގްރޭޑް 1 ގެ އިތުރުން ޔޫކޭޖީ އަދި އެލްކޭޖީ ކްލާސްތަކަށް ކުދިން ވައްދާނެއެވެ. މިއީ ރާއްޖޭގެ ރަސްމީ ތައުލީމުގެ ތެރެއަށް ޔޫކޭޖީ އަދި އެލްކޭޖީ ކްލާސްތައް ވަދެގެން ދާ ފުރަތަމަ ފަހަރެވެ.\nއަންނަ އަހަރު ހާފިޒް އަހްމަދު ސުކޫލް (ހޭޒް) އަށް ވެއްދުމަށް އިއުލާންކޮށްފައި ވަނީ ގްރޭޑް 1 އަށް 100 ކުދިން (4 ކްލާސް) ޔޫކޭޖީ އަދި އެލްކޭޖީ އަށް ކޮންމެ ގުރޫޕަކަށް 75 ދަރިވަރުން (3 ކްލާސް) ނެވެ. ހޭޒަށް ވަނުމުގެ ފޯމް 18 އޮކްޓޯބަރުން ފެށިގެން ސްކޫލުން ދޫކުރާއިރު ފޯމް ބަލައިގަތުމަށް ހަމަޖެހިފައި ވަނީ5ނޮވެމްބަރުއާއި ހަމައަށެވެ.\nމަދަރުސަތުއް ޝައިޚް މުހައްމަދު ޖަމާލުއްދީން (އެމްޖޭއެމް) އަށް އަންނަ އަހަރު ވެއްދުމަށް ވަކި އަދަދެއް ކަނޑައެޅިފައި ނުވާކަމަށް އެސްކޫލްގެ ޕްރިންސިޕަލް އާރިފާ އަބްދުލް މަޖީދު ވިދާޅުވިއެވެ. އެމްޖޭއެމަށް ވަނުމަށް ޝައުގުވެރިވާ ހުރިހާ ފަރާތަކަށް ވެސް އެސްކޫލުން އަންނަ އަހަރު ޖާގަ ދިނުމަށް ނިންމާފައި ވާކަމަށް ވިދާޅުވިއެވެ. އަދި އަންނަ އަހަރު ވެސް ދެސެޝަނަށް ކުރިޔަށް ގެންދާއިރު ކްލާސްރޫމު ތަކުގެ ދަތިކަން ހައްލުވެގެން ދާނީ އަލަށް އިމާރާތްކުރެވޭ 8 ކްލާސްރޫމްގެ އިމާރާތުންނެވެ. އެސްކޫލަށް ވަނުމުގެ ފުރުސަތު މިއަދު ވަނީ ހުޅުވާލައިފާއެވެ. އަދި ފޯމް ބަލައިގަތުމުގެ އެންމެ ފަހުގެ ތާރީޚަކީ ނޮވެމްބަރ މަހު 29 ވަނަ ދުވަހެވެ. ނަމަވެސް އެއިގެ ފަހުން ލިބޭ ފޯމްތައް ވެސް ބަލައިގަންނާނެ ކަމަށް ޕްރިންސިޕަލް ވިދާޅުވިއެވެ.\nފުވައްމުލަކު ސްކޫލް (އެފްއެސް) އަށް އަންނަ އަހަރު ކިންދަގާޑެން ކްލާސްތައް އިތުރުވުމާއެކު2ސެޝަނަށް ސްކޫލް ބަދަލުވެގެން ދާނެއެވެ. އެފްއެސް އިން ވެސް މިއަދު ވަނީ އެސްކޫލަށް ވަނުމުގެ ޖާގައަށް ހުޅުވާލާފައެވެ. އެފްއެސްގެ ޕްރިންސިޕްލް ހަސަން ޒަރީރު މިކަލް ނޫހަށް މައުލޫމާތު ދެއްވަމުން ވިދާޅުވީ އެސްކޫލަށް ވަނުމަށް އެދޭ ހުރިހާ ފަރާތަކަށް ވެސް ފުރުސަތު ދިނުމަށް ވަނީ ނިންމާފައި ކަމަށެވެ. އަދި އެސްކޫލަށް ވަނުމަށް އެދޭ ފޯމް ބަލައިގަތުމުގެ ފަހުގެ ތާރީޚެއްގެ ގޮތުގައި ވަނީ 12 ނޮވެމްބަރެވެ.\nއަންނަ އަހަރު އަތޮޅުތަކުގެ ކިންދަގާޑެން ކްލާސްތައް ރަސްމީ ޕްރައިމަރީ ސްކޫލްތަކަށް ބަދަލުކުރަމަށް އެޑުކޭޝަން މިނިސްޓްރީން ވަނީ މަސައްކަތް ފަށާފައެވެ. އެގޮތުން 2016 ވަނަ އަހަރުގެ ދިރާސީ އަހަރު، ޖެނުއަރީ 13 ގައި ފެށޭއިރު ލޯވަރ ކިންދަގާޑެން (އެލް ކޭ ޖީ) އަދި އަޕަރ ކިންދަގާޑެން (ޔޫ ކޭ ޖީ) ކްލާސްތައް ރަސްމީ ތައުލީމުގެ ތެރެއަށް ވަދެގެން ދާނެއެވެ. އަދި އަންނަ އަހަރުން ފެށިގެން އެ ލެވެލް ގެ ކުދިން ކިޔަވަމުންދާނީ ސަރުކާރުގެ ޕްރައިމަރީ ސްކޫލްތަކުގައެވެ.\nއެގޮތުން ފުވައްމުލަކުގެ3ޕްރައިމަރީ ސްކޫލަށް ރަށުގައި ހިމެނޭ7ޕްރީ ސްކޫލްގެ ދަރިވަރުންގެ ތެރެއިން ޔޫކޭޖީ އަދި އެލްކޭޖީ ކްލާސްތައް ބަދަލުވެގެން ދާނެ ކަމަށް ބެލެވެއެވެ. މިއާއެކު ސްކޫލްތަކުގެ ޖާގައިގެ ދަތިކަން ހައްލުކުރުމައްޓަކައި މިހާރު އެއްސެޝަނަށް ހިނަގާ ސްކޫލް ދެސެޝަނަށް ބަދަލުކުރުން ނުވަތަ އާ ކްލާސްތަކެއް ސްކޫލަތަކަށް ބޭނުންވާނެއެވެ. މިއާއެކު އިތުރު މުދައްރިސުން ޚާއްސަކޮށް ޔޫކޭޖީ އަދި އެލްކޭޖީ ކްލާސްތަކަށް ބޭނުންވާނެއެވެ.


Syria varugadha, ekamaku hairaan kuruvanivi natheejaa eh nerevidhaane - coach - Hali News\nގައުމީ ޓީމުގެ ކޯޗް ކޫޕްމަން (ކ).\nސީރިޔާ ވަރުގަދަ، އެކަމަކު ހައިރާން ކުރުވަނިވި ނަތިޖާއެއް ނެރެވިދާނެ – ކޫޕަމަން\n04 June 2021, 11:13\nވޯލްޑް ކަޕް/އޭޝިޔަން ކަޕް ޖޮއިންޓް ކޮލިފިކޭޝަން މިރޭ ޔޫއޭއީގައި ސީރިއާއާ ދެކޮޅަށް ކުޅެން ޖެހޭ މެޗަކީ ގޮންޖެހުންތައް ގިނަ އުނދަގޫ މެޗަކަށް ވާނެ ކަމަށް ގަބޫލް ކުރާ ފަދައިން ދިވެހިންނަށް ހައިރާން ކުރުވަނިވި ނަތީޖާއެއްވެސް ނެރެވިދާނެ މެޗެއް ކަމަށް ގަބޫލް ކުރާ ކަމަށް ގައުމީ ޓީމުގެ ކޯޗް ނެދަލޭންޑްސްގެ މާޓިން ކޫޕަމަން ބުނެފިއެވެ.\nގްރޫޕް ސްޓޭޖުގައި ސީޔާއާ ރާއްޖެ ބައްދަލު ކުރި ފުރަތަމަ މެޗް ނިމުނީ 2-1 އިން ސީރިއާ މޮޅު ވެގެންނެވެ. ފުރަތަމަ މެޗުގައި ސީރިއާ ކޮޅަށް ރާއްޖޭގެ ލަނޑު ޖަހައިދިން ތަޖުރިބާކާރު ފޯވާޑް އަލީ އަޝްފާޤް (ދަގަނޑޭ) ކޮވިޑަށް ފައްސިވެ އައިސޮލޭސަންގައި ހުންނަން ޖެހުމުން މިރޭގެ މެޗުގައި ނުކުޅެވޭނެއެވެ. ސީރިއާ މިގްރޫޕުގެ ކުރީގައި 15 ޕޮއިންޓާއެކު އޮތްއިރު6ޕޮއިންޓާއެކު ރާއްޖެ އޮތީ4ވަނައިގައެވެ.\n"ސީރިއާ މިގްރޫޕުގެ ކުރީގައި އޮތީ އެހެން ގައުމުތަކަށްވުރެ ވަރުގަދަކަމުން. ސީރިއާއާ ދެކޮޅަށް އަހަރެމެން މަސައްކަތް ކުރާނީ ރަނގަޅު ފުޓްބޯޅައެއް ކުޅެ ހިތްހަމަ ޖެހޭ ވަރުގެ ނަތީޖާއެއް ނެރުމަށް. ފަހަރެއްގައި މިމެޗް އަހަރެމެންނަށް އެއްވަރުވެސް ކޮށްލެވިދާނެ. ފަހަރެއްގައި ފުޓްބޯޅައިގެ ދުނިޔެ ހައިރާން ކޮށްލާފަދަ ނަތިޖާއެއްވެސް އަހަރެމެންނަށް ނެރެވިދާނެ" ކުރިން ސައުދީ އަރަބިއްޔާގެ އެސިސްޓެންޓް ކޯޗަކަށް މަސައްކަތް ކުރި ކޫޕަމަން ބުންޏެވެ.\nގައުމީ ޓީމުގެ ކުޅުންތެރިން ޔޫއޭއީގައި ތަމްރީންތައް ހަދަނީ.\nކޫޕްމަން އިތުރަށް ބުނީ މިމެޗަށް ނުކުންނަން ޖެހުނީ އެންމެ ރަނގަޅު ހާލަތުގައި ކަމަށް ގަބޫލް ނުކުރާ ކަމަށެވެ. "މިދިޔަ އަހަރު މިމެޗު ކުޅެން ތާވަލުގައި ކުރެވިފައި އޮތް ތާރިހުގައިނަމަ އަހަރެމެން އޮންނާނީ ވަރަށް ފުރިހަމައަށް ތައްޔާރުވެފައި. އެކަމަކު ކޮވިޑް ޕެންޑަމިކާ ގުޅިގެން މިވަނީ ވަރަށް ބޮޑެތި ގޮންޖެހުންތަކެއް ކުރިމަތިވެފައި" ކޫޕްމަން ބުންޏެވެ.\nވޯލްޑް ކަޕް/އޭޝިޔަން ކަޕް ޖޮއިންޓް ކޮލިފިކޭޝަން ރާއްޖެ ހިމެނޭ ގްރޫޕް މެޗުއް ކުޅުމަށް ކުރިން ހަމަޖެހިފަ އޮތީ ޗައިނާގައެވެ. އެކަމަކު ރާއްޖެއާއެކު މިގްރޫޕުގައި ހިމެނޭ އިތުރު ދެގައުމަކަށް އެންމެފަހު ވަގުތު ޗައިނާއަށް އެތެރެވުމުގެ ހުއްދަ ނުލިބުމުން (ހުއްދަ ނުލިބުނީ ކުޅުންތެރިންތަކެއް ކޮވިޑަށް ފައްސިވުމުން) އޭއެފްސީއިން ނިންމީ މިގްރޫޕުގެ މެޗުތައް ޔޫއޭއީގައި ކުޅުމަށެވެ.\nރާއްޖެ އާއި ސީރިއާ ބައްދަލު ކުރާ މެޗް ފަށާނީ މިރޭ ރާއްޖޭ ގަޑިން 21:00 ގައެވެ. މިމެޗް ޕީއެސްއެމްގެ "ޔެސް ޓީވީ" އިން ވަގުތުން ދައްކާނެއެވެ.


ޑރ.ނާޒުގެ ދުލުން: އެމްޑީޕީއަށް ވޯޓު ނުދެއްވަން ނިންމެވި ސަބަބު! - DhiDaily\nލޯކަލް ކައުންސިލް އިންތިޚާބުގައި އެމްޑީޕީއަށް ވޯޓު ނުދެއްވަން ނިންމެވި ސަބަބު، ނަފްސާނީ ޢިލްމުވެރިޔާ ޑރ.ޢާއިޝަތު ޢަލީ ނާޒު ހާމަކުރައްވައިފިއެވެ.\nއިންތިޚާބު ފެށުމުގެ އެއް ދުވަސް ކުރިން ޑރ.ނާޒްވަނީ މި ފަހަރުގެ އިންތިޚާބުގައި ވޯޓުލުމުގައި ބައިވެރިވެވަޑައިގަންނަވާން ބޭނުންވެ ވަޑައިނުގަންނަވާކަމަށް ވިދާޅުވެފައެވެ.\n”ވޯޓުނުލާން ނިންމީ. ކުރިން ވޯޓުލި މީހުން އުޅޭ ގޮތާއި، ޢަމަލުކުރާ ގޮތް ފެނިފައި ހިތްހަމަ ނުޖެހޭ. އެ މީހުންގެ ބައެއް ނިންމުންތައް ފެނިފައި ވޯޓުދެވުނީތީ ސަހަރޯ ހިތަށް އަރާތީ ބޭނުމެއްނޫން ބައިވެރިވާކަށް. އެކަމު ދަރިފުޅު އެބުނަނީ ހިނގާ ދަމާ މަންމާ، މީ ޒިންމާ އެކޭ. ތެދެއް.“ މިމަހުގެ 09 ވަނަ ދުވަހު ޑރ.ނާޒް ކުރެއްވި ޓްވީޓުގައިވެއެވެ.\nއެމްޑީޕީއަށް ވޯޓު ދެއްވަން ބޭނުންވެވަޑައިނުގަންނަވާ ސަބަބު ހާމަކުރައްވައި ޑރ.ނާޒް މިއަދު ވިދާޅުވީ ވޯޓު ނުދެއްވާން ނިންމެވީ ދަންވަރުގެ ވަގުތެއްގައި އަންހެން ކުއްޖަކު މޫދަށް ފުންމައިލުމުން، އެ ކުއްޖާ ފުންމައިލަން ޖެހުނު ސަބަބު ބަދަލުކުރަން ސަރުކާރުންނާއި، ކަމާބެހޭ ފަރާތްތަކުން އެ ކުއްޖާއަށް ބާރުއެޅި ހިސާބުން ކަމަށެވެ.\nޑރ.ނާޒް އެ ޢިޝާރާތްކުރައްވަނީ ހުޅުމާލޭ ފަޅުތެރޭގައި އަޅާފައި އޮތް ސަފާރީއެއްގައި ހުރި ކެންޔާގެ ޢުމުރުން 27 އަހަރުގެ އަންހެނަކަށް ޖިންސީ ގޯނާކުރި މައްސަލައަށެވެ.\nމި މައްސަލައިގައި ޖިންސީ ގޯނާކުރިކަމުގެ ތުހުމަތުގައި ދެ ފިރިހެނުން ހައްޔަރުކުރުމަށްފަހު، އެ ދެ މީހުން ވަނީ ފަހުން ދޫކޮށްލާފައެވެ. އެ ގޮތުން އެ ދެމީހުން ދޫކޮށްލުމާއެކު ގިނަ ބަޔަކުވަނީ، އެ ދެ މީހުން ދޫކޮށްލީ ސިޔާސީ ނުފޫޒުންކަމަށް ބުނެ ސަރުކާރަށް ފާޑުކިޔާފައެވެ.\nMeenaage nafusaani massala hurey. Dhen kihineh ehen meehakah faruvaakreveyni\nމިއީ ނަފުސާނީ ބަލި މީހުން ފެލާ މީހެއް. ކްލިނިކަށް ދިޔްއިމާ ޓެސްޓް ހަދަން ބޮޑު އަގު ނަގާފައި ވީކަމެއް ހަރާން. އަދިވެސް ޓެސްގެ ނަތީޖާ ނުލިބެނީ ތޯއްޗެއް. މިހާރު2މަހަށްވުރެ ގިނަ ދުވަސް ވެއްޖެ. އަޅުގަނޑުގެ އަންހެނުންގެ ޓެސްޓް ހެދުމަށް ސާމްޕަލް ނެގިތާ.\nފޮނުވައިގެން އުޅެނީ ނާސާ އަށް ކަންނޭގެ. ގުޅީމަ ބުނަނީ ނަތީޖާ ސާފުވީމަ އަންގާލާނެކމަށް. ހެޔޮނުވާނެ .\nއިބިލީހުގެ ނުބައިކަން އަދި ތިގޮތައް އެންމެންނަށްވިސް ނޭނެ..\nމިހާރު ތި ގޯސްކުރީ ކަނޑު\nތިކަންއެކަނި ތޯ ކަމަނާއަށް ފާހަގަކުރެވުނީ\nފުރަތަމަ މި އަންހެން މީހާ އަށް ފަރުވާ ކުރަންވީ. އެއަށްފަހުދޯ އެހެން މީހަކައިގެން މީނައަށް އުޅެވޭނީ.


ނ. މާފަރުގައި ހުޅުވަން ތައްޔާރުވަމުން އަންނަ އިންޓަނޭޝަނަލް އެއާޕޯޓަށް، އައްޑޫގައި ހިންގަމުން އަންނަ ފްލައިން ސްކޫލް ބަދަލުކުރަން ނިންމާފައިވާ ކަމަށް އެ ސްކޫލް ހިންގާ އޭޝިއާ އެކަޑަމީ އޮފް އެރޮނޯޓިކްސް (އޭއޭއޭ) އިން މިއަދު ބުނެފި އެވެ.\nJuly 01, 2019 38\nއައްޑޫގައި މަޑިއެއް ހިފައި އެއަށް ބޮޑެތި އަނިޔާތަކެއް ދިން މައްސަލައެއް އެންވަޔަރްމެންޓަލް ޕްރޮޓެކްޝަން އޭޖެންސީ (އީޕީއޭ) އިން ބަލަން ފަށައިފި އެވެ.\nކަލަ ރަން: އައްޑޫ އަށް ފޯރިގަދަ ހަފުތާ ބަންދެއް\nމާދަމާ އާއި ހޮނިހިރު ދުވަހު އައްޑޫގައި އުރީދޫން ކުރިއަށް ގެންދާ "ގުޑި މަހާސަމާ" އާއި "ކަލަ ރަން" އަދި "ޓްވިޓް ސާފު އައްޑޫ" ގެ ހަރަކާތްތަކާ އެކު މި ހަފުތާ ބަންދު ފޯރިގަދަ ވާނެ އެވެ. މި...\nރާއްޖޭގެ އެންމެ ފުރަތަމަ ބަޔޮސްފިއާ ރިޒާވެއްގެ ގޮތުގައި ބ. އަތޮޅު، 2011 ވަނަ އަހަރު ކަނޑައެޅުމަކީ ރާއްޖޭގެ ތާރީހުގައި ވެސް ފާހަގަކޮށްލެވޭ ކަމެކެވެ. އެއީ ނާޒުކު ތިމާވެއްޓެއް އޮތް...\nއައްޑު އާއި ފުވައްމުލަކަކީ ބަޔޮސްފިއާ ރިޒާވްގެ ގޮތުގައި ކަނޑައެޅުމަށް ސަރުކާރުން ނިންމާފައިވާ ކަމަށް އެންވަޔަރްމެންޓް މިނިސްޓަރު ޑރ. ހުސައިން ރަޝީދު ހަސަން މިއަދު ވިދާޅުވެއްޖެ އެވެ.


Vissaaraigai fenboduve, Addu rayyithun haalugai jehifai | ThePress\nވިއްސާރައިގައި ފެންބޮޑުވެ، އައްޑޫ ރައްޔިތުން ހާލުގައި ޖެހިފައި\n12 October 2019, 21:10\nއައްޑުއަށް ކުރަމުންދާ ވިއްސާރައިގައި މަގުތައް ފެންބޮޑުވެފައި / ފޮޓޯ: އައްޑޫ ސިޓީ ކައުންސިލް\nމިހާރު ރާއްޖެއަށް ކުރަމުންދާ ވިއްސާރައިގައި އައްޑޫ ސިޓީއަށް ވާރޭވެހި އެ އަތޮޅުގެ ހުރިހާ ރަށެއްހެން ފެންބޮޑުވެ ރައްޔިތުން ހާލުގައި ޖެހިއްޖެއެވެ.\nމިއަދު އެ އަތޮޅު ހުޅުދޫ އަދީ މީދޫގައި ފެންބޮޑުވެ ގިނަ އަދަދެއްގެ ގެއަށް ފެންވަދެފައި ވާއިރު ފެންވަދެފައިވާ ގެތަކުގެ އަދަދު 70 އަށް ވަނީ އަރާފައެވެ. މިހާރުވެސް އެ ދެރަށުގައި ފުލުހުންނާއި އެންއެންޑީއެފުން ދަނީ ރައްޔިތުންނަށް އެހީތެރިވުމަށް ގެތަކުން ފެން ހިންދުމުގެ މަސައްކަތް ކުރަމުންނެވެ.\nފުލުހުން ބުނީ، ވިއްސާރައިގައި ފެންބޮޑުވެ ގެތަކަށް ފެން ވަންނަމުންދާތީ ރައްޔިތުންނަށާއި މުދަލުގެ ރައްކާތެރިކަން ކަށަވަރުކުރުމަށް ފުލުހުން މަސައްކަތް ކުރަމުންދާ ކަމަށެވެ. އެގޮތުން ގޭގެއިން ފެންހިނދުމުގެ މަސައްކަތް ފުލުހުންނާއި ސިފައިން އަދި ރައްޔިތުން އެކުވެގެން ކުރަމުން ދާއިރު ގޭގޭގެ ދޮރުމަތީގައި ވެލި ބަސްތާ ޖެހުމުގެ މަސައްކަތްވެސް ދަނީ ކުރަމުންނެވެ.\nމީގެ އިތުރުން ފުލުހުން ބުނީ، ވިއްސާރައިގައި އައްޑޫ ސިޓީން އެހީތެރިކަން ބޭނުންވާ ފަރާތްތަކުން ފުލުހުންގެ ވަކި ނަންބަރު ތަކަަކަށް ގުޅުމަށެވެ. އެހީއަށް އެދޭ ފަރާތްތަށް ގިނަވުމުން އެހީ ފޯރުކޮށްދިނުން ލަސްވެދާނެކަމަށް ވެސް ފުލުހުން ބުނެއެވެ.\nއެހީ ހޯދުމަށް ގުޅަން ޖެހޭ ނަންބަރުތަކަކީ:\nހިތަދޫ ޕޮލިސް 9791612\nހުޅުމީދޫ ޕޮލިސް 9791366\nގަން ޕޮލިސް 9792058 / 6898026\nއައްޑޫ ފޭދޫގައި ފެންބޮޑުވެފައި / ފޮޓޯ: ޓްވިޓާ\nއައްޑޫ ސިޓީ ކައުންސިލުން ބުނީ، ވިއްސާރައިގައި ގޭގެއަށް ލިބިފައިވާ ގެއްލުން ކައުންސިލުން ބަލަމުންދާ ކަމަށެވެ. ވެލި ބަސްތާ ޖެހުމުގެ މަސައްކަތާއި ފެން ހިންދުމުގެ މަސައްކަތުގައި ކައުންސިލަށް އެހީތެރިވުމުގެ ގޮތުން ފުލުހުންނާއި، އެމްއެންޑީއެފާއި، ފެނަކައިގެ އިތުރުން ޕަބްލިކް ވާކްސާއި، ރެޑްކްރެސެންޓް އަދި ކައުންސިލުގެ މުނިސިޕަލް ސާވިސް ޓީމުން މަސައްކަތް ކުރަމްުންދާ ކަމަށެވެ.\nމިއަދު މެޓް އޮފީހުން ބުނެފައިވަނީ ހަވީރު 4:00 އިން ފެށިގެން މިރޭ 8:00 އާ ހަމައަށް ގުގުރުމާއެކު ހދ. އަތޮޅުން ފެށިގެން އައްޑޫއަށް ބޯކޮށް ވާރޭވެހޭނެ ކަމަށެވެ. އަދި މިރޭ 8:00 އިން ފެށިގެން 11:00 އަށް ށ އަތޮޅުން ފެށިގެން ލ އަތޮޅަށް ބޯކޮށް ވާރޭ ވެހޭނެކަމަށް މެޓް އޮފީހުން ބުނެ ވަނީ ވައިޓް އެލާޓެއްވެސް ނެރެފައެވެ.\nހަބަރު އައްޑޫ ސިޓީ އެމްއެންޑީއެފް މޫސުން ޕޮލިސް